
Parlamentul adoptă prezentul cod. 

TITLUL I 
DISPOZIȚII GENERALE 
Capitolul I. Domeniul de reglementare 

Articolul 1. Obiectul codului 

Prezentul cod stabileşte cadrul juridic al raporturilor privind proiectarea, organizarea, 
funcţionarea şi dezvoltarea sistemului de educaţie din Republica Moldova. 

Articolul 2. Cadrul juridic al educaţiei 

(1) Raporturile juridice din sfera educaţiei se reglementează prin Constituţia Republicii 
Moldova, prezentul cod, alte acte legislative şi normative în vigoare. 

(2) Raporturile juridice din sfera educaţiei se reglementează şi prin următoarele tratate 
internaţionale: Declaraţia Universală a Drepturilor Omului, Carta Naţiunilor Unite, 
Convenţia europeană pentru apărarea drepturilor omului şi a libertăților fundamentale, Carta 
Socială Europeană, Convenţia ONU cu privire la drepturile copilului, Convenţia-cadru 
pentru protecţia minorităţilor naţionale, Convenţia UNESCO privind lupta împotriva 
discriminării în domeniul învățămîntului, Convenţia ONU privind drepturile persoanelor cu 
dizabilități, Convenţia internaţională privind eliminarea tuturor formelor de discriminare 
rasială, Convenţia ONU privind eliminarea tuturor formelor de discriminare faţă de femei, 
Declaraţia de la Bologna, precum şi prin alte tratate internaționale la care Republica 
Moldova este parte. 

Articolul 3. Noţiuni principale 

În sensul prezentului cod, următoarele noţiuni principale semnifică: 

act de studii echivalent — act de studii eliberat pentru trasee educaţionale similare din ţară 
sau de peste hotare; 

alternative educaţionale — instituţii de învățămînt sau programe de studii şi de formare 
profesională diferite de cele tradiționale, dar care corespund standardelor educaţionale de 
stat; 

cadru al calificărilor — categorii de calificare ce delimitează nivelul de cunoştinţe şi de 

competenţe profesionale pe care trebuie să le posede absolvenţii învăţămîntului profesional 
de diferite niveluri în vederea exercitării profesiei obținute; 

cadru didactic titular — persoană care ocupă o funcţie didactică (în învățămîntul superior 
— didactică şi ştiințifico-didactică), a cărei activitate de bază se desfăşoară într-o singură 
instituţie de învățămînt şi care este înscrisă nominal în schema de încadrare a instituţiei; 

cadru didactic de sprijin — specialist calificat în domeniul pedagogiei, psihopedagogiei şi 
psihopedagogiei speciale, care acordă asistență psihopedagogică copiilor cu cerințe 
educaţionale speciale; 

calitatea în învăţămînt — ansamblu de caracteristici ale unui program de studiu şi ale 
ofertanților acestuia, prin care sînt satisfăcute aşteptările beneficiarilor în raport cu 
standardele de calitate; 

centru de excelenţă — instituţie de învăţămînt profesional tehnic, cu potenţial sporit, avînd 
atribuţii atît în domeniul organizării programelor combinate de formare profesională, cît şi 
în domeniul dezvoltării capacităţilor sistemului de învăţămînt profesional tehnic; 

centru educaţional comunitar — instituţie cu destinaţie educaţională, multifuncţională; 

cerinţe educaţionale speciale — necesităţi educaţionale ale copilului/elevului/ studentului, 
care implică o şcolarizare adaptată particularităților individuale sau caracteristice unei 
dizabilități ori tulburări de învăţare, precum şi o intervenţie specifică prin acţiuni de 
reabilitare sau recuperare corespunzătoare; 

certificare — proces de validare formală, în urma unei proceduri standard de evaluare, a 
competenţelor obținute în contextul educaţiei formale, nonformale şi informale; 

ciclu de studiu — secvenţă de învăţămînt şi de formare, în învățămîntul secundar general şi 
superior, cu durata stabilită, care se încheie cu evaluarea finală corespunzătoare, urmată de 
acordarea calificării profesionale şi/sau a unui titlu, după caz, precum şi cu eliberarea actului 
de studii corespunzător; 

clase cu predare simultană — clase primare mixte, alcătuite din cel mult două clase 
componente (de regulă, I-III, II-IV), în care activitățile directe cu elevii unei clase 
alternează cu activitatea individuală a elevilor altei clase, procesul educaţional fiind realizat 
în conformitate cu curricula corespunzătoare; 

complex educaţional — instituţie de învăţămînt care întruneşte condițiile necesare pentru 
înmatricularea copiilor şi elevilor de diferite vîrste la nivelurile preşcolar, primar şi 
gimnazial; 

consorțiu — asociaţie de instituţii de învăţămînt şi organizaţii, care desfăşoară activităţi 
educaţionale, de cercetare, dezvoltare, inovare, creaţie artistică în baza unui acord de 
parteneriat încheiat conform legislaţiei în vigoare; 

credite de studii transferabile — valori numerice convenţionale, alocate fiecărei discipline 
sau activităţi distincte din planul de învăţămînt, care exprimă cantitatea de efort necesară 
studentului pentru a atinge nivelul minim al obiectivelor şi finalităţilor de învăţare 
programate; 

curriculum adaptat — curriculum la o disciplină şcolară, în care se realizează corelarea cu 
potenţialul copilului sau elevului cu cerinţe educaționale speciale, finalitățile educaţionale 
rămînînd neschimbate; 

curriculum modificat — curriculum la o disciplină şcolară, în care se modifică finalitățile 
educaţionale în funcție de potenţialul copilului sau elevului cu cerinţe educaţionale 
speciale; 

descriptori — criterii calitative de evaluare care descriu modul de manifestare a 
competenţelor elevului şi permit determinarea gradului de realizare a acestora (minim, 
mediu, maxim). În conformitate cu nivelul atins, descriptorii permit acordarea de 
calificative (suficient, bine, foarte bine); 

district şcolar — teritoriu arondat unei instituţii de învăţămînt preşcolar, primar sau 
gimnazial; 

educație incluzivă — proces educaţional care răspunde diversităţii copiilor şi cerinţelor 
individuale de dezvoltare şi oferă oportunităţi şi şanse egale de a beneficia de drepturile 

fundamentale ale omului la dezvoltare şi educaţie de calitate în medii comune de învăţare; 
educație timpurie — proces educaţional realizat cu copiii cu vîrsta cuprinsă între 0 şi 6(7) 
ani în instituţii educaționale sau în familie, în scopul dezvoltării lor fizice, cognitive, 
emoționale şi sociale; 
educaţie formală — ansamblul acţiunilor didactice şi pedagogice proiectate instituțional 
prin structuri organizate sistemic, pe niveluri şi cicluri de studii, în cadrul unui proces de 
instruire realizat cu rigurozitate, în timp şi spaţiu; 
educaţie nonformală — ansamblul acţiunilor instructive proiectate şi realizate într-un 
cadru instituționalizat extra-şcolar, constituit ca o punte între cunoştinţele asimilate la lecţii 
şi cunoştinţele acumulate în contextul educaţiei informale; 
educaţie informală — ansamblul influențelor instructive şi pedagogice exercitate spontan 
şi continuu asupra individului în familie, în localitate, în cartier, în stradă, în (micro)grupuri 
sociale, în mediul social (cultural, profesional, economic, religios etc.), în comunitate 
(națională, zonală, teritorială, locală) şi prin mass-media (presa scrisă, radio, televiziune 
etc.); 
evaluare a calităţii educaţiei — examinare multicriterială a măsurii în care instituţia 
educaţională şi programele acesteia îndeplinesc standardele educaţionale naționale de 
referinţă; 
evaluare criterială — evaluare a rezultatelor şcolare, efectuată prin descriptori, care 
specifică nivelul performanţelor individuale ale elevului în raport cu competențele urmărite; 
formare continuă a adulților — componentă a învăţării pe tot parcursul vieţii, care asigură 
accesul continuu la ştiinţă, informaţie, cultură, în vederea adaptării flexibile a individului la 
noile realităţi socioeconomice în permanentă schimbare şi în scopul dezvoltării 
competenţelor necesare pentru activitatea profesională şi socială; 
formare profesională — proces de instruire în urma căruia se obţine o calificare atestată 
printr-un certificat sau o diplomă, eliberate în condiţiile legii; 
instituţii de învățămînt alternative — instituţii de învăţămînt altele decît cele care 
constituie structura funcţională obligatorie a sistemului de învățămînt. Acestea oferă, de 
regulă, programe sau servicii educaţionale alternative; 
învăţămînt dual — învăţămînt în cadrul căruia instruirea teoretică se realizează în instituţia 
de învăţămînt, iar cea practică — la întreprindere; 
învăţămînt profesional — programe de formare profesională, finalizate cu obţinerea unei 
calificări, şi instituţiile care oferă aceste programe; 
măsuri de intervenţie şi servicii de sprijin pentru incluziunea educaţională — ansamblu de 
măsuri şi servicii realizate pentru a răspunde necesităților copiilor, elevilor şi studenților cu 
cerințe educaţionale speciale în vederea facilitării accesului acestora la serviciile 
educaţionale din comunitate; 
mentor — cadru didactic sau managerial experimentat, cu rol de îndrumător pentru alte 
cadre didactice sau manageriale, debutante sau cu experienţă în profesie, care acordă sprijin 
pentru dezvoltarea personală şi profesională; 
mentorat — proces de îndrumare, ghidare, sprijinire a învăţării, educării şi/sau dezvoltării 
profesionale, desfăşurat între mentor şi o altă persoană, fiind bazat pe premisa implicării 
interactive a ambelor părți, a asumării obligaţiilor ce le revin conform statutului deţinut; 
meserii/specialităţi conexe — meserii/specialităţi care necesită aceeaşi bază de cunoştinţe 
generale şi de specialitate, precum şi acelaşi set de aptitudini şi abilități, fiind înrudite sau 
avînd trunchi comun; 
mobilitate academică — proces de participare a elevilor/studenţilor şi a cadrelor didactice 
la programe de studii şi de cercetare realizate în instituţii din ţară şi din străinătate; 
modul psihopedagogic — modul destinat absolvenţilor care doresc să se încadreze în 
învățămînt în calitate de cadru didactic, care include formarea teoretică în domeniul 
pedagogiei, psihologiei, didacticii disciplinei şi un stagiu obligatoriu de practică; 
normă didactică — volum de muncă stabilit pentru realizarea activităţilor didactice 
corespunzătoare funcției; 

pachet standard de servicii educaţionale — sistem de oferte şi programe educaţionale, 
orientate spre atingerea unor finalități concrete şi dobîndirea unui volum de cunoştinţe, 
formarea unor competenţe conforme cu standardele educaţionale; 

plan educaţional individualizat — instrument de organizare şi realizare coordonată a 
procesului educaţional pentru beneficiarii cu cerinţe educaţionale speciale; 

program prelungit — program în afara orarului de bază, realizat în conformitate cu 
regulamentul aprobat de Ministerul Educaţiei şi organizat în instituţiile de învățămînt, la 
solicitarea părinţilor, pentru elevii din clasele I-V; 

psihopedagog — specialist avînd competenţe necesare implicării în procesul educaţional şi 
în cel de adaptare şi integrare şcolară a elevilor şi de diagnosticare a particularităuilor 
individuale ale acestora; 

psihopedagog special — specialist în activitatea corecțional-recuperatorie (formarea 
comunicării verbale, dezvoltarea deprinderilor de percepţie auditivă, dezvoltarea sferei 
cognitive etc.); 

sistem de educație — ansamblul instituţiilor şi organizaţiilor (educaţionale, economice, 
politice, ştiinţifice, culturale, obşteşti), precum şi al comunităților (familie, popor, naţiune, 
grupuri profesionale, mass-media) care, în mod direct sau indirect, explicit sau implicit, 
realizează funcţii educaţionale, asigurînd procesul de formare şi dezvoltare a personalității 
în cadrul educaţiei formale, nonformale şi informale; 

specialitate — complex de competenţe profesionale obţinute prin instruire într-un anumit 
domeniu; 

standarde de acreditare — ansamblu de cerinţe care definesc nivelul minim obligatoriu de 
realizare a activităţilor unei organizaţii furnizoare de educaţie care solicită autorizarea de 
funcţionare provizorie, ale unei instituţii de învăţămînt superior/profesional tehnic acreditate 
care solicită autorizarea de funcţionare provizorie/acreditarea unui nou program de formare 
profesională sau ale unei instituţii de învățămînt superior/profesional tehnic acreditate care 
solicită evaluarea externă a calității educaţiei oferite; 

standarde educaţionale de stat — condiţiile obligatorii de realizare a programelor 
educaţionale la toate nivelurile şi ciclurile de învățămînt în instituţiile publice şi private, 
precum şi cerinţele minime obligatorii faţă de conţinutul programelor educaţionale, volumul 
maxim de muncă pretins copilului, elevului sau studentului şi cadrului didactic, faţă de 
infrastructura şi dotarea instituţiei de învățămînt, faţă de nivelul de pregătire al absolvenţilor 
şi organizarea procesului educativ. Standardele educaţionale de stat constituie baza pentru 
evaluarea obiectivă a calității şi a nivelului de instruire şi calificare a absolvenţilor, 
indiferent de forma de realizare a studiilor; 

standarde naţionale de referinţă — ansamblu de cerinţe care definesc un nivel optim de 
realizare a activităţilor furnizorului de educaţie/instituţiei furnizoare de educaţie în baza 
bunelor practici existente la nivel național, european sau internațional. Standardele naţionale 
de referinţă sînt specifice fiecărui program de studii şi fiecărei instituţii; 

studii superioare integrate — durata cumulată a ciclurilor I şi II din învățămîntul superior, 
care corespunde unui număr de cel puţin 300 de credite de studii transferabile şi care se 
finalizează cu obţinerea unei diplome echivalente cu diploma de studii de master. 

Articolul 4. Politica de stat în domeniul educaţiei 

(1) Educaţia reprezintă o prioritate națională şi factorul primordial al dezvoltării durabile 
a unei societăţi bazate pe cunoaştere. 

(2) Prin politica sa în domeniul educaţiei, statul asigură: 

a) dreptul fundamental la educaţie, indispensabil pentru exercitarea celorlalte drepturi ale 
omului; 

b) implementarea mecanismului de bază de formare şi dezvoltare a capitalului uman; 

c) realizarea idealului şi a obiectivelor educaţionale, formarea conştiinţei şi identității 
naţionale, promovarea valorilor general-umane şi a aspirațiilor de integrare europeană ale 
societăţii. 

Capitolul II. Misiunea, idealul şi principiile 
fundamentale ale educaţiei 

Articolul 5. Misiunea educaţiei 

Educaţia are ca misiune: 

a) satisfacerea cerinţelor educaţionale ale individului şi ale societății; 

b) dezvoltarea potențialului uman pentru a asigura calitatea vieţii, creşterea durabilă a 
economiei şi bunăstarea poporului; 

c) dezvoltarea culturii naţionale; 

d) promovarea dialogului intercultural, a spiritului de toleranţă, a nediscriminării şi 
incluziunii sociale; 

e) promovarea învăţării pe tot parcursul vieții; 

f) facilitarea reconcilierii vieţii profesionale cu viaţa de familie pentru bărbaţi şi femei. 

Articolul 6. Idealul educaţional 

Idealul educaţional al şcolii din Republica Moldova constă în formarea personalității cu 
spirit de iniţiativă, capabile de autodezvoltare, care posedă nu numai un sistem de cunoştinţe 
şi competenţe necesare pentru angajare pe piaţa muncii, dar şi independenţă de opinie şi 
acţiune, fiind deschisă pentru dialog intercultural în contextul valorilor naţionale şi 
universale asumate. 

Articolul 7. Principiile fundamentale ale educaţiei 

Educaţia se întemeiază pe următoarele principii fundamentale: 

a) principiul echităţii — în baza căruia accesul la învăţare se realizează fără discriminare; 

b) principiul calității — în baza căruia activităţile de învăţămînt se raportează la 
standardele naţionale de referinţă şi la bunele practici naţionale şi internaționale; 

c) principiul relevanţei — în baza căruia educaţia răspunde nevoilor de dezvoltare 
personală şi social-economice; 

d) principiul centrării educaţiei pe beneficiarii acesteia; 

e) principiul libertăţii de gîndire şi al independenţei faţă de ideologii, dogme religioase şi 
doctrine politice; 

f) principiul respectării dreptului la opinie al elevului/studentului ca beneficiar direct al 
sistemului de învăţămînt; 

g) principiul incluziunii sociale; 

h) principiul asigurării egalității; 

i) principiul recunoaşterii şi garantării drepturilor persoanelor aparţinînd minorităților 
naționale, inclusiv a dreptului la păstrarea, dezvoltarea şi exprimarea identităţii lor etnice, 
culturale, lingvistice şi religioase; 

j) principiul unităţii şi integralității spaţiului educațional; 

k) eficienţei manageriale şi financiare; 

1) principiul descentralizării şi autonomiei instituţionale; 

m) principiul răspunderii publice — în baza căruia instituţiile de învățămînt răspund public 
de performanţele lor; 

n) principiul transparenţei; 

o) principiul participării şi responsabilităţii comunităţii, a părinţilor şi a altor actori sociali 
interesaţi; 

p) principiul susţinerii şi promovării personalului din educaţie; 

q) principiul învăţămîntului laic. 

Articolul 8. Parteneriatul în sistemul de educaţie 

(1) În sistemul educaţional este încurajat dialogul social şi parteneriatul instituţiilor de 
învăţămînt cu instituţiile din sfera de cercetare, cu sindicatele, cu mediul de afaceri, cu 
societatea civilă şi cu mass-media, realizate în condiţiile legislaţiei în vigoare. 

(2) Ministerul Educaţiei proiectează şi aplică strategiile naţionale de dezvoltare a 
sistemului educaţional cu consultarea autorităţilor administraţiei publice centrale şi locale, 
precum şi a partenerilor sociali. 


http://lex.justice.md/index.php?action=view&view=doc&lang= 1 &id=355 156 11/21/2014 


Page 6 of 66 


Capitolul III. Condiţiile de acces, limba 
de predare şi finalităţile educaţionale 

Articolul 9. Condiţiile de acces 

(1) Cetăţenii Republicii Moldova au drepturi egale de acces la educaţie şi formare 
profesională iniţială şi continuă prin sistemul național de învăţămînt, în condiţiile 
prezentului cod. 

(2) Statul asigură finanţarea pachetului standard de servicii educaţionale pentru 
învățămîntul preşcolar, primar, gimnazial şi liceal, indiferent de tipul de proprietate a 
instituţiei de învățămînt. Pachetul standard de servicii educaţionale pentru învățămîntul 
general se aprobă de Guvern. 

(3) Finanţarea de bază a învăţămîntului general se face după principiul „banul urmează 
elevul”, conform căruia resursele alocate pentru un elev sau un copil se transferă la instituția 
de învățămînt în care acesta învaţă. 

(4) Învăţămîntul profesional tehnic şi învățămîntul superior se finanţează de la bugetul de 
stat în limita planului de admitere aprobat anual de Guvern. 

(5) Pachetul de servicii educaţionale acordate de stat pentru fiecare nivel al sistemului de 
învățămînt se aprobă de Guvern. 

(6) Statul susține persoanele cu cerinţe educaționale speciale, de asemenea sprijină elevii 
şi studenţii cu performanţe remarcabile. 

(7) Statul garantează formarea şi dezvoltarea competenţei de comunicare eficientă în 
limba română, în limbile minorităților naţionale, după caz, şi în cel puţin două limbi de 
circulaţie internaţională. 

(8) Statul asigură condiţii de formare şi dezvoltare a competenţelor de comunicare în 
limbile engleză, franceză şi rusă în toate instituţiile publice de învățămînt general. 

(9) Statul promovează şi susţine învăţarea pe tot parcursul vieţii. 

(10) Admiterea în instituţiile de învăţămînt, transferul elevilor şi al studenților de la o 
instituţie de învățămînt la alta se realizează în condiţiile stabilite de Ministerul Educaţiei. 

(11) Cetăţenii altor state, precum şi apatrizii au acces la educaţie prin sistemul naţional de 
învățămînt, în condiţiile prezentului cod. 

Articolul 10. Limba de predare 

(1) În sistemul educaţional, procesul de învăţămînt se desfăşoară în limba română şi, în 
sau, în condiţiile alin. (2), în limbile minorităților naţionale. 

(2) În ariile locuite tradiţional sau în număr substanţial de persoane aparţinînd 
sistemului educaţional, ca persoanele aparținînd acestor minorităţi să beneficieze de condiţii 
corespunzătoare de a învăţa limba lor minoritară ori de a primi o educaţie în această limbă la 
nivelul învăţămîntului obligatoriu. 

(3) Studierea limbii române este obligatorie în toate instituțiile de învățămînt de orice 
nivel şi este reglementată de standardele educaţionale de stat. 

(4) Statul asigură condiţiile necesare pentru studierea limbii române în toate instituţiile de 
învățămînt, inclusiv prin creşterea ponderii disciplinelor studiate în limba română în 
instituţiile de învățămînt general cu altă limbă de predare. 

(5) Statul susţine metodologic, didactic şi curricular învățămîntul în limba română pentru 
diasporă, cu respectarea legislaţiei ţărilor de reşedinţă. 

Articolul 11. Finalităţile educaționale 

(1) Educaţia are ca finalitate principală formarea unui caracter integru şi dezvoltarea unui 
sistem de competenţe care include cunoştinţe, abilităţi, atitudini şi valori ce permit 
participarea activă a individului la viaţa socială şi economică. 

(2) Educaţia urmăreşte formarea următoarelor competenţe-cheie: 

a) competenţe de comunicare în limba română; 

b) competenţe de comunicare în limba maternă; 

c) competenţe de comunicare în limbi străine; 

d) competenţe în matematică, ştiinţe şi tehnologie; 

e) competenţe digitale; 

f) competenţa de a învăţa să înveţi; 

g) competenţe sociale şi civice; 

h) competenţe antreprenoriale şi spirit de iniţiativă; 

1) competenţe de exprimare culturală şi de conştientizare a valorilor culturale. 

TITLUL II 
SISTEMUL DE ÎNVĂȚĂMÎNT 
Capitolul I. Structura sistemului de învăţămînt 

Articolul 12. Structura sistemului de învățămînt 

Sistemul de învăţămînt este organizat pe niveluri şi cicluri în conformitate cu Clasificarea 
Internaţională Standard a Educaţiei (ISCED-2011): 

a) nivelul 0 — educaţia timpurie: 

— educaţia antepreşcolară; 

— învățămîntul preşcolar; 

b) nivelul 1 — învățămîntul primar; 

c) nivelul 2 — învățămîntul secundar, ciclul I: învățămîntul gimnazial; 

d) nivelul 3: 

— învățămîntul secundar, ciclul II: învătămîntul liceal; 

— învățămîntul profesional tehnic secundar; 

e) nivelul 4 — învățămîntul profesional tehnic postsecundar; 

f) nivelul 5 — învățămîntul profesional tehnic postsecundar nonterţiar; 

g) nivelul 6 — învățămîntul superior, ciclul I: învățămînt superior de licenţă; 

h) nivelul 7 — învățămîntul superior, ciclul II: învățămînt superior de master; 

1) nivelul 8 — învățămîntul superior, ciclul III: învățămînt superior de doctorat. 

Articolul 13. Învăţămîntul obligatoriu 

(1) Învăţământul obligatoriu începe cu grupa pregătitoare din învățămîntul preşcolar şi se 
finalizează cu învățămîntul liceal sau învățămîntul profesional tehnic secundar şi 
postsecundar. 

(2) Obligativitatea frecventării învățămîntului obligatoriu încetează la vîrsta de 18 ani. 

(3) Responsabilitatea şcolarizării obligatorii a copiilor cu vîrsta de pînă la 16 ani revine 
părinților sau altor reprezentanţi legali şi autorităţilor administraţiei publice locale de 
nivelurile întîi şi al doilea. 

(4) Ministerul Educaţiei elaborează, aprobă şi monitorizează respectarea regulamentelor 
de şcolarizare obligatorie a copiilor de vîrstă şcolară. 

Capitolul II. Organizarea sistemului de învățămînt 

Articolul 14. Procesul de învăţămînt 

(1) Procesul de învăţămînt se desfăşoară în baza standardelor educaţionale de stat, 
aprobate de Ministerul Educaţiei, indiferent de tipul de proprietate şi forma juridică de 
organizare a instituţiei de învățămînt. 

(2) Durata anului de studiu, a stagiilor de practică, a sesiunilor de examene şi a vacanţelor 
se stabileşte pentru fiecare nivel de învățămînt prin planul-cadru aprobat de Ministerul 
Educaţiei. 

Articolul 15. Tipurile instituţiilor de învățămînt 

(1) În conformitate cu structura învățămîntului, instituţiile de învăţămînt se clasifică după 
cum urmează: 

a) instituţie de educaţie antepreşcolară — creşă, centru comunitar de educaţie timpurie; 

b) instituţie de învăţămînt preşcolar — grădiniţă de copii, centru comunitar de educaţie 
timpurie; 

c) instituţie de învățămînt primar — şcoală primară; 

d) instituţie de învăţămînt secundar, ciclul I — gimnaziu; 

e) instituţie de învățămînt secundar, ciclul II — liceu; 

f) instituție de învăţămînt general cu programe combinate — complex educaţional (şcoală 

primară-grădiniţă, gimnaziu-grădiniţă); 

g) instituţie de învăţămînt profesional tehnic secundar — şcoală profesională; 

h) instituție de învățămînt profesional tehnic postsecundar şi postsecundar nonterţiar — 
colegiu; 

i) instituție de învățămînt profesional tehnic cu programe combinate — centru de 
excelență; 

j) instituţie de învăţămînt secundar vocaţional de arte, sport etc. — şcoală; 

k) instituție de învăţămînt superior — universitate, academie de studii, institut, şcoală 
superioară, şcoală de înalte studii etc.; 

1) instituţie specializată de învățămînt de formare continuă — institut; 

m) instituţie de învăţămînt extraşcolar — şcoală (de arte: arte plastice, muzică, teatru; de 
sport etc.), centru de creaţie, club sportiv; 

n) instituţie de învățămînt special — instituţie specială, şcoală auxiliară. 

(2) În cazul în care instituţia de învățămînt oferă programe de studii de mai multe niveluri 
şi are conducere şi administraţie unică, ea se va numi după nivelul de studii cel mai înalt. 

(3) În funcţie de tipul de proprietate, instituţiile de învăţămînt se clasifică după cum 
urmează: 

a) instituţie de învățămînt publică; 

b) instituţie de învățămînt privată. 

Articolul 16. Evaluarea şi scara de notare 

(1) Scopul evaluării este de a orienta şi optimiza învăţarea. 

(2) Procesul de evaluare şi de notare se desfăşoară în conformitate cu regulamentul 
aprobat de Ministerul Educaţiei. 

(3) În învățămîntul preşcolar, monitorizarea rezultatelor învăţării se realizează în baza 
standardelor de învăţare şi dezvoltare a copiilor cu vîrsta de pînă la 7 ani, precum şi a 
instrumentului de monitorizare a pregătirii copiilor pentru şcoală, aprobate de Ministerul 
Educaţiei. 

(4) Evaluarea rezultatelor învăţării, la toate nivelurile de învățămînt, se face cu note de la 
„10” la „1” şi, după caz, cu calificativele „excelent”, „ foarte bine”, „bine”, „satisfăcător”, 
„nesatisfăcător”, „admis”, „respins” sau prin descriptori. 

(5) În învățămîntul primar, evaluarea rezultatelor învăţării este criterială şi se efectuează 
prin descriptori. 

(6) Evaluarea şi notarea elevilor cu cerințe educaționale speciale se realizează în baza 
planurilor educaţionale individualizate. 

(7) În învățămîntul superior, pe lîngă sistemul naţional de notare, se aplică şi scara de 
notare cu calificative recomandate în Sistemul european de credite transferabile (A, B, C, D, 
E, FĂ, F), pentru completarea suplimentului la diplomă şi facilitarea mobilităţii academice. 
Echivalarea cu scara naţională de notare se face după cum urmează: 

A: 9,01-10,0; 

B: 8,01-9,0; 

C: 7,01-8,0; 

D: 6,01-7,0; 

E: 5,0—6,0; 

FX: 3,01—4,99; 

F: 1,0-3,0. 

(8) Notarea elevilor şi studenților fără respectarea metodologiilor de evaluare şi a 
standardelor naționale constituie abatere disciplinară şi se sancţionează potrivit legii. 

Articolul 17. Actele de studii 

(1) Instituţiile de învățămînt gimnazial, liceal, profesional tehnic, superior şi de formare 
continuă eliberează persoanelor care au promovat examenele de absolvire acte de studii, 
potrivit formatelor elaborate şi aprobate de Ministerul Educaţiei. 

(2) Modelele actelor de studii se publică în Monitorul Oficial al Republicii Moldova. 
Actele de studii eliberate în formatul aprobat de alte entităţi juridice nu sînt recunoscute. 

(3) În învățămîntul obligatoriu actele de studii se eliberează gratuit. Eliberarea 

duplicatelor acestor acte se efectuează contra plată, al cărei cuantum se stabileşte de Guvern. 

(4) Actele de studii conferă titularului dreptul de continuare a studiilor la nivelul următor 
de învăţămînt sau de angajare pe piaţa muncii conform calificării obținute. 

(5) În învățămîntul secundar general actele de studii se completează în limba română. În 
învățămîntul profesional tehnic şi în cel superior actele de studii se completează în limbile 
română şi engleză. 

(6) La finalizarea fiecărui nivel sau ciclu de învăţămînt se eliberează următoarele acte de 
studii: 

a) în învățămîntul gimnazial — Certificat de studii gimnaziale; 

b) în învățămîntul liceal — Diplomă de bacalaureat; 

c) în învățămîntul profesional tehnic secundar — Certificat de calificare; 

d) în învățămîntul profesional tehnic postsecundar şi postsecundar nonterţiar — Diplomă 
de studii profesionale; 

e) în învățămîntul superior: 

— ciclul I — Diplomă de studii superioare de licenţă; 

— ciclul II — Diplomă de studii superioare de master; 

— ciclul III — Diplomă de doctor (în domeniul respectiv). 

(7) La finalizarea studiilor în învățămîntul secundar vocaţional de arte, sport etc. se 
eliberează actele de studii enumerate la alin. (6), conform nivelului de învățămînt promovat, 
şi certificate de calificare profesională. 

(8) La absolvirea de cursuri în cadrul învăţării pe tot parcursul vieţii se eliberează 
certificate de perfecţionare, de specializare sau de recalificare profesională. 

(9) Recunoaşterea studiilor şi a perioadelor de studii, recunoaşterea şi echivalarea actelor 
de studii şi a calificărilor sînt de competenţa structurii abilitate pentru recunoaşterea şi 
echivalarea actelor de studii şi a calificărilor. 

Articolul 18. Managementul sistemului de învăţămînt 

(1) Managementul sistemului de învăţămînt se realizează la trei niveluri: național, local şi 
instituțional. 

(2) Competenţele manageriale în sectorul educaţional se stabilesc după cum urmează: 

a) ale organelor centrale — prin prezentul cod; 

b) ale organelor locale — prin decizii ale autorităţilor administraţiei publice locale, 
adoptate în condiţiile prezentului cod; 

c) ale structurilor instituționale — prin Carta universitară şi regulamentele instituționale, 
aprobate în condiţiile legii. 

(3) Elaborarea, promovarea, monitorizarea implementării şi evaluarea impactului politicii 
naţionale în domeniul educaţiei constituie competenţa Ministerului Educaţiei. 

(4) Ministerul Educaţiei poate avea organe desconcentrate în teritoriu cu funcții de 
gestionare administrativă a învățămîntului. 

(5) Organele locale de specialitate în domeniul învățămîntului sînt create de autoritățile 
administraţiei publice locale de nivelul al doilea în forma organizatorică de subdiviziuni 
interioare, subordonate consiliilor raionale/ municipale. În UTA Găgăuzia aceste organe sînt 
create de Adunarea Populară şi se subordonează acesteia. 

(6) Titulatura, structura şi regulamentele de funcţionare ale organelor locale de 
specialitate în domeniul învățămîntului se stabilesc de consiliile raionale/municipale, iar în 
UTA Găgăuzia — de Adunarea Populară, în baza structurii-tip şi a regulamentului-tip 
aprobate de Guvern. 

(7) Managementul calităţii este asigurat: 

a) în învățămîntul general: 

— la nivel naţional — de Ministerul Educaţiei şi Inspectoratul Şcolar Naţional; 

— la nivel local — de organul local de specialitate în domeniul învăţămîntului; 

— la nivel instituţional — de managerii instituţiilor de învățămînt general; 

b) în învățămîntul profesional tehnic şi în învățămîntul superior: 

— la nivel naţional — de Ministerul Educaţiei, ministerele de resort şi Agenţia Naţională de 
Asigurare a Calităţii în Învățămîntul Profesional; 

— la nivel instituţional — de structurile respective de asigurare a calităţii în învăţămînt. 

(8) Agenţia Naţională de Asigurare a Calităţii în Învăţămîntul Profesional activează în 
baza regulamentului aprobat de Guvern, în condiţiile prezentului cod. 

(9) Inspectoratul Şcolar Naţional este instituţia responsabilă de evaluarea învățămîntului 
general, de acreditarea instituţiilor şi de asigurarea calităţii în învățămîntul general. Modul 
de organizare şi de funcţionare a Inspectoratului Şcolar Naţional este stabilit de Guvern. 

(10) Actele administrative şi deciziile de interes general aprobate de entităţile sistemului 
de învăţămînt se publică pe paginile web oficiale ale autorităţilor şi instituţiilor respective. 

Articolul 19. Sprijinirea elevilor şi studenţilor 

capabili de performanţe înalte 

(1) Statul sprijină elevii şi studenţii capabili de performanţe înalte în instituțiile de 
învățămînt, inclusiv în centrele de excelenţă. 

(2) Coordonarea acţiunilor prevăzute la alin. (1) este asigurată de Ministerul Educaţiei. 

(3) Resursele umane, curriculare, informaționale, materiale şi financiare pentru susținerea 
elevilor şi studenților capabili de performanţe înalte se asigură de instituțiile de învățămînt 
şi de alte entităţi conform metodologiei aprobate de Ministerul Educaţiei. 

(4) Pentru sprijinirea elevilor şi studenţilor capabili de performanţe înalte, Ministerul 
Educaţiei organizează olimpiade şi concursuri, tabere de profil, simpozioane şi alte activităţi 
specifice şi acordă burse şi alte forme de sprijin material. 

(5) Elevii şi studenţii capabili de performanţe înalte beneficiază, indiferent de vîrstă, de 
programe educative care respectă particularitățile lor de învăţare şi de orientare a 
performanţei. Aceste programe sînt de aprofundare a învăţării, de grupare pe abilităţi, de 
îmbogăţire a curriculumului cu noi domenii, de mentorat şi transfer de competenţă, de 
accelerare a promovării conform ritmului individual de învăţare. 

TITLUL III 
ÎNVĂŢĂMÎNTUL GENERAL 
Capitolul I. Dispoziţii generale 

Articolul 20. Organizarea învățămîntului general 

(1) Învăţămîntul general cuprinde: 

a) educaţia timpurie: 

— grupele antepreşcolare, pentru copiii cu vîrsta de la 0 la 3 ani; 

— grupele preşcolare, pentru copiii cu vîrsta de la 3 la 6 (7) ani, inclusiv grupele 
pregătitoare; 

b) învățămîntul primar: clasele I-IV; 

c) învățămîntul gimnazial: clasele V-IX; 

d) învățămîntul liceal: clasele X-XI (XIII). 

(2) Învăţămîntul general include, de asemenea, învățămîntul special, învățămîntul 
extraşcolar, alternativele educaţionale. 

(3) Instituţiile de învăţămînt general poartă răspundere pentru respectarea drepturilor şi 
pentru securitatea vieţii şi sănătăţii copiilor şi elevilor în timpul aflării acestora în cadrul 
instituţiei. 

(4) Instituţiile de învățămînt general au următoarele atribuţii: 

a) asigură tuturor copiilor şi elevilor educaţie de calitate, îngrijire şi sprijin; 

b) identifică copiii şi elevii cu dificultăți de învăţare şi le acordă ajutorul şi asistenţa 
individuală necesară în procesul de învăţare; 

c) asigură oportunităţi de dezvoltare personală copiilor şi elevilor cu aptitudini deosebite 
în anumite domenii; 

d) acordă asistenţa necesară copiilor şi elevilor aflaţi în dificultate, în colaborare cu 
instituţiile de asistenţă socială; 

e) asigură armonizarea componentei şcolare a curriculumului cu cerinţele, interesele şi 
preferinţele educaţionale ale copiilor şi elevilor. 

(5) În învățămîntul general, instituţiile de învăţămînt pot organiza, în caz de necesitate, 
prestarea de servicii logopedice, de asistenţă psihopedagogică etc., în modul stabilit de 
Guvern. 

(6) Activitatea instituţiilor de învăţămînt general este reglementată printr-un regulament- 
tip aprobat de Ministerul Educaţiei. 

(7) Instituţiile de învățămînt general sînt obligate să prezinte anual organului local de 
specialitate în domeniul învățămîntului un raport de activitate care se publică pe pagina web 
oficială a acestuia. Procedura de publicare a raportului este stabilită de Ministerul Educaţiei. 

Articolul 21. Înfiinţarea, reorganizarea şi lichidarea 

instituţiilor de învățămînt general 

(1) Instituţiile publice de educație timpurie (educaţie antepreşcolară şi învățămînt 
preşcolar) şi de învățămînt extraşcolar (de nivel local) sînt înființate, reorganizate şi 
lichidate de către autoritățile administraţiei publice locale de nivelul întîi. Instituţiile publice 
de învățămînt primar, gimnazial, liceal şi extraşcolar (de nivel raional) sînt înfiinţate, 
reorganizate şi lichidate de către autoritățile administraţiei publice locale de nivelul al doilea 
şi ale UTA Găgăuzia. Autorităţile administraţiei publice locale au obligația de a asigura 
buna funcţionare a acestor instituţii în conformitate cu regulamentele şi standardele aprobate 
de Ministerul Educaţiei. 

(2) Autorităţile administrației publice locale fondatoare sînt obligate să stabilească 
districte şcolare pentru fiecare instituție publică de învățămînt preşcolar, de învățămînt 
primar şi/sau gimnazial. 

(3) Instituţiile publice de învățămînt special şi de învățămînt profesional tehnic sînt 
înfiinţate, reorganizate şi lichidate la inițiativa fondatorilor, cu aprobarea Guvernului. 

(4) Instituţiile de învățămînt private de toate nivelurile pot fi înfiinţate, reorganizate şi 
lichidate în modul prevăzut de legislaţia civilă şi de prezentul cod. 

(5) Instituţiile de învățămînt private acreditate sînt parte componentă a sistemului național 
de învățămînt şi îşi desfăşoară activitatea în conformitate cu prevederile prezentului cod. 

(6) Instituţiile de învățămînt publice pot avea statut de persoană juridică în condiţiile 
legislaţiei în vigoare. 

(7) La inițiativa autorităților administrației publice locale, a autorităţilor administraţiei 
publice centrale, a instituţiilor publice şi cu acordul Ministerului Educaţiei, în funcție de 
necesităţile locale, pot fi organizate structuri de învăţămînt fără statut de persoană juridică, 
ca subunități ale unei unităţi de învăţămînt cu personalitate juridică, acestea fiind 
subordonate aceluiaşi executor de buget, în condițiile legii. 

Articolul 22. Durata anului de studii 

(1) Anul de studii în învățămîntul general începe la 1 septembrie. În învățămîntul primar, 
durata anului de studii este de 33 de săptămîni, repartizate pe semestre relativ egale. În 
învățămîntul gimnazial şi liceal, anul de studii are durata de 35 de săptămîni, repartizate pe 
semestre relativ egale. În clasele terminale a IX-a şi a XII-a, durata anului de studii este de 
34 de săptămîni, repartizate pe semestre relativ egale. 

(2) Perioada, numărul şi durata vacanţelor, precum şi durata orelor de clasă (lecţiilor) în 
învățămîntul general se stabilesc de Ministerul Educaţiei. 

Capitolul II. Educaţia timpurie 

Articolul 23. Organizarea educaţiei timpurii 

(1) Educaţia timpurie are drept scop principal dezvoltarea multilaterală a copilului şi 
pregătirea pentru integrarea în activitatea şcolară. 

(2) Educaţia timpurie include două cicluri: 

a) educaţia antepreşcolară, pentru copiii cu vîrsta de la O la 3 ani; 

b) învățămîntul preşcolar, pentru copiii cu vîrsta de la 3 la 6 (7) ani. 

(3) Educaţia timpurie se desfăşoară în creşe, grădiniţe, centre comunitare de educaţie 
timpurie sau în alte instituţii care prestează servicii în conformitate cu standardele 
educaţionale de stat. 

(4) Educaţia timpurie poate fi organizată şi în instituţii rezidenţiale — pentru copiii orfani 

sau cei rămaşi fără îngrijire părintească, în instituţii sanatoriale — pentru copiii cu boli 
cronice, precum şi în instituţii de învățămînt special, în instituţii penitenciare şi în instituţii 
medicale. 

Articolul 24. Educaţia antepreşcolară 

Educaţia antepreşcolară se realizează în familie, aceasta beneficiind de finanţare de la 
bugetul public naţional conform legislaţiei în vigoare. La solicitarea părinţilor, autorităţile 
administraţiei publice locale pot organiza educaţia antepreşcolară, cu finanțare de la 
bugetele locale. 

Articolul 25. Învăţămîntul preşcolar 

(1) În instituţia de învățămînt preşcolar sînt înscrişi, la solicitare, în mod obligatoriu, fără 
probe de concurs, toţi copiii din districtul şcolar corespunzător. 

(2) Statul suportă cheltuielile pentru serviciile de învăţămînt preşcolar şi de îngrijire în 
instituţiile publice pentru toţi copiii, inclusiv pentru copiii cu cerinţe educaționale speciale. 

Capitolul III. Învăţământul primar 

Articolul 26. Misiunea învăţămîntului primar 

Învăţământul primar contribuie la formarea copilului ca personalitate liberă şi creativă şi 
asigură dezvoltarea competenţelor necesare continuării studiilor în învățămîntul gimnazial. 

Articolul 27. Organizarea învățămîntului primar 

(1) Învăţămâîntul primar include clasele I-IV şi se organizează ca învăţămînt cu frecvenţă, 
de regulă, în prima jumătate a zilei. Pentru persoanele cu dificultăţi de învăţare cauzate de 
dizabilități, învățămîntul primar se poate organiza ca învăţămînt la distanţă, învăţămînt la 
domiciliu, studiu individual. 

(2) În clasa I sînt înscrişi, în mod obligatoriu, fără probe de concurs, toţi copiii din 
districtul şcolar corespunzător. 

(3) În clasele cu profil de arte şi sport, înscrierea în clasa I poate avea loc în baza unor 
probe de aptitudini specifice profilului. 

(4) Şcolarizarea devine obligatorie după împlinirea 
vîrstei de 7 ani. 

(5) Şcolarizarea copiilor care nu au împlinit vîrsta de 7 ani către începutul anului şcolar se 
decide în baza cererii părinților sau a altor reprezentanţi legali ai acestora, în funcție de 
gradul de maturitate psihosomatică, confirmat de specialişti, în modul stabilit de Ministerul 
Educaţiei. 

(6) În învățămîntul primar se pot organiza grupe sau clase cu program prelungit, finanțate 
din surse bugetare şi din alte surse legale, în modul stabilit de Ministerul Educaţiei. 

(7) Învăţămîntul primar se organizează şi în instituţii rezidenţiale — pentru copiii orfani 
sau cei rămaşi fără îngrijire părintească, în instituţii sanatoriale — pentru copiii cu boli 
cronice, precum şi în instituţii de învățămînt special, în instituţii penitenciare şi în instituţii 
medicale. 

(8) Învăţămîntul primar se finalizează cu testarea naţională, organizată în baza 
metodologiei aprobate de Ministerul Educaţiei. 
Capitolul IV. Învăţămîntul gimnazial 

Articolul 28. Misiunea învățămîntului gimnazial 

Învăţămîntul gimnazial contribuie la formarea unei personalităţi libere şi creative prin 
asigurarea dezvoltării competenţelor elevilor, precum şi prin consilierea şi orientarea 
acestora în determinarea traseului individual optim către învățămîntul liceal, profesional 
tehnic secundar sau profesional tehnic postsecundar. 

Articolul 29. Organizarea învățămîntului gimnazial 

(1) Învățămîntul gimnazial include clasele V-IX şi se organizează ca învăţămînt cu 
frecvenţă. Pentru persoanele cu dificultăţi de învăţare cauzate de dizabilităţi, învățămîntul 
gimnazial se poate organiza ca învățămînt la distanţă, învăţămînt la domiciliu, studiu 
individual. 

(2) Înscrierea în gimnaziu se face în mod obligatoriu, fără probe de concurs, pentru elevii 
din districtul şcolar corespunzător. 

(3) Înscrierea în gimnaziu la clasele cu profil de arte şi sport are loc în baza unor probe 
de aptitudini specifice profilului. 

(4) Învăţămîntul gimnazial se organizează şi în instituţii rezidenţiale — pentru copiii orfani 
sau cei rămaşi fără îngrijire părintească, în instituţii sanatoriale — pentru copiii cu boli 
cronice, precum şi în instituţii de învățămînt special, în instituţii penitenciare şi în instituţii 
medicale. 

(5) Învăţămîntul gimnazial se finalizează cu examene naţionale de absolvire, la 
promovarea cărora se eliberează certificatul de studii gimnaziale. 

(6) Modul de organizare a examenelor naţionale de absolvire a învăţămîntului gimnazial 
este stabilit de 
Ministerul Educaţiei. 

Capitolul V. Învăţământul liceal 

Articolul 30. Misiunea învăţămîntului liceal 

Învăţămîntul liceal asigură dezvoltarea la elevi a competenţelor definite prin 
Curriculumul naţional şi consilierea lor în alegerea traseului educațional sau profesional 
individual către învățămîntul superior sau învățămîntul profesional tehnic postsecundar 
nonterțiar, în funcţie de potenţial, vocaţie şi performanţe. 

Articolul 31. Organizarea învățămîntului liceal 

(1) Învăţămîntul liceal se organizează în licee ca învăţămînt cu frecvenţă (clasele X-XII) 
sau cu frecvenţă redusă (clasele X-XIII). Pentru persoanele cu dificultăţi de învăţare cauzate 
domiciliu, studiu individual. 

(2) Învăţămîntul liceal se organizează cu următoarele filiere: 

a) teoretică, cu profilurile umanist şi real; 

b) vocaţională, cu profilurile de arte, de sport, teologic, militar. 

(3) Guvernul poate decide, la propunerea Ministerului Educaţiei, şi organizarea altor 
profiluri. 

(4) Învăţămîntul liceal cu frecvenţă redusă (clasele X-XIII) se organizează pentru 
absolvenţii învăţămîntului gimnazial şi profesional tehnic secundar, angajaţi pe piaţa muncii 
sau care au împlinit 20 de ani, în condiţiile stabilite de Ministerul Educaţiei. 

(5) Admiterea elevilor în învățămîntul liceal se face prin concurs, în baza metodologiei 
aprobate de Ministerul Educaţiei, care se face publică la începutul anului şcolar care precede 
sesiunea de admitere. 

(6) Concursul de admitere în liceele cu profil de arte şi sport include suplimentar şi probe 
de aptitudini specifice profilului. 

(7) Absolvenţii şcolilor profesionale au dreptul să se înscrie la studii liceale în condiţiile 
stabilite de Ministerul Educaţiei. 

(8) Învăţămîntul liceal se încheie cu examenul naţional de bacalaureat, care se 
organizează în modul stabilit de Ministerul Educaţiei. 

(9) În caz de nepromovare, examenul de bacalaureat poate fi susţinut repetat, în 
condiţiile stabilite de Ministerul Educaţiei. 

(10) Persoanele care au absolvit forme de învățămînt echivalente învăţămîntului liceal pot 
solicita susținerea examenului de bacalaureat în regim de externat. Modul de susţinere a 
examenului de bacalaureat în regim de externat se stabileşte de Ministerul Educaţiei. 

(11) La promovarea examenului naţional de bacalaureat se eliberează diploma de 
bacalaureat, care conferă dreptul de admitere în învățămîntul superior şi în învățămîntul 
profesional tehnic postsecundar nonterțiar. 

(12) Elevilor care nu au promovat examenul național de bacalaureat li se eliberează un 
certificat de studii liceale, care conferă dreptul de a urma programe de pregătire profesională 
în instituţii de învăţămînt profesional tehnic secundar şi profesional tehnic postsecundar. 

Capitolul VI. Învăţămâîntul pentru copiii şi elevii 
cu cerinţe educaţionale speciale. Educaţia incluzivă 

Articolul 32. Învăţămâîntul pentru copiii şi elevii 

cu cerinţe educaţionale speciale 

Învăţămîntul pentru copiii şi elevii cu cerinţe educaţionale speciale este parte integrantă a 
sistemului de învățămînt şi are drept scop educarea, reabilitarea şi/sau recuperarea şi 
incluziunea educaţională, socială şi profesională a persoanelor cu dificultăţi de învăţare, de 
comunicare şi interacțiune, cu deficiențe senzoriale şi fizice, emoţionale şi 
comportamentale, sociale. 

Articolul 33. Organizarea învățămîntului pentru copiii 

şi elevii cu cerinţe educaţionale speciale 

(1) Învăţămîntul pentru copiii şi elevii cu cerințe educaţionale speciale este gratuit, se 
organizează în instituţiile de învățămînt general, inclusiv în instituţiile de învăţămînt special, 
sau prin învățămînt la domiciliu. 

(2) Statul asigură integrarea în sistemul de învățămînt a copiilor şi elevilor cu cerințe 
educaționale speciale prin: 

a) înscrierea copilului sau elevului cu cerinţe educaţionale speciale în grupa sau clasa 
corespunzătoare din instituţia de învăţămînt special; 

b) înscrierea copilului sau elevului cu cerinţe educaţionale speciale în grupa sau clasa din 
instituţiile de învățămînt general. 

(3) Statul asigură incluziunea copiilor şi elevilor cu cerinţe educaţionale speciale prin 
abordarea  individualizată, determinarea formei de incluziune, examinarea şi/sau 
reexaminarea complexă a copilului sau elevului cu cerinţe educaţionale speciale, realizate în 
baza unei metodologii aprobate de Ministerul Educaţiei de către structuri abilitate, 
constituite la nivel central şi local, care funcționează în modul stabilit de Guvern. 

(4) Determinarea formei de incluziune, evaluarea şi/sau reevaluarea periodică a gradului 
de dezvoltare a copiilor şi elevilor cu cerinţe educaţionale speciale se efectuează în prezenţa 
părinţilor sau a altor reprezentanţi legali, la solicitarea acestora. 

(5) Instituţiile de învăţămînt general în care sînt înscrişi copiii sau elevii cu cerințe 
educaţionale speciale şi instituţiile de învăţămînt special colaborează cu instituțiile de 
protecţie socială, alte organizaţii publice sau private, persoane fizice sau juridice din ţară şi 
din străinătate şi beneficiază, în condiţiile legii, de sprijin în organizarea învăţării. 

(6) Instituţiile de învățămînt special, instituţiile de învățămînt general şi autorităţile 
publice responsabile asigură condiţii de ordin ambiental şi oferă servicii educaţionale în 
funcţie de necesitățile individuale ale copiilor şi elevilor cu cerinţe educaţionale speciale, 
inclusiv prin facilitarea învăţării alfabetului Braille, limbajului mimico-gestual, formelor 
alternative de scriere, de comunicare, de orientare şi a aptitudinilor de mobilitate. 

(7) În instituţiile de învăţămînt general activează cadre didactice de sprijin abilitate pentru 
incluziunea copiilor şi elevilor cu cerinţe educaţionale speciale. 

Articolul 34. Învăţămîntul special 

(1) Învăţămâîntul special se realizează în instituţii de învăţămînt special cu sau fără servicii 
rezidenţiale şi în instituţii de învățămînt alternative care acordă asistență recuperatorie 
copiilor şi elevilor cu deficienţe senzoriale şi alte deficienţe, inclusiv celor integrați în 
învățămîntul general, precum şi consultaţii metodice cadrelor didactice ce activează în 
grupele sau clasele în care învaţă aceşti copii/elevi, în modul stabilit de Ministerul 
Educaţiei. 

(2) În funcţie de categoriile de cerinţe educaţionale speciale, învățămîntul special se 
organizează în următoarele tipuri de instituţii: 

a) instituţii speciale — pentru copiii şi elevii cu deficienţe senzoriale (auditive sau 
vizuale); 

b) şcoli auxiliare — pentru copiii şi elevii cu dificultăți severe de învăţare (dificultăți 
multiple, asociate). 

(3) Învăţămîntul special pentru copiii şi elevii cu cerințe educaţionale speciale se 
desfăşoară în conformitate cu Curriculumul naţional, cu planurile-cadru de învățămînt, 
aprobate de Ministerul Educaţiei, şi cu planurile educaţionale individualizate. 

(4) În clasele V-XII din instituţiile speciale pentru elevii cu deficiențe senzoriale, 
disciplinele şcolare sînt predate de cadre didactice cu pregătire generală, care au urmat 
cursuri de specializare în domeniul psihopedagogiei speciale. 

(5) În învățămîntul special organizat pentru copiii şi elevii cu cerințe educaţionale 
speciale sînt angajate cadre didactice cu pregătire calificată în domeniul psihopedagogiei 
speciale şi asistenţei sociale. 

Articolul 35. Învăţămîntul la domiciliu 

(1) Instruirea la domiciliu se organizează pe o perioadă de timp determinată pentru copiii 
şi elevii care, din cauza problemelor de sănătate sau a unei dizabilităţi, sînt lipsiţi temporar 
de posibilitatea de a se deplasa. 

(2) Instruirea la domiciliu se desfăşoară în modul stabilit de Ministerul Educaţiei, prin 
coordonare cu Ministerul Sănătăţii. 

Capitolul VII. Învăţământul extraşcolar 

Articolul 36. Misiunea învăţămîntului extraşcolar 

(1) Învăţămîntul extraşcolar se realizează în afara programului şi activităţii şcolare prin 
activităţi complementare procesului educaţional desfăşurat în instituţiile de învăţămînt şi 
are menirea să dezvolte potenţialul cognitiv, afectiv şi acţional al copiilor şi tinerilor, să 
răspundă intereselor şi opţiunilor acestora pentru timpul liber. 
comunicare, dezvoltare, incluziune socială şi autorealizare. 

Articolul 37. Organizarea învățămîntului extraşcolar 

(1) Învăţămîntul extraşcolar este benevol şi se organizează, în funcţie de interesele şi 
opţiunile copiilor şi tinerilor, în instituţiile de învăţămînt general şi în instituţiile de 
învățămînt extraşcolar publice şi private (centre, palate şi case de creaţie, şcoli de arte, sport 
etc.), sub formă de activităţi educative specifice, desfăşurate în grup şi/sau individual, sub 
îndrumarea cadrelor didactice cu pregătire specială, în colaborare cu familia, unităţi 
socioculturale, mass-media, organizaţii de copii şi tineret. 

(2) Modul de funcționare a instituţiilor de învăţămînt extraşcolar este prevăzut în 
regulamentul-tip aprobat de Ministerul Educaţiei. 

(3) În funcţie de specificul activităţii, fiecare instituţie de învăţămînt extraşcolar îşi elabo- 
rează propriul regulament de funcționare, coordonat cu organul local de specialitate în 
domeniul învățămîntului. În regulamentul de funcţionare al instituţiilor de învățămînt 
extraşcolar se va specifica în mod explicit nomenclatorul serviciilor educaţionale oferite 
gratuit beneficiarilor. 

(4) Accesul la activitățile oferite de instituţiile de învățămînt extraşcolar publice, conform 
Nomenclatorului de servicii educaţionale gratuite aprobat de Guvern, este liber pentru toţi 
solicitanţii cu vîrsta cuprinsă între 5 şi 21 de ani, cu respectarea principiului nediscriminării. 

(5) Instituţiile de învățămînt extraşcolar publice pot presta servicii educaționale contra 
plată doar suplimentar la cele prevăzute în planul de învăţămînt şi curriculum, conform 
legislaţiei în vigoare. 

Articolul 38. Alternativele educaţionale 

(1) Statul garantează dreptul la educaţie diferențiată în baza pluralismului educațional 
prin admiterea alternativelor educaţionale în sistemul național de învățămînt. 

(2) Alternativele educaţionale, publice şi private, se înfiinţează cu aprobarea Ministerului 
Educaţiei, conform legislaţiei în vigoare. 

(3) Modul de organizare, funcţionare, evaluare şi acreditare a alternativelor educaţionale 
se stabileşte de Ministerul Educaţiei. 

(4) Alternativele educaţionale beneficiază de autonomie organizațională şi funcționează 
în conformitate cu stan-dardele educaționale de stat şi cu specificul alternativei. 

Capitolul VIII. Standardele educaţionale de stat 
în învățămîntul general 
Articolul 39. Standardele educaţionale de stat 
(1) Standardele educaţionale de stat constituie un ansamblu de documente normative şi 

reprezintă un sistem de criterii şi norme referitoare la nivelul de calitate care se doreşte a fi 
atins de diverse componente şi aspecte ale sistemului educaţional. 

(2) Standardele educaţionale de stat în învățămîntul general vizează: 

a) elaborarea Curriculumului naţional ca document de reglementare; 

b) structurarea la elevi a competenţelor definite prin Curriculumul naţional; 

c) dezvoltarea competenţelor profesionale ale cadrelor manageriale şi didactice; 

d) elaborarea manualelor şi a altor suporturi şi resurse educaţionale; 

e) asigurarea condiţiilor şi a resurselor materiale necesare pentru un proces educaţional 
eficient. 

(3) Standardele educaţionale de stat şi tipurile acestora sînt definite, elaborate şi aprobate 
de Ministerul Educaţiei. 

(4) Standardele educaţionale de stat sînt obligatorii pentru toate instituţiile de învățămînt 
publice şi private. 

(5) Standardele educaționale de stat constituie baza pentru recunoaşterea şi echivalarea 
actelor de studii şi pentru evaluarea obiectivă a nivelului de pregătire generală a persoanei, 
indiferent de tipul, locul şi forma de realizare a învățămîntului. 

Capitolul IX. Curriculumul în învățămîntul general 

Articolul 40. Structura curriculumului 

(1) Curriculumul în învățămîntul general conturează viziunea asupra parcursului 
educaţional, proiectînd aşteptările societăţii cu privire la rezultatele scontate ale învăţării 
pentru fiecare disciplină şcolară, pe niveluri de învățămînt. 

(2) În învățămîntul general, Curriculumul naţional include: cadrul de referinţă, planul- 
cadru pentru învățămîntul primar, gimnazial şi liceal, curriculumul pentru educaţia timpurie, 
curricula disciplinelor obligatorii şi opţionale, manualele şcolare, ghidurile metodologice şi 
alte resurse de învăţare. 

(3) Structura curriculumului pe discipline şcolare este definită în cadrul de referinţă al 
Curriculumului naţional. 

(4) Curriculumul pentru învățămîntul general se aprobă de Ministerul Educaţiei. 

(5) Curriculumul poate fi adaptat sau modificat pentru a satisface nevoile copiilor şi 
elevilor cu cerințe educaționale speciale. Modul de parcurgere a curriculumului este 
reflectat în planul educațional individualizat pentru copilul/elevul cu cerințe educaţionale 
speciale. 

(6) Planul-cadru include disciplinele obligatorii, disciplinele opţionale, precum şi 
numărul maxim şi minim de ore aferente fiecăreia dintre acestea. Ponderea disciplinelor 
opționale creşte în clasele finale ale învăţămîntului gimnazial şi liceal. 

(7) Disciplinele opţionale incluse în planul-cadru au o pondere de 10-15% în 
învățămîntul primar, 15-20% în învățămîntul gimnazial şi 20-25% în învățămîntul liceal. 

(8) Planul-cadru este obligatoriu pentru toate instituțiile de învăţămînt general şi se 
aprobă de Ministerul Educaţiei cu cel puţin 6 luni înainte de începerea noului an şcolar. 

(9) În cazul alternativelor educaţionale, planurile-cadru şi programele curriculare sînt 
elaborate de reprezentanţii instituţiilor care le implementează şi sînt aprobate de Ministerul 
Educaţiei. 

(10) Autoritățile administrației publice locale de nivelul al doilea şi cele ale UTA 
Găgăuzia pot stabili componenta locală a curriculumului pentru instituțiile din subordine, 
care va avea o pondere de cel mult 5% din cota disciplinelor opționale - în învățămîntul 
primar şi gimnazial şi de cel mult 10% din cota disciplinelor opționale — în învățămîntul 
liceal. 

Articolul 41. Manualele şcolare 

(1) În instituţiile de învățămînt general se utilizează manuale şcolare, elaborate în baza 
Curriculumului naţional, selectate şi editate prin concurs, în baza unui regulament aprobat 
de Ministerul Educaţiei. 

(2) În instituţiile de învățămînt general se pot utiliza şi manuale alternative, elaborate în 
baza Curriculumului naţional, selectate pe bază de concurs şi recomandate de Ministerul 

Educaţiei. 

(3) Elevii din învățămîntul primar sînt asiguraţi cu manuale şcolare în mod gratuit. 

(4) Elevii claselor V-XII sînt asiguraţi cu manuale şcolare conform schemei de închiriere 
aprobate de Ministerul Educaţiei. 

(5) Elevii din familiile social vulnerabile beneficiază de facilităţi la închirierea 
manualelor şcolare, în condiţiile stabilite de Guvern. 
Capitolul X. Evaluarea în învățămîntul general 

Articolul 42. Organizarea evaluării 

(1) Evaluarea în învățămîntul general reprezintă un ansamblu de acţiuni sistemice, prin 
care se analizează şi se apreciază: 

a) sistemul de învățămînt general în ansamblu; 

b) curriculumul şcolar; 

c) instituţiile de învățămînt general; 

d) rezultatele şcolare; 

e) personalul didactic şi de conducere; 

f) procesul educaţional şi managerial. 

(2) Evaluarea în învățămîntul general se realizează: 

a) la nivel naţional — de către Ministerul Educaţiei şi alte structuri abilitate; 

b) la nivel local — de către organul local de specialitate în domeniul învățămîntului al 
administraţiei publice locale de nivelul al doilea şi al UTA Găgăuzia (în continuare — 
organul local de specialitate în domeniul învăţămîntului); 

c) la nivel instituţional — de către conducerea instituţiilor de învăţămînt. 

Articolul 43. Evaluarea curriculumului şcolar 

Evaluarea curriculumului şcolar, în general, şi a produselor curriculare, în special, 
constituie parte componentă a evaluării sistemice în învățămîntul general şi se realizează de 
către Ministerul Educaţiei şi alte structuri abilitate. 

Articolul 44. Evaluarea rezultatelor şcolare 

(1) Evaluarea rezultatelor şcolare are ca obiectiv evaluarea nivelului de dezvoltare a 
competenţelor elevilor în baza standardelor educaţionale de stat. 

(2) Evaluarea continuă se realizează prin evaluări formative şi sumative de către cadrele 
didactice şi, după caz, de către conducerea instituţiei de învățămînt, de către organele locale 
de specialitate în domeniul învățămîntului şi de către Ministerul Educaţiei. 

(3) Instituţia de învățămînt este autonomă în alegerea formelor şi strategiilor de evaluare 
continuă a rezultatelor şcolare, fără a depăşi prevederile curriculare. 

(4) Evaluarea finală de certificare a performanţei educaţionale în învățămîntul general se 
realizează de către entitatea naţională cu funcţii de evaluare şi examinare, care activează în 
baza unui regulament de organizare şi funcţionare aprobat de Guvern. 

(5) În instituţiile de învățămînt cu altă limbă de predare decît limba română, la absolvirea 
învățămîntului gimnazial şi liceal se susține un examen obligatoriu la limba română. 

(6) Examenele de absolvire a învăţămîntului gimnazial şi liceal se desfăşoară în baza unui 
regulament elaborat de entitatea națională cu funcții de evaluare şi examinare şi aprobat de 
Ministerul Educaţiei. 

(7) Se interzice publicarea subiectelor examenelor de absolvire a gimnaziului şi de 
bacalaureat, precum şi a soluţiilor la acestea, pînă la începerea examenului respectiv sau pe 
durata desfăşurării acestuia. Încălcarea prevederilor prezentului alineat se pedepseşte 
conform legislaţiei în vigoare. 

Articolul 45. Evaluarea cadrelor didactice 

(1) Evaluarea internă a cadrelor didactice din învățămîntul general se efectuează anual în 
baza unei metodologii de evaluare aprobate de Ministerul Educaţiei. 

(2) Evaluarea externă a cadrelor didactice din învățămîntul general se efectuează o dată la 
5 ani de către organele abilitate, în baza unei metodologii de evaluare aprobate de Ministerul 
Educaţiei. 

(3) Metodologia de evaluare prevede, în mod obligatoriu, consultarea opiniilor elevilor, 

părinţilor şi ale altor cadre didactice din instituţia de învățămînt respectivă. 

Articolul 46. Evaluarea cadrelor de conducere 

(1) Evaluarea activității cadrelor de conducere ale instituţiilor de învăţămînt general se 
efectuează de către organul local de specialitate în domeniul învățămîntului şi Inspectoratul 
Şcolar Naţional, în baza unei metodologii de evaluare aprobate de Ministerul Educaţiei. 

(2) Evaluarea cadrelor de conducere din învățămîntul general este obligatorie cel puţin o 
dată la 5 ani. 

(3) Directorul instituției de învăţămînt general prezintă raportul anual de activitate la 
adunarea comună a consiliului profesoral şi consiliului de administraţie ale instituției. 

Articolul 47. Evaluarea instituţiilor 
local de specialitate în domeniul învăţămîntului şi de către Inspectoratul Şcolar Naţional, în 
baza standardelor de calitate aprobate de Ministerul Educaţiei, la cererea conducătorului 
instituţiei, precum şi la inițiativa Inspectoratului Şcolar Naţional sau a organului local de 
specialitate în domeniul învățămîntului. 

(2) Raportul de evaluare a instituţiei de învățămînt general se publică pe pagina web 
oficială a Inspectoratului Şcolar Naţional, a organului local de specialitate în domeniul 
învățămîntului şi pe cea a instituţiei de învățămînt. 

Capitolul XI. Managementul învăţămîntului general 

Articolul 48. Structurile de conducere ale organului local 

de specialitate în domeniul învățămîntului 

(1) Structurile de conducere ale organului local de specialitate în domeniul învățămîntului 
includ consiliul de administraţie, consiliul consultativ şi conducătorul organului local 
respectiv. 

(2) Consiliul de administraţie se constituie prin ordinul conducătorului organului local de 
specialitate în domeniul învățămîntului. 

(3) Componenţa nominală a consiliului consultativ se aprobă prin decizia autorităţii 
administraţiei publice locale de nivelul al doilea, iar în UTA Găgăuzia — prin hotărîrea 
Adunării Populare a Găgăuziei. 

(4) Conducătorul organului local de specialitate în domeniul învățămîntului este desemnat 
prin concurs, în modul stabilit de Ministerul Educaţiei, şi numit în funcție, pentru un termen 
de 4 ani, prin decizia autorităţii administrației publice locale de nivelul al doilea/prin 
hotărîrea Adunării Populare a Găgăuziei. Una şi aceeaşi persoană poate deţine funcția de 
conducător al organului local de specialitate în domeniul învăţămîntului pentru cel mult 
două termene consecutive. 

Articolul 49. Organele de conducere ale instituției 

de învăţămînt general 

(1) La nivelul instituției de învăţămînt general funcționează: 

a) consiliul de administraţie al instituţiei de învăţămînt, cu rol de decizie în domeniul 
administrativ, care este format din: director, un director adjunct, un reprezentant delegat de 
administraţia publică din unitatea administrativ-teritorială de nivelul întîi în care se află 
instituţia, trei reprezentanţi ai părinților, delegați de adunarea generală a părinţilor, doi 
reprezentanţi ai cadrelor didactice, delegaţi de consilul profesoral, şi un reprezentant al 
elevilor, delegat de consiliul elevilor din instituţie; 

b) consiliul profesoral al instituției de învățămînt, cu rol de decizie în domeniul 
educaţional, care este format din personalul didactic din instituţia respectivă şi este condus 
de directorul instituţiei de învățămînt. 

(2) Consiliul de administraţie este condus de o altă persoană decît directorul instituţiei de 
învățămînt, desemnată de membrii consiliului prin vot secret. 

(3) La şedinţele consiliului de administraţie pot participa reprezentanţi ai societăţii civile 
şi ai mediului de afaceri. 

(4) Consiliul de administraţie funcționează în baza unui regulament-cadru aprobat de 
Ministerul Educaţiei. 

(5) Consiliul de administraţie al instituției de învăţămînt general are următoarele 
competenţe: 

a) participă, prin reprezentanţii săi, în comisia de concurs pentru desemnarea directorului 
instituţiei de învățămînt; 

b) participă, prin reprezentanţii săi, la evaluarea directorului instituţiei de învățămînt; 

c) avizează bugetul instituţiei; 

d) aprobă planul de dezvoltare al instituţiei; 

e) gestionează resursele financiare provenite din alte surse decît cele bugetare; 

f) aprobă componenta şcolară a planului-cadru la nivelul instituţiei; 

g) avizează normele de completare a claselor, numărul de clase şi schema de încadrare a 
personalului instituţiei. 

Articolul 50. Personalul de conducere 

(1) Personalul de conducere al instituţiei de învăţămînt general se compune din director şi 
directori adjuncți. 

(2) Directorul instituţiei de învățămînt general are următoarele atribuţii: 

a) reprezintă instituția; 

b) emite ordine, semnează în numele instituţiei actele juridice emise de instituţie; 

c) angajează, evaluează, promovează şi eliberează din funcţie personalul instituţiei; 

d) este responsabil de executarea bugetului instituţiei; 

e) elaborează schema de încadrare a personalului instituţiei; 

f) elaborează şi propune spre aprobare consiliului de administraţie componenta şcolară a 
curriculumului; 

g) elaborează normele de completare a claselor şi numărul de clase. 

(3) În activitatea de conducere, directorul instituţiei este asistat de unul sau mai mulți 
directori adjuncți. 

(4) Numărul de posturi de director adjunct în instituţiile de învăţămînt publice se 
stabileşte de organul local de specialitate în domeniul învățămîntului, conform normativelor 
aprobate de Ministerul Educaţiei. 

(5) Funcţiile de director şi de director adjunct se ocupă prin concurs, în baza criteriilor de 
competență profesională şi managerială. Regulamentul de organizare şi desfăşurare a 
concursului pentru ocuparea funcției de director şi de director adjunct se aprobă de 
Ministerul Educaţiei. Cel puţin un director adjunct responsabil de procesul educaţional 
trebuie să aibă studii pedagogice. 

(6) Directorul şi directorii adjuncţi ai instituţiei publice de învățămînt general sînt numiţi 
în funcţie pentru un termen de 5 ani. La expirarea acestui termen, contractul individual de 
muncă al conducătorului încetează de drept, funcția devenind vacantă. 

(7) Directorul instituţiei de învăţămînt general încheie un contract individual de muncă cu 
organul local de specialitate în domeniul învățămîntului, iar directorul adjunct — cu 
directorul instituţiei de învățămînt general. 

(8) Directorul instituţiei de învățămînt general poate fi eliberat din funcție înainte de 
expirarea contractului individual de muncă, în condiţiile şi temeiurile prevăzute de legislația 
muncii, precum şi în următoarele cazuri: 

a) comiterea încălcărilor financiare; 

b) nerespectarea deontologiei profesionale; 

c) necorespunderea cu standardele în vigoare a managementului promovat; 

d) încălcarea drepturilor copiilor, elevilor, angajaţilor şi părinţilor; 

e) obţinerea repetată a calificativului „nesatisfăcător” la evaluarea instituţiei efectuată de 
către Inspectoratul Şcolar Naţional. 

Articolul 51. Numărul de clase şi schema de încadrare 

a personalului 

(1) Procesul educaţional se realizează în clase sau grupe, conform normativelor stabilite 
de organul local de specialitate în domeniul învățămîntului, în baza standardelor 
educaţionale de stat şi normativelor sanitaro-epidemiologice de stat. 

(2) Normativele privind numărul de clase pe ani de studii din instituţia de învățămînt 
publică sînt stabilite de organul local de specialitate în domeniul învățămîntului. 

(3) Numărul de clase pe ani de studii şi numărul de elevi în fiecare clasă în instituțiile de 
învățămînt publice sînt propuse, în fiecare an, de conducerea instituţiei, în baza capacităţii 
de proiect a instituţiei şi a prognozei efectivului de elevi, sînt avizate de consiliul de 
administraţie şi aprobate de organul local de specialitate în domeniul învăţămîntului. 

(4) Schema de încadrare a personalului include lista posturilor de conducere, didactice, 
didactice auxiliare şi nedidactice din instituţia de învăţămînt şi volumul estimativ de muncă 
(numărul de ore sau de norme) stabilit pentru fiecare post pentru anul de studii respectiv. 

(5) Schema de încadrare a personalului în instituţiile de învăţămînt publice este elaborată 
în fiecare an de către conducerea instituţiei de învăţămînt, în funcţie de numărul de clase, 
este avizată de consiliul de administraţie al instituției şi prezentată pentru aprobare 
organului local de specialitate în domeniul învățămîntului pînă la sfîrşitul lunii martie. 

(6) Numărul de clase şi schema de încadrare a personalului pentru instituţiile de 
învățămînt publice aprobate sînt comunicate instituţiilor de învățămînt pînă la sfîrşitul lunii 
aprilie. Instituţiile de învăţămînt sînt obligate să facă public numărul de clase pînă la 
sfîrşitul lunii mai. 

(7) Numărul de clase şi schema de încadrare servesc drept bază pentru planificarea 
instituțională, angajarea de personal, precum şi pentru elaborarea proiectului bugetului. 

Articolul 52. Preluarea managementului instituției de 

învățămînt în caz de gestionare defectuoasă 

(1) În caz de gestionare defectuoasă a instituţiei publice de învăţămînt general, constatată 
într-un raport de evaluare al Inspectoratului Şcolar Naţional, Ministerul Educaţiei are 
dreptul să preia de la autoritatea publică respectivă managementul instituţiei respective şi 
finanţarea aferentă acesteia. 

(2) Criteriile şi procedurile de preluare a managementului, în caz de gestionare 
defectuoasă a instituţiei de învăţămînt general, sînt stabilite de Ministerul Educaţiei. 

(3) După preluarea de către Ministerul Educaţiei a managementului instituției publice de 
învățămînt general, contractul individual de muncă încheiat cu directorul instituţiei de 
învățămînt în cauză se reziliază. 

Capitolul XII. Personalul din învățămîntul general 

Articolul 53. Categoriile de personal 

(1) Personalul din învățămîntul general este constituit din personal de conducere, personal 
didactic, personal didactic auxiliar şi personal nedidactic. 

(2) Personalul de conducere din învățămîntul general este format din director şi director 
adjunct. 

(3) În învățămîntul general, funcţiile didactice sînt: 

a) în educaţia timpurie — educator, cadru didactic de sprijin, conducător muzical, logoped, 
psiholog, psihopedagog, metodist; 

b) în învățămîntul primar — învăţător, profesor, cadru didactic de sprijin, asistent didactic, 
logoped, psiholog, psihopedagog, conducător de cerc; 

c) în învățămîntul gimnazial şi liceal — profesor, psiholog, psihopedagog, pedagog social, 
cadru didactic de sprijin, conducător de cerc; 

d) în învățămîntul special — educator, învăţător, profesor, psiholog, logoped, maistru- 
instructor, instructor, maistru, psihopedagog, conducător de cerc, metodist. 

(4) În structurile de asistenţă psihopedagogică, funcţiile didactice sînt: psihopedagog, 
psihopedagog special, pedagog, logoped, psiholog. 

(5) În instituţiile de învățămînt extraşcolar, funcţiile didactice sînt: conducător de cerc, 
maistru-instructor, dirijor, maestru de cor, maestru de balet, regizor, acompaniator, 
conducător artistic, psiholog, metodist. 

(6) În instituţiile de învățămînt de arte şi sport, funcţiile didactice sînt: profesor, 
conducător artistic, maestru de balet, maestru de concert, maestru de cor, dirijor, 
acompaniator, regizor, antrenor-instructor, maistru-instructor, antrenor. 

(7) Personalul didactic auxiliar este format din: 

a) bibliotecar şcolar; 

b) informatician; 

c) laborant; 

d) instructor extraşcolar; 

e) instructor-animator. 

(8) Personalul nedidactic este format din: 

a) secretar; 

b) asistent medical; 

c) kinetoterapeut; 

d) tehnician; 

e) meşter-acordor de instrumente muzicale; 

f) administrator de patrimoniu; 

g) administrator financiar (contabil); 

h) alt personal administrativ gospodăresc, auxiliar şi de deservire cu titluri de funcţii 
conform Clasificatorului ocupaţiilor din Republica Moldova. 

Articolul 54. Angajarea personalului didactic 

(1) În învățămîntul general, posturile didactice vacante se ocupă prin concurs, organizat la 
nivelul instituţiei de învățămînt, conform unei metodologii aprobate de Ministerul Educaţiei. 
La concursul pentru ocuparea unui post didactic poate participa orice candidat care 
îndeplineşte condiţiile de eligibilitate prevăzute de legislaţia în vigoare. Tinerii specialişti 
ocupă posturile vacante prin repartizare. 

(2) Angajarea personalului didactic în instituţiile de învățămînt se face prin încheierea 
unui contract individual de muncă cu directorul instituţiei, conform legislaţiei în vigoare. 

(3) Absolvenţii programelor de învățămînt superior de alt profil decît cel pedagogic au 
dreptul de a profesa în învăţămînt numai după ce au urmat programul unui modul 
psihopedagogic. 

Articolul 55. Normarea activităţii didactice 

(1) Activitatea cadrelor didactice din învățămîntul general se realizează într-un interval 
zilnic de 7 ore, respectiv 35 de ore săptămînal, şi include: 

a) activităţi de predare-învăţare-evaluare, de instruire practică, conform planurilor-cadru 
de învățămînt; 

b) activităţi de educaţie complementare procesului de învăţămînt; 

c) activități de consiliere a copiilor, elevilor şi părinților în probleme de psihologie- 
pedagogie; 

d) activităţi de mentorat; 

e) activităţi de dirigenţie; 

f) activităţi de pregătire pentru realizarea procesului educaţional; 

g) activităţi de elaborare a planurilor educaţionale individualizate şi de predare-învăţare- 
evaluare, de instruire practică, conform planurilor de învățămînt pentru copiii şi elevii cu 
cerinţe educaţionale speciale. 

(2) Norma didactică de predare-învăţare-evaluare şi instruire practică în învățămîntul 
primar, gimnazial şi liceal constituie 18 ore săptămînal. 

(3) Norma didactică de predare-învăţare-evaluare şi instruire practică se reduce, în cazul 
cadrelor didactice care au calitatea de mentor, în modul stabilit de Guvern. 

Articolul 56. Grade didactice şi manageriale 

(1) Cadrelor didactice şi de conducere din învățămîntul general li se pot acorda 
următoarele grade didactice şi manageriale: doi, unu şi superior. 

(2) Procedura de acordare a gradelor didactice şi manageriale se stabileşte de Ministerul 
Educaţiei. 

Articolul 57. Angajarea personalului didactic auxiliar 

şi nedidactic 
Angajarea personalului didactic auxiliar şi nedidactic în instituţiile de învățămînt se face 

prin încheierea unui contract individual de muncă cu directorul instituției, conform 
legislaţiei în vigoare. 

Articolul 58. Activitatea de mentorat 

(1) În învățămîntul general este promovată activitatea de mentorat prin care o persoană cu 
experiență (mentorul) oferă sprijin, ajutor şi schimb de experienţă şi cunoştinţe unei alte 
persoane pentru a-i favoriza dezvoltarea profesională şi achiziţia de competenţe sau 
cunoştinţe. 

(2) Cadrul didactic sau managerial poate deveni mentor dacă are o pregătire specială 
obţinută în cadrul formării iniţiale sau continue şi experienţă în domeniul profesat. 

(3) Activitatea de mentorat se desfăşoară sub următoarele forme: 

a) mentorat de practică; 

b) mentorat de inserţie profesională; 

c) mentorat de dezvoltare profesională. 

(4) Mentoratul de practică se realizează prin îndrumarea de către un cadru didactic 
experimentat a studentului stagiar. 

(5) Mentoratul de inserție profesională se realizează la locul de muncă şi asigură 
integrarea şi dezvoltarea profesională a cadrului didactic debutant. 

(6) Mentoratul de dezvoltare profesională se realizează la locul de muncă şi asigură 
dezvoltarea profesională şi avansarea în carieră a cadrelor didactice. 

TITLUL IV 
ÎNVĂŢĂMÎNTUL PROFESIONAL TEHNIC 
Capitolul I. Dispoziţii generale 

Articolul 59. Sistemul de învățămînt profesional tehnic 

(1) Sistemul de învăţămînt profesional tehnic include ansamblul instituțiilor de 
învățămînt care oferă programe de: 

a) formare profesională a muncitorilor calificaţi, a maiştrilor, tehnicienilor şi altor 
categorii de specialişti în conformitate cu Cadrul Naţional al Calificărilor, cu Nomenclatorul 
domeniilor de formare profesională şi al meseriilor/profesiilor, cu Nomenclatorul 
domeniilor de formare profesională, al specialităților şi calificărilor, aprobate de Guvern, 
precum şi cu nivelurile 3, 4 şi 5 ISCED; 

b) recalificare a muncitorilor şi specialiştilor în diverse domenii de formare profesională; 

c) consolidare a competenţelor profesionale ale muncitorilor calificaţi, în conformitate cu 
cerințele economiei şi ale pieţei muncii. 

(2) Instituţiile de învățămînt profesional tehnic sînt înfiinţate, reorganizate şi lichidate de 
către Guvern la iniţiativa fondatorului. 

(3) Organizarea generală a învăţămîntului profesional tehnic este reglementată de 
prezentul cod şi de regulamentul-cadru aprobat de Ministerul Educaţiei. 

(4) Formarea profesională în instituţiile de învățămînt profesional tehnic se organizează 
în baza standardelor şi Curriculumului în învățămîntul profesional tehnic. 

(5) În învățămîntul profesional tehnic, pentru anumite meserii/profesii poate fi aplicat şi 
învățămîntul dual, în condițiile stabilite de Ministerul Educaţiei prin coordonare cu alte 
organe centrale de resort şi cu agenţii economici interesaţi. 

(6) Învăţămîntul dual se desfăşoară, paralel, în instituţii de învățămînt profesional tehnic 
şi în întreprinderi sau alte unităţi economice. 

(7) Învăţămîntul profesional tehnic se poate desfăşura şi în instituţii penitenciare, prin 
organizarea de şcoli profesionale sau programe de formare profesională atribuite 
instituţiilor de învăţămînt profesional tehnic secundar care funcţionează în vecinătatea 
acestora, cu aprobarea Ministerului Educaţiei şi Ministerului Justiţiei. 

(8) Durata şi structura anului de studii în învățămîntul profesional tehnic se 
reglementează prin planul-cadru de învățămînt aprobat de Ministerul Educaţiei. 

Articolul 60. Condiţiile de acces 

(1) Admiterea în instituțiile de învățămînt profesional tehnic se realizează în baza 
studiilor gimnaziale sau liceale. 


http://lex.justice.md/index.php?action=view&view=doc&lang= 1 &id=355 156 11/21/2014 


Page 23 of 66 


(2) Persoanele care au dobîndit certificate de studii liceale sau echivalente acestora pot fi 
admise în instituţiile de învățămînt profesional tehnic numai la programe de formare 
profesională tehnică secundară şi postsecundară. 

(3) Învăţămîntul profesional tehnic se finanţează: 

a) de la bugetul de stat; 

b) din taxele de studii achitate de către persoanele fizice şi juridice interesate; 

c) din alte surse legal constituite. 

(4) Instituţiile de învăţămînt profesional tehnic pot percepe de la candidaţi taxe de 
înscriere pentru organizarea şi realizarea admiterii, în cuantumul stabilit de Guvern. 

(5) Planul de admitere în învățămîntul profesional tehnic cu finanţare de la bugetul de stat 
se stabileşte de Guvern. 

(6) Formarea profesională a persoanelor cu cerinţe educaționale speciale se efectuează, 
conform Nomenclatorului domeniilor de formare profesională şi al meseriilor/profesiilor şi 
Nomenclatorului domeniilor de formare profesională, al specialităţilor şi calificărilor, în 
clasele de meserii din instituțiile de învăţămînt special şi în cadrul învățămîntului 
profesional tehnic. 

Capitolul II. Organizarea învăţămîntului profesional tehnic 

Articolul 61. Programele de formare profesională 

(1) Programele de formare profesională din învățămîntul profesional tehnic sînt de trei 
tipuri: 

a) programe de formare profesională tehnică secundară (nivelul 3 ISCED); 

b) programe de formare profesională tehnică postsecundară (nivelul 4 ISCED); 

c) programe de formare profesională tehnică postsecundară nonterţiară (nivelul 5 
ISCED). 

(2) Programele de formare profesională se realizează în instituţii de învățămînt 
profesional tehnic publice şi private (şcoli profesionale, colegii şi centre de excelenţă), 
autorizate provizoriu sau acreditate, în parteneriat cu întreprinderi şi organizaţii adecvate 
profilului de instruire. 

(3) Învăţămîntul profesional tehnic se organizează şi în instituţii rezidenţiale — pentru 
copiii orfani sau cei rămaşi fără îngrijire părintească, în instituţii de învățămînt special, în 
instituţii penitenciare şi în instituţii medicale. 

(4) Învăţămîntul profesional tehnic secundar se organizează ca învăţămînt cu frecvenţă. 

(5) Învățămîntul profesional tehnic postsecundar şi postsecundar nonterţiar se 
organizează ca învățămînt cu frecvenţă sau cu frecvenţă redusă. 

Articolul 62. Programele de formare profesională 

tehnică secundară 

(1) Programele de formare profesională tehnică secundară asigură formarea profesională 
iniţială şi continuă a muncitorilor calificaţi, în limitele categoriilor de calificare existente. 

(2) Învăţământul profesional tehnic secundar are 
durata de: 

a) 3 ani — pentru instruirea în meserii conexe, în baza studiilor gimnaziale; 

b) 2 ani — pentru instruirea într-o meserie, în baza studiilor gimnaziale; 

c) 1-2 ani — pentru învățămîntul dual, în baza studiilor gimnaziale; 

d) 1-2 ani — în funcţie de complexitatea meseriei, în baza studiilor liceale sau a studiilor 
medii de cultură generală. 

(3) În cadrul programelor de formare profesională tehnică secundară cu durata de 2 ani, 
pentru instruirea într-o meserie, în grupele de elevi pot fi incluse persoane care nu au 
absolvit 9 clase, dar care au atins vîrsta de 16 ani, cu acordul Ministerului Educaţiei. 

(4) Procesul de instruire în cadrul programelor de formare profesională tehnică secundară 
se realizează în conformitate cu standardele naţionale de referință şi cu standardele de 
acreditare elaborate de Agenţia Naţională de Asigurare a Calităţii în Învăţămîntul 
Profesional şi aprobate de Guvern. 

(5) Admiterea la programele de formare profesională tehnică secundară se organizează în 

condiţiile stabilite de Ministerul Educaţiei. 

(6) Competenţele pe care trebuie să le deţină absolvenţii programelor de formare 
profesională tehnică secundară sînt formulate în Cadrul Naţional al Calificărilor. 

(7) Programele de formare profesională tehnică secundară se finalizează cu susţinerea 
examenului de calificare, la promovarea căruia se eliberează un certificat de calificare şi 
suplimentul descriptiv al certificatului, conform Europass. 

(8) Certificatul de calificare permite încadrarea în cîmpul muncii conform calificării 
obţinute, precum şi continuarea studiilor în licee cu filieră teoretică şi/sau în programe de 
formare profesională tehnică postsecundară, în funcție de nivelul de pregătire obținut 
anterior în programele educaţionale parcurse, în condiţiile stabilite de Ministerul Educaţiei. 

Articolul 63. Programele de formare profesională tehnică 

postsecundară şi postsecundară nonterțiară 

(1) Programele de formare profesională tehnică postsecundară şi postsecundară 
nonterțiară asigură pregătirea maiştrilor, tehnicienilor, tehnologilor, personalului medical şi 
farmaceutic, altor specialişti în diverse domenii în conformitate cu nivelurile 4 şi 5 ISCED. 

(2) Programele de formare profesională tehnică postsecundară corespund nivelului 4 
ISCED şi au durata de: 

a) 4 ani — pentru programe integrate, în baza studiilor gimnaziale; 

b) 5 ani — pentru programe integrate, la profilurile medicină şi farmacie, în baza studiilor 
gimnaziale; 

c) 3 ani — pentru programe integrate, la specialitatea coregrafie, în baza studiilor 
gimnaziale; 

d) 3 ani — la forma de învăţămînt cu frecvenţă redusă, în baza certificatului de studii 
liceale şi a studiilor medii de cultură generală; 

e) 2-3 ani — la specialități conexe meseriei iniţiale, în baza certificatului de calificare; 

f) 2 ani — la forma de învățămînt cu frecvenţă, în baza certificatului de studii liceale şi a 
studiilor medii de cultură generală. 

(3) Programele de formare profesională tehnică postsecundară nonterțiară corespund 
nivelului 5 ISCED şi au durata de 2—3 ani. Admiterea la programele de formare profesională 
tehnică postsecundară nonterțiară se face în baza diplomei de bacalaureat. 

(4) Admiterea la programele de formare profesională tehnică postsecundară şi 
postsecundară nonterţiară se face în baza Nomenclatorului domeniilor de formare 
profesională, al specialităţilor şi calificărilor şi în condiţiile stabilite de Ministerul Educaţiei, 
pe locuri cu finanţare de la bugetul de stat sau cu taxă de studii achitată de către persoane 
fizice sau juridice. 

(5) Procesul de instruire la programele de formare profesională tehnică postsecundară şi 
postsecundară nonterţiară se realizează în conformitate cu standardele naţionale de referință 
şi cu standardele de acreditare. 

(6) Programele de formare profesională tehnică postsecundară se finalizează cu susţinerea 
benevolă a examenului naţional de bacalaureat şi cu susţinerea obligatorie a examenului de 
calificare şi/sau a lucrării de diplomă, cu eliberarea diplomei de studii profesionale, care 
conferă dreptul de încadrare în cîmpul muncii conform calificării obţinute. 

(7) Competenţele pe care trebuie să le deţină absolvenţii programelor de formare 
profesională tehnică postsecundară şi postsecundară nonterțiară sînt formulate în Cadrul 
Naţional al Calificărilor. 

(8) Instituţiile care oferă programe de formare profesională tehnică secundară, 
postsecundară şi postsecundară nonterţiară pot constitui consorții cu instituţii de învăţămînt 
profesional tehnic şi/sau de învățămînt superior în condiţiile legii. 

Articolul 64. Standardele şi Curriculumul în învățămîntul 

profesional tehnic 

(1) Standardele educaţionale de stat în învățămîntul profesional tehnic sînt elaborate de 
Ministerul Educaţiei, cu participarea reprezentanţilor patronatelor, coordonate cu autorităţile 
administraţiei publice centrale de resort şi aprobate de Guvern. 


http://lex.justice.md/index.php?action=view&view=doc&lang= 1 &id=355 156 11/21/2014 


Page 25 of 66 


(2) Curriculumul pe module/discipline în învățămîntul profesional tehnic se elaborează de 
experţi în domeniu, pe niveluri de învăţămînt (secundar, postsecundar şi postsecundar 
nonterţiar) şi pe domenii de formare profesională, în conformitate cu Cadrul Naţional al 
Calificărilor, se coordonează cu comitetele sectoriale şi se aprobă de Ministerul Educaţiei 
prin coordonare cu organele centrale de resort. 

(3) Curriculumul în învățămîntul profesional tehnic include: 

a) planul-cadru de învățămînt şi planurile de învățămînt pe meserii şi specialităţi; 

b) curricula pe module/discipline; 

c) ghiduri metodologice de aplicare a curricula. 

(4) Elevii din învățămîntul profesional tehnic sînt asiguraţi cu manuale şcolare conform 
schemei de închiriere aprobate de Ministerul Educaţiei. 

Articolul 65. Evaluarea calităţii 

(1) Evaluarea calităţii în învățămîntul profesional tehnic se realizează în baza standardelor 
naţionale de referinţă, a standardelor de acreditare şi a metodologiei elaborate de Agenţia 
Naţională de Asigurare a Calităţii în Învăţămîntul Profesional şi aprobate de Guvern. 

(2) Evaluarea calităţii în învățămîntul profesional tehnic vizează: 

a) capacitatea instituţională; 

b) eficienţa educațională, inclusiv rezultatele şcolare; 

c) calitatea programelor de formare profesională; 

d) managementul instituţional al calităţii; 

e) concordanța dintre evaluarea internă şi situaţia reală. 

(3) Evaluarea calităţii în învățămîntul profesional tehnic include: 

a) evaluarea programelor de formare profesională; 

b) evaluarea instituţiilor care oferă programe de formare profesională. 

(4) Evaluarea externă a calităţii în învățămîntul profesional tehnic se realizează de către 
Agenţia Naţională de Asigurare a Calităţii în Învăţămîntul Profesional, precum şi de către 
alte structuri abilitate. 

(5) Evaluarea internă a calității în învățămîntul profesional tehnic se realizează de către 
structuri instituţionale de asigurare a calităţii, în baza standardelor naţionale de referință şi a 
celor de acreditare, precum şi în baza regulamentului instituțional. 

(6) Evaluarea curriculumului, a procesului educaţional şi a rezultatelor şcolare în 
învățămîntul profesional tehnic se reglementează prin metodologia elaborată de Agenţia 
Naţională de Asigurare a Calităţii în Învăţămîntul Profesional şi aprobată de Guvern. 

Articolul 66. Calificările în învățămîntul profesional tehnic 

(1) Calificările în învățămîntul profesional tehnic se atribuie în conformitate cu Cadrul 
Naţional al Calificărilor, elaborat în baza standardelor ocupaţionale pentru fiecare nivel al 
învățămîntului profesional, în corespundere cu Cadrul European al Calificărilor şi cu 
necesitatea de calificări pe piaţa muncii. 

(2) Cadrul Naţional al Calificărilor se elaborează de Ministerul Educaţiei, în colaborare 
cu ministerele de resort, comitetele sectoriale, instituţiile de învăţămînt profesional tehnic, 
agenţii economici şi alţi parteneri sociali, şi se aprobă de Guvern. 

(3) Nivelurile de calificare delimitează parametrii cantitativi şi calitativi ai competenţelor 
profesionale pe care trebuie să le deţină absolventul pentru a putea exercita 
meseria/profesia, specialitatea obţinută, în conformitate cu Cadrul Naţional al Calificărilor. 

(4) În instituţiile de învățămînt profesional tehnic pot fi obţinute calificări conforme cu 
Cadrul Naţional al Calificărilor, cu Nomenclatorul domeniilor de formare profesională şi al 
meseriilor/profesiilor şi cu Nomenclatorul domeniilor de formare profesională, al 
specialităţilor şi calificărilor. 

(5) Examenul de calificare, de certificare a competenţelor dobîndite în contextul educaţiei 
nonformale şi informale şi/sau susţinerea tezei sau proiectului de diplomă se desfăşoară 
conform criteriilor stabilite de Agenţia Naţională de Asigurare a Calităţii în Învăţămîntul 
Profesional în colaborare cu Ministerul Educaţiei şi cu organele centrale de resort. 

(6) Calificările acordate de instituţiile de învăţămînt profesional tehnic se introduc în 

Registrul Naţional al Calificărilor în Învăţămîntul Profesional, elaborat de Ministerul 
Educaţiei în colaborare cu organele centrale de resort. 

(7) Modulele/disciplinele din programele de formare profesională, în baza cărora se 
atribuie calificările, pot fi exprimate în credite, conform Sistemului european de credite 
transferabile, în baza acordurilor încheiate între instituţiile ofertante de programe de formare 
profesională. 

Articolul 67. Stagiile de practică şi relaţiile cu piaţa 

muncii 

(1) Stagiile de practică ale elevilor/studenţilor, de a căror organizare sînt responsabile 
instituţiile de învăţămînt profesional tehnic, se desfăşoară în atelierele, laboratoarele şi 
gospodăriile instituţiei de învăţămînt respective, în întreprinderi, instituţii şi alte organizații 
interesate să funcționeze ca bază de practică, inclusiv cele de creaţie. 

(2) Agenţii economici pot oferi locuri pentru stagiile de practică elevilor/studenților din 
instituţiile de învăţămînt profesional tehnic în conformitate cu acordurile sau contractele 
încheiate cu instituţiile de învățămînt respective. 

(3) Parteneriatul dintre instituţiile de învățămînt profesional tehnic şi mediul de afaceri se 
realizează prin: 

a) repartizarea absolvenţilor în cîmpul muncii; 

b) oferirea de locuri pentru stagiile de practică; 

c) organizarea învățămîntului dual; 

d) organizarea tîrgurilor locurilor de muncă; 

e) angajarea reprezentanţilor de înaltă calificare din mediul profesional în activitatea de 
elaborare a Nomenclatorului domeniilor de formare profesională şi al meseriilor/profesiilor, 
a Nomenclatorului domeniilor de formare profesională, al specialităților şi calificărilor şi a 
Clasificatorului ocupaţiilor şi a standardelor ocupaţionale; 

f) alte activităţi şi acţiuni legale. 

(4) Domeniile de formare profesională, pentru care se constituie comitete sectoriale, 
precum şi componenţa nominală a acestora, sînt propuse de Ministerul Muncii, Protecţiei 
Sociale şi Familiei, prin coordonare cu organele centrale de resort, şi sînt aprobate de 
Guvern. Condiţiile de constituire şi funcţionare a comitetelor sectoriale se stabilesc de 
Guvern. 

(5) Autorităţile publice, instituţiile publice şi întreprinderile de stat sînt obligate să ofere 
anual locuri pentru stagii de practică în proporție de cel puţin 10% din efectivul de personal. 

(6) Instituţiile de învăţămînt profesional tehnic pot desfăşura activităţi de antreprenoriat 
în condiţiile stabilite de Guvern, inclusiv în atelierele de producţii proprii care desfăşoară şi 
activităţi comerciale. 

Articolul 68. Norma didactică 

(1) Norma didactică include: 

a) activitatea de predare-învăţare-evaluare şi de instruire practică, conform planurilor de 
învățămînt şi curriculumului modular şi pe discipline; 

b) activitatea metodico-ştiinţifică şi de creaţie; 

c) activitatea complementară educaţională şi de îndrumare; 

d) alte activităţi prevăzute de regulamentele instituționale. 

(2) Norma didactică de predare-învăţare-evaluare şi instruire practică se diferențiază în 
funcție de nivelul de învățămînt, de profil şi specialitate, de planul de învăţămînt, în modul 
stabilit de Ministerul Educaţiei. 

Capitolul III. Managementul învăţămîntului 
profesional tehnic 

Articolul 69. Administrarea învățămîntului profesional 

tehnic 

(1) Instituţiile de învăţămînt profesional tehnic sînt subordonate Ministerului Educaţiei şi, 
după caz, organelor centrale de resort. 

(2) Instituţiile de învăţămînt profesional tehnic funcţionează în baza unui regulament 

propriu, elaborat în conformitate cu regulamentul-cadru aprobat de Ministerul Educaţiei. 

(3) Directorii instituţiilor publice de învățămînt profesional tehnic sînt selectaţi prin 
concurs, organizat de Ministerul Educaţiei sau de ministerele de resort, şi sînt numiţi în 
funcție pe un termen de 5 ani, una şi aceeaşi persoană avînd dreptul la cel mult două 
mandate consecutive, conform regulamentului aprobat de Ministerul Educaţiei. 

(4) Directorul instituției de învăţămînt profesional tehnic poate fi eliberat din funcție 
înainte de expirarea contractului individual de muncă în condiţiile şi temeiurile prevăzute de 
legislaţia muncii, precum şi în următoarele cazuri: 

a) comiterea de încălcări financiare; 

b) nerespectarea deontologiei profesionale; 

c) necorespunderea cu standardele în vigoare a managementului promovat; 

d) încălcarea drepturilor elevilor, angajaţilor şi părinților; 

e) evaluarea negativă a mai mult de 30% din programele de studii, fapt constatat de 
Agenţia Naţională de Asigurare a Calităţii în Învăţămîntul Profesional. 

(5) Organele administrative şi consultative ale instituţiilor de învățămînt profesional 
tehnic sînt alcătuite din consiliul de administraţie, consiliul profesoral şi consiliul metodico- 
ştiinţific, consiliul artistic (în cazul instituţiilor de învățămînt cu profil de arte). 

(6) Atribuţiile organelor administrative şi consultative sînt stabilite în actele normative 
elaborate de Ministerul Educaţiei şi în regulamentele instituţiilor de învăţămînt profesional 
tehnic. 

(7) Consiliul profesoral este organul colectiv de conducere al instituţiei de învățămînt 
profesional tehnic şi este condus de directorul instituției. 

(8) Directorul instituţiei de învățămînt profesional tehnic prezintă anual Ministerului 
Educaţiei şi ministerelor de resort raportul de activitate al instituţiei, aprobat de consiliul 
profesoral, care se publică pe pagina web oficială a instituției. 

Capitolul IV. Personalul din învățămîntul profesional tehnic 

Articolul 70. Categoriile de personal 

(1) Personalul din învățămîntul profesional tehnic se constituie din următoarele categorii: 

a) personal de conducere; 

b) personal didactic; 

c) personal didactic auxiliar; 

d) personal nedidactic, constituit din personal administrativ gospodăresc, auxiliar şi de 
deservire. 

(2) Structura instituţiei şi numărul posturilor pentru fiecare categorie de personal se 
stabilesc prin statele de personal aprobate de fondator. 

Articolul 71. Personalul de conducere, didactic şi 

didactic auxiliar 

(1) Funcţiile de conducere sînt: director, director adjunct, şef de secție. 

(2) Personalul didactic este format din cadre didactice (profesor, maistru-instructor), 
metodist, psiholog, psihopedagog, maestru de concert, conducător de cerc, dirijor de cor, 
dirijor de orchestră. 

(3) Personalul didactic auxiliar este format din bibliotecar, laborant şi pedagogul social 
din căminele pentru elevi. 

(4) Angajarea personalului de conducere şi a personalului didactic se face prin concurs, 
organizat în conformitate cu regulamentul aprobat de Ministerul Educaţiei. 

Articolul 72. Formarea personalului didactic 

din învățămîntul profesional tehnic 

(1) Formarea inițială a profesorilor, metodiştilor, psihologilor şi psihopedagogilor din 
învățămîntul profesional tehnic se realizează în instituţiile de învățămînt superior, iar a 
profesorilor de discipline de specialitate şi a pedagogilor sociali din căminele pentru elevi — 
în instituţiile de învăţămînt profesional tehnic postsecundar nonterţiar şi în cele de 
învățămînt superior, în cadrul programelor de profil. 

(2) Posturile de maistru-instructor şi conducător de cerc pot fi ocupate de persoane cu 

calificare şi experienţă profesională în domeniu, indiferent de nivelul formării inițiale. 

(3) Specialiştii proveniţi din sectorul economic sau artistic vor urma modulul de pregătire 
psihopedagogică pentru a obține dreptul de a profesa în calitate de cadru didactic. 

Articolul 73. Evaluarea cadrelor didactice 

(1) Evaluarea internă a cadrelor didactice din învățămîntul profesional tehnic se 
efectuează anual în baza unei metodologii de evaluare aprobate de Ministerul Educaţiei. 

(2) Evaluarea externă a cadrelor didactice din învățămîntul profesional tehnic se 
efectuează o dată la 5 ani de către organele abilitate, în baza unei metodologii de evaluare 
aprobate de Ministerul Educaţiei. 

Articolul 74. Gradele didactice şi manageriale 

(1) Cadrelor didactice şi de conducere din învățămîntul profesional tehnic li se pot acorda 
următoarele grade didactice şi manageriale: doi, unu şi superior. 

(2) Procedura de acordare a gradelor didactice şi manageriale se stabileşte de Ministerul 
Educaţiei. 

TITLUL V 
ÎNVĂŢĂMÎNTUL SUPERIOR 
Capitolul I. Dispoziţii generale 

Articolul 75. Misiunea învăţămîntului superior 

(1) Învăţămîntul superior este un factor-cheie pentru dezvoltarea culturală, economică şi 
socială a societăţii bazate tot mai mult pe cunoaştere şi un promotor al drepturilor omului, 
dezvoltării durabile, democraţiei, păcii şi justiţiei. 

(2) Învăţămîntul superior are drept misiune: 

a) crearea, păstrarea şi diseminarea cunoaşterii la cel mai înalt nivel de excelenţă; 

b) formarea specialiştilor de înaltă calificare competitivi pe piaţa naţională şi 
internaţională a muncii; 

c) crearea oportunităţilor de formare profesională pe parcursul întregii vieţi; 

d) păstrarea, dezvoltarea şi promovarea valorilor naţionale cultural-istorice în contextul 
diversităţii culturale. 

Articolul 76. Structura generală a învățămîntului 

superior 

(1) Învăţămîntul superior se realizează pe două filiere: academică şi profesională 
avansată. 

(2) Învăţămîntul superior este structurat pe trei cicluri: 

a) ciclul I — studii superioare de licenţă (nivelul 6 ISCED); 

b) ciclul II — studii superioare de master (nivelul 7 ISCED); 

c) ciclul III — studii superioare de doctorat (nivelul 8 ISCED). 

(3) În cadrul studiilor superioare de doctorat şi postdoctorat se realizează activităţi de 
cercetare, dezvoltare şi inovare. 

Articolul 77. Organizarea învăţămîntului superior 

(1) Formarea profesională în instituţiile de învățămînt superior se realizează prin 
programe corespunzătoare de studii. 

(2) Programele de studii superioare includ activități educaționale şi de cercetare sau 
creaţie artistică, care asigură formarea într-un domeniu academic sau profesional avansat, în 
conformitate cu cadrul normativ în vigoare. 

(3) Organizarea programelor de studii superioare este de competenţa instituţiilor de 
învățămînt superior în conformitate cu prezentul cod. 

(4) Programele de studii superioare se diferențiază în funcție de: 

a) ciclul de învățămînt superior; 

b) domeniul de formare profesională; 

c) forma de organizare a învățămîntului superior. 

Articolul 78. Forme de organizare a învăţămîntului 

superior 
(1) Studiile superioare de licenţă şi de master se organizează în următoarele forme de 

învăţămînt: 

a) cu frecvenţă; 

b) cu frecvenţă redusă; 

c) la distanţă. 

(2) Studiile superioare de doctorat se organizează în următoarele forme de învățămînt: 

a) cu frecvenţă; 

b) cu frecvenţă redusă. 

Articolul 79. Autonomia universitară 

(1) Instituţiile de învățămînt superior dispun de statut de autonomie universitară. 

(2) Autonomia universitară constă în dreptul comunităţii universitare de organizare şi 
autogestionare, de exercitare a libertăţilor academice fără niciun fel de ingerinţe ideologice, 
politice sau religioase, de asumare a unui ansamblu de competenţe şi obligaţii în 
concordanţă cu politicile şi strategiile naţionale ale dezvoltării învăţămîntului superior. 

(3) Autonomia universitară vizează domeniile conducerii, structurării şi funcționării 
instituţiei, activităţii didactice şi de cercetare ştiinţifică, administrării şi finanţării şi se 
realizează, în principal, prin: 

a) organizarea, desfăşurarea şi perfecționarea procesului de învățămînt şi de cercetare 
ştiinţifică; 

b) stabilirea specialităților; 

c) elaborarea planurilor de studii şi a programelor analitice în conformitate cu standardele 
educaţionale de stat; 

d) organizarea admiterii candidaților la studii, ţinînd cont de criteriile specifice profilului 
instituţiei de învăţămînt superior; 

e) selectarea şi promovarea personalului didactic, ştiințifico-didactic şi ştiinţific, precum 
şi a celorlalte categorii de personal din instituţia de învăţămînt; 

f) stabilirea criteriilor de evaluare a activităţii didactice şi de cercetare ştiinţifică; 

g) acordarea titlurilor didactice; 

h) eligibilitatea tuturor organelor de conducere, prin vot secret; 

1) rezolvarea problemelor sociale ale studenţilor şi personalului; 

j) asigurarea ordinii şi disciplinei în spaţiul universitar; 

k) găsirea surselor suplimentare de venituri; 

l) stabilirea relaţiilor de colaborare cu diverse instituţii de învățămînt şi ştiinţifice, centre 
ŞI organizaţii din ţară şi din străinătate. 

(4) În plan financiar, autonomia universitară se realizează prin: 

a) administrarea resurselor financiare prin conturi bancare, inclusiv a transferurilor de la 
bugetul de stat; 

b) utilizarea resurselor disponibile pentru desfăşurarea activităţii statutare, conform 
propriilor decizii; 

c) acumularea veniturilor proprii din taxe, servicii acordate, lucrări executate şi din alte 
activități specifice, conform nomenclatorului serviciilor prestate aprobat de Guvern; 

d) administrarea bunurilor proprietate a instituţiei şi asigurarea condiţiilor optime de 
dezvoltare a bazei materiale a instituţiei; 

e) utilizarea bunurilor proprietate a instituţiei şi a drepturilor aferente pentru realizarea 
scopurilor statutare ale instituţiei de învățămînt superior. 

(5) Instituţiile de învățămînt în domeniile milităriei, securităţii şi ordinii publice dispun de 
autonomie universitară în limitele reglementate de cadrul normativ al autorităților de resort. 

Articolul 80. Condiţii de acces 

(1) Cetăţenilor Republicii Moldova li se asigură accesul în învățămîntul superior: 

a) pe locuri cu finanţare de la bugetul de stat, în limitele stabilite anual de Guvern; 

b) pe locuri cu taxă de studii achitată de persoane fizice sau juridice; 

c) pe locuri cu finanţare mixtă. 

(2) Cetăţenii Republicii Moldova pot beneficia o singură dată de dreptul de acces în 
învățămîntul superior cu finanţare de la bugetul de stat, în fiecare ciclu al învăţămîntului 

superior. 

(3) Prin derogare de la alin. (2), pot beneficia repetat de dreptul de acces în învățămîntul 
superior cu finanţare de la bugetul de stat persoanele care: 

a) au pierdut capacitatea de muncă, în condiţiile prevăzute de Codul muncii, la profesarea 
în specialitatea (profesia) obținută anterior; 

b) suferă de o boală profesională şi/sau dizabilitate; 

c) optează pentru programe speciale lansate pe piaţa muncii de Guvern. 

Articolul 81. Nomenclatorul domeniilor de formare 

profesională şi al specialităţilor 

(1) Studiile superioare se reglementează prin Nomenclatorul domeniilor de formare 
profesională şi al specialităţilor. 

(2) Nomenclatorul domeniilor de formare profesională şi al specialităților este parte 
componentă a standardelor educaţionale de stat şi determină domeniile şi specialităţile în 
baza cărora se realizează formarea profesională în învățămîntul superior. 

(3) Nomenclatorul domeniilor de formare profesională şi al specialităților se aprobă de 
Guvern, la propunerea Ministerului Educaţiei de comun acord cu ministerele de resort. 

Articolul 82. Tipurile şi categoriile instituțiilor 

(1) Învăţămîntul superior este organizat în universităţi, academii de studii, institute, şcoli 
superioare, şcoli de înalte studii şi altele asemenea (în continuare — instituţii de învățămînt 
superior sau universităţi). 

(2) Instituţiile de învăţămînt superior sînt înfiinţate, reorganizate şi lichidate de către 
Guvern la inițiativa fondatorului. 

(3) În funcţie de programele de studii superioare oferite, instituţiilor de învățămînt 
superior li se atribuie una din următoarele trei categorii: 

a) categoria A; 

b) categoria B; 

c) categoria C. 

(4) Instituţia de învățămînt superior este de categoria A dacă: 

a) realizează studii superioare în unul sau mai multe domenii de formare profesională; 

b) desfăşoară activități de cercetare, dezvoltare, inovare sau de creație artistică; 

c) oferă programe de studii superioare de licență, master şi doctorat. 

(5) Instituţia de învățămînt superior este de categoria B dacă: 

a) realizează studii superioare în unul sau mai multe domenii de formare profesională; 

b) desfăşoară activități de cercetare, dezvoltare, inovare sau de creație artistică; 

c) oferă programe de studii superioare de licență şi master. 

(6) Instituţia de învățămînt superior este de categoria C dacă: 

a) realizează studii superioare într-un domeniu de formare profesională; 

b) desfăşoară activități de cercetare sau de creație artistică; 

c) oferă programe de studii superioare de licență. 

(7) Constituie excepție de la categoriile menționate la alin. (3) Academia de Administrare 
Publică, care oferă programe de studii de master, de doctorat şi de dezvoltare profesională 
continuă a personalului din serviciul public, precum şi asigură ştiințifico-metodic activitatea 
autorităţilor publice. 

(8) Categoria instituţiei de învăţămînt superior se atribuie în urma procesului de evaluare 
externă a calităţii în vederea acreditării programelor de studii şi a acreditării instituționale şi 
se aprobă de Guvern. 

(9) Instituţiilor de învățămînt superior nou-înfiinţate, pînă la acreditarea instituţională, li 
se atribuie categoria C. 

(10) Filialelor înfiinţate în Republica Moldova ale instituţiilor de învăţămînt superior 
acreditate în alte state li se atribuie categoria corespunzătoare celei a instituției de 
învățămînt superior din ţara de origine, cu condiţia ca instituţia de evaluare externă a 
calităţii care a acordat acreditarea să fie inclusă în Registrul European pentru Asigurarea 
Calităţii în Învăţămîntul Superior. 

(11) Instituţiile de învățămînt superior pot desfăşura activităţi antreprenoriale şi de 
transfer tehnologic în condiţiile stabilite de Guvern. 

Articolul 83. Evaluarea instituţiilor 

(1) Instituţiile de învăţămînt superior sînt supuse evaluării externe a calităţii o dată la 5 
ani, în baza metodologiei şi a criteriilor elaborate de Agenţia Naţională de Asigurare a 
Calităţii în Învăţămîntul Profesional şi aprobate de Guvern. 

(2) Evaluarea externă a instituţiilor de învăţămînt superior este luată în calcul la: 

a) ierarhizarea instituţiilor de învăţămînt superior pe categorii în cadrul procedurii de 
acreditare; 

b) autorizarea de funcţionare provizorie, acreditarea şi reacreditarea periodică a 
instituţiilor de învățămînt superior, precum şi la ierarhizarea programelor de studii. 

(3) Ierarhizarea instituţiilor de învățămînt superior se efectuează în baza metodologiei 
aprobate de Agenţia Naţională de Asigurare a Calităţii în Învăţământul Profesional. 

(4) În funcţie de categoria instituţiei de învățămînt superior şi ierarhia programelor de 
studii se determină: 

a) numărul de locuri cu finanţare de la bugetul de stat acordate instituţiei de învățămînt 
superior; 

b) fondurile bugetare alocate instituției de învăţămînt superior pentru activități de 
cercetare, dezvoltare, inovare şi creaţie artistică; 

c) alte norme în condiţiile legii. 

(5) Structura internă a instituţiei de învăţămînt superior se stabileşte în conformitate cu 
misiunea şi obiectivele asumate prin Carta universitară. 

Articolul 84. Filiale şi consorții 

(1) În scopul asigurării calităţii, sporirii eficienţei, asigurării vizibilităţii internaţionale şi 
concentrării resurselor disponibile, instituţiile de învăţămînt superior, conform legislaţiei în 
vigoare: 

a) se pot asocia în consorţii cu alte instituţii de învăţămînt superior din ţară şi de peste 
hotare; 

b) pot obține statutul de filială a altor instituţii de învăţămînt superior din ţară sau de peste 
hotare; 

c) pot fuziona cu alte instituţii de învățămînt, formînd o singură instituţie de învățămînt 
cu statut de persoană juridică. 

(2) Instituţiile de învăţămînt superior se pot asocia în consorții şi cu organizaţii de 
cercetare, dezvoltare, inovare sau de creaţie artistică, în baza unui contract de parteneriat, 
conform legislaţiei în vigoare. 

Articolul 85. Admiterea în învățămîntul superior 

(1) Admiterea în învățămîntul superior se organizează numai la programele de studii 
acreditate sau autorizate provizoriu, în condițiile legii. 

(2) Planul de admitere în învățămîntul superior cu finanţare de la bugetul de stat se 
aprobă de Guvern. 

(3) Admiterea în fiecare ciclu de studii superioare se organizează prin concurs, în baza 
metodologiei proprii a instituţiei de învăţămînt superior, în limita capacităţii de 
înmatriculare stabilită prin acreditare sau autorizarea de funcţionare provizorie. Criteriile de 
organizare a concursului de admitere se stabilesc prin Regulamentul-cadru de organizare a 
admiterii în învățămîntul superior, aprobat de Ministerul Educaţiei. 

(4) Admiterea la programele de studii superioare se organizează în baza Nomenclatorului 
domeniilor de formare profesională şi al specialităților. 

(5) Instituţiile de învăţămînt superior pot percepe de la candidaţi, în condiţiile legii, taxe 
de înscriere la concursul de admitere în cuantumul stabilit de instituția de învățămînt în baza 
metodologiei proprii, publicată pe pagina web oficială a instituţiei. 

(6) Metodologia de admitere în instituţia de învățămînt superior se publică pe pagina web 
oficială a instituţiei şi se afişează la sediul instituţiei cu doi ani înainte de punerea ei în 
aplicare. 

(7) Monitorizarea admiterii în învățămîntul superior se realizează de către Ministerul 
Educaţiei. 

Articolul 86. Contractul de studii 

(1) Contractul de studii reglementează raporturile studentului cu instituţia de învățămînt 
superior sub aspect academic, financiar, social şi alte aspecte specifice instituţiei de 
învățămînt superior. 

(2) Contractul de studii prevede obiectul contractului, drepturile şi obligaţiile părţilor, 
taxa pentru întregul ciclu de studii, precum şi alte reglementări conform legislaţiei. 

Articolul 87. Durata anului universitar 

(1) În ciclul I de studii superioare (licenţa), anul academic este constituit din două 
semestre relativ egale, care includ două sesiuni de examene, stagiile de practică şi două 
vacanțe. 

(2) Durata unui semestru constituie în medie 15 săptămîni de contact direct cu studenţii. 

(3) Perioada de desfăşurare şi durata sesiunilor de examene, precum şi durata vacanţelor 
se stabilesc de instituţia de învățămînt superior. 

(4) Calendarul academic se stabileşte de senatul instituţiei de învăţămînt superior. 

Articolul 88. Sistemul de credite de studii transferabile 

(1) În sistemul de învăţămînt superior se aplică Sistemul european de credite transferabile 
(ECTS). 

(2) Creditele de studii transferabile măsoară cantitatea de muncă necesară studentului în 
cadrul unui curs/disciplină academică pe parcursul unei unități de timp pentru a atinge 
nivelul minim al obiectivelor şi finalităților de învăţare programate şi se alocă după cum 
urmează: 

a) pentru un semestru academic — 30 de credite de studii transferabile; 

b) pentru un an academic — 60 de credite de studii transferabile. 

(3) Instituţiile de învăţămînt superior pot accepta cel mult 30 de credite de studii 
transferabile acumulate în învățămîntul profesional tehnic postsecundar şi postsecundar 
nonterţiar, în baza cadrului normativ în vigoare. 

(4) Metodologia de aplicare a sistemului de credite de studii transferabile se aprobă de 
Ministerul Educaţiei. 

Capitolul II. Organizarea programelor de studii 
în învățămîntul superior 

Articolul 89. Ciclul I — studii superioare de licenţă 

(1) Admiterea la studiile superioare de licenţă se organizează pe bază de concurs de către 
instituția de învăţămînt superior la programele de studii acreditate sau autorizate provizoriu. 

(2) La concursul de admitere în ciclul I de studii superioare pot participa deţinătorii 
diplomei de bacalaureat sau ai unui act echivalent de studii, recunoscut de structura abilitată 
pentru recunoaşterea şi echivalarea actelor de studii şi calificărilor. 

(3) Studiile superioare de licenţă corespund unui număr de 180-240 de credite de studii 
transferabile, cîte 30 de credite pentru fiecare semestru. 

(4) Durata studiilor superioare de licenţă şi numărul corespunzător de credite de studii 
transferabile atribuit unui program de formare profesională (domeniu, specialitate) se 
stabilesc de Ministerul Educaţiei ţinînd seama de: 

a) Cadrul Naţional al Calificărilor în învățămîntul superior; 

b) cadrul ocupaţional şi competențele necesare pentru profesare conform calificării 
obţinute; 

c) specificul domeniului de formare profesională. 

(5) Forma de evaluare finală a studiilor superioare de licenţă se stabileşte de senatul 
instituţiei de învățămînt superior. 

(6) Studiile superioare de licenţă se finalizează cu susținerea examenului şi/sau 
tezei/proiectului de licenţă şi cu eliberarea diplomei de studii superioare de licenţă. 

(7) Diploma de studii superioare de licenţă este însoțită de suplimentul la diplomă, 
redactat în limbile română şi engleză. 

(8) În cadrul studiilor superioare de licenţă, studentul poate obţine credite suplimentare în 
proporție de cel mult 10% din numărul total de credite alocate programului de studii urmat. 
Creditele suplimentare acumulate la diverse discipline conexe se specifică în suplimentul la 
diplomă. 

Articolul 90. Ciclul II — studii superioare de master 

(1) Admiterea la studiile superioare de master se organizează pe bază de concurs de către 
instituția de învățămînt superior acreditată la programele de studii acreditate sau autorizate 
provizoriu, în conformitate cu prevederile legislaţiei în vigoare şi cu regulamentul 
instituţional. Data începerii anului universitar în ciclul II de studii superioare se stabileşte de 
senatul instituţiei de învățămînt superior. 

(2) La concursul de admitere în ciclul II de studii superioare pot participa deţinătorii 
diplomei de studii superioare de licenţă sau ai unui act echivalent de studii, recunoscut de 
structura abilitată pentru recunoaşterea şi echivalarea actelor de studii şi calificărilor. 

(3) Studiile superioare de master corespund unui număr de 90-120 de credite de studii 
transferabile, cîte 30 de credite pentru fiecare semestru. 

(4) În cazul înscrierii în ciclul II de studii superioare la un program de studii diferit de 
domeniul absolvit la ciclul I de studii superioare, candidaţii urmează să acumuleze 30 de 
credite de studii transferabile la disciplinele fundamentale şi de specialitate aferente 
domeniului de studii pentru care optează, ceea ce reprezintă minimul curricular inițial 
necesar. 

(5) Minimul curricular inițial necesar pentru continuarea studiilor superioare în ciclul II la 
alt domeniu de formare profesională poate fi obținut în perioada studiilor superioare de 
licenţă. 

(6) În ciclul I şi ciclul II de studii superioare trebuie să fie acumulate cel puţin 300 de 
credite de studii transferabile. 

(7) Planul de admitere la programele de studii superioare de master se stabileşte de 
senatul instituţiei de învățămînt superior, în funcţie de capacitatea de înmatriculare stabilită 
în urma acreditării sau autorizării provizorii a programelor respective. 

(8) În ciclul II de studii superioare, activităţile didactice sînt susţinute de cadre didactice 
cu titlu ştiinţific sau, în cazul învăţămîntului artistic şi sportiv, cu titlu onorific. 

(9) Studiile superioare de master se finalizează cu susţinerea publică a tezei/ proiectului 
de master şi cu eliberarea diplomei de studii superioare de master. Tezele/proiectele de 
master se publică pe pagina web oficială a instituţiei de învățămînt superior. 

(10) Diploma de studii superioare de master este însoțită de suplimentul la diplomă 
redactat în limbile română şi engleză. 

(11) Diploma de studii superioare de master atestă faptul că titularul a obținut competenţe 
academice şi/sau profesionale specifice, inclusiv competenţe manageriale, de cercetare, 
dezvoltare şi inovare. 

(12) Instituţiile de învățămînt superior pot iniția programe de studii superioare de master, 
cu respectarea cerinţelor de acreditare, la solicitarea instituţiilor/organizaţiilor publice sau 
private interesate, cu condiţia ca acestea să asigure finanţarea programelor corespunzătoare 
din surse proprii. 

(13) În ciclul II de studii superioare se oferă: 

a) programe de aprofundare, care asigură dezvoltarea competenţelor într-o specialitate din 
domeniul studiat la ciclul I; 

b) programe interdisciplinare sau pluridisciplinare, care asigură dezvoltarea unor 
competenţe transversale specifice în două sau mai multe domenii de formare profesională; 

c) programe complementare, care suplimentează competențele obţinute în cadrul studiilor 
superioare de licenţă, în vederea extinderii ariei de inserție profesională în cîmpul muncii. 

(14) Programele de studii superioare de master trebuie să conţină şi o componentă de 
cercetare sau creaţie artistică în corespundere cu specificul programului de studii urmat. 

Articolul 91. Studiile superioare integrate 

(1) În ciclul I şi ciclul II de studii superioare pot fi organizate studii superioare integrate 

în următoarele domenii, reglementate prin norme de drept internațional: medicină şi 
farmacie; medicină veterinară; arhitectură. 

(2) Admiterea la studii superioare integrate se realizează concomitent şi în condiţii 
similare cu admiterea la studiile superioare de licenţă, în limita locurilor prevăzute în planul 
de înmatriculare aprobat de Guvern. 

(3) În învățămîntul superior integrat, durata cumulată a ciclurilor 1 şi II va corespunde 
unui număr de cel puţin 300 de credite de studii transferabile. 

(4) Studiile superioare integrate se finalizează cu susținerea examenului/ lucrării de 
absolvire şi cu eliberarea diplomei echivalente cu diploma de studii superioare de master. 

Articolul 92. Programe comune de studii superioare 

(1) Programul comun de studii superioare este o formă de colaborare dintre două sau mai 
multe instituţii responsabile în comun de: 

a) elaborarea şi aprobarea programului de studii superioare de licenţă/ master/doctorat; 

b) organizarea admiterii; 

c) supervizarea academică, conferirea calificării şi asigurarea calităţii. 

(2) Colaborarea, de regulă, se realizează în cadrul unui consorțiu al instituţiilor de 
învățămînt superior cu alte instituţii şi organizaţii. 

(3) Calificarea comună este acordată şi diploma comună este eliberată în una din 
următoarele formule: 

a) o diplomă comună suplimentar la una sau mai multe diplome naţionale; 

b) o diplomă comună emisă de către instituţiile care oferă programul comun de studiu 
fără eliberarea diplomei naționale; 

c) una sau mai multe diplome naţionale eliberate oficial şi un certificat pentru atestarea 
calificării acordate în comun. 

(4) Diplomele şi certificatele comune se perfectează în limbile de comunicare stabilite în 
cadrul parteneriatului şi în limba engleză. 

(5) Un program comun de studii superioare presupune că: 

a) instituţiile membre ale consorțiului sînt autorizate provizoriu sau acreditate în ţara de 
origine; 

b) fiecare membru al consorțiului dispune de permisiunea autorităţilor naţionale abilitate 
în acest scop pentru organizarea programului comun; 

c) studenţii din fiecare instituţie participantă la programul comun realizează o perioadă de 
studiu în instituţiile partenere, dar nu neapărat în toate instituţiile consorțiului; 

d) perioada de aflare a studenţilor la instituţiile sau organizaţiile partenere ale instituţiei 
de învăţămînt superior constituie o parte substanţială a programului comun; 

e) perioadele de studiu şi examenele promovate la instituţiile partenere sînt recunoscute 
deplin şi în mod automat, în condiţiile legii; 

f) cadrele didactice din instituţiile participante la consorțiu vor contribui în comun şi în 
mod egal la realizarea programului de studiu. 

(6) Procedura de autorizare de funcționare provizorie şi de acreditare a programelor 
comune de studii superioare se stabileşte de Agenţia Naţională de Asigurare a Calităţii în 
Învăţămîntul Profesional. 

(7) Cotutela este un acord privind supervizarea/îndrumarea în comun a unui student al 
programului de master sau de doctorat de către doi conducători ştiinţifici, dintre care cel 
puţin unul este din Republica Moldova. Acordul de cotutelă se semnează între instituţiile 
care organizează programul de studii superioare în cotutelă, studentul semnînd contractul de 
studii cu ambele instituţii. 

Articolul 93. Specialităţile duble 

(1) În cadrul studiilor superioare de licenţă pot fi pregătiţi specialişti la specialităţi duble 
numai în domeniile ştiinţe ale educaţiei şi militărie. 

(2) Durata studiilor la specialităţile duble la ciclul I de studii superioare în domeniul 
ştiinţe ale educației este mai mare cu un an. 

(3) Studiile superioare în programele de studii la specialități duble se finalizează cu 

acordarea unei singure calificări şi cu eliberarea unei singure diplome universitare în două 
specialităţi. 

Articolul 94. Ciclul III — studii superioare de doctorat 

(1) Programele de studii superioare de doctorat se desfăşoară în şcoli doctorale şi se 
finanţează prin mecanisme distincte. Şcolile doctorale se organizează în cadrul instituţiilor 
de învăţămînt superior, precum şi în cadrul consorțiilor sau parteneriatelor naţionale şi 
internaționale, constituite inclusiv cu participarea organizaţiilor din sfera ştiinţei şi inovării. 

(2) Şcolile doctorale sînt structuri organizatorice şi administrative, constituite de 
instituţiile ofertante de programe de studii superioare de doctorat într-un anumit domeniu 
sau în domenii interdisciplinare. 

(3) Şcolile doctorale gestionează bugetul alocat programelor de studii superioare de 
doctorat şi sînt supuse evaluării externe periodice în vederea asigurării calităţii, conform 
prevederilor legale. Fondurile alocate programelor de studii superioare de doctorat nu pot fi 
folosite în alte scopuri. 

(4) Programele de studii superioare de doctorat corespund unui număr de 180 de credite 
de studii transferabile. 

(5) Studiile superioare de doctorat se realizează prin programe de două tipuri: 

a) doctorat ştiinţific, care are ca finalitate producerea de cunoaştere ştiinţifică originală, 
recunoscută pe plan internațional. Doctoratul ştiinţific constituie o precondiţie pentru 
dezvoltarea carierei profesionale în învățămîntul superior şi în cercetare; 

b) doctorat profesional, în domeniile artelor şi sportului, care are ca finalitate producerea 
de cunoaştere originală în baza aplicării metodei ştiinţifice şi a reflecției sistematice asupra 
unor creaţii artistice sau asupra unor performanţe sportive de înalt nivel naţional şi 
internațional. Doctoratul profesional poate satisface precondiţia pentru dezvoltarea carierei 
profesionale în învățămîntul superior şi în cercetare în domeniile artelor şi sportului. 

(6) Ministerul Educaţiei propune Guvernului spre aprobare acordarea sau retragerea, după 
caz, a dreptului de organizare a studiilor superioare de doctorat instituţiilor de învățămînt 
superior, consorţiilor, parteneriatelor naționale şi internaționale, inclusiv celor constituite cu 
participarea organizaţiilor din sfera ştiinţei şi inovării, în baza rezultatelor evaluării externe 
a acestora. 

(7) Admiterea în ciclul III de studii superioare se organizează de instituţiile de învățămînt 
superior, de consorțiile, parteneriatele naţionale şi internaţionale, inclusiv de cele constituite 
cu participarea organizaţiilor din sfera ştiinţei şi inovării, la programe de doctorat acreditate 
sau autorizate provizoriu, în conformitate cu legislaţia din domeniul educaţiei. 

(8) La concursul de admitere la studiile superioare de doctorat pot participa candidaţii 
deținători ai diplomei de studii superioare de master sau ai unui act de studii echivalent, 
recunoscut de structura abilitată cu recunoaşterea şi echivalarea actelor de studii şi a 
calificărilor. 

(9) Studiile superioare de doctorat pot fi organizate ca învățămînt cu frecvenţă sau cu 
frecvenţă redusă. 

(10) Planul de înmatriculare la studiile superioare de doctorat cu finanţare de la bugetul 
de stat se aprobă de Guvern. 

(11) În calitate de conducător de doctorat poate fi desemnată persoana care deţine titlul de 
doctor sau doctor habilitat. Metodologia aprobării conducătorilor de doctorat se stabileşte de 
Guvern. 

(12) Studiile superioare de doctorat se finalizează cu susţinerea publică a tezei de 
doctorat, cu conferirea titlului de doctor (în domeniul respectiv) şi cu eliberarea diplomei de 
doctor de către instituţia organizatoare a programului de studii superioare de doctorat în 
urma confirmării de către autoritatea naţională abilitată pentru confirmarea titlurilor 
ştiinţifice. 

(13) În cazul finalizării studiilor superioare de doctorat fără susținerea publică a tezei de 
doctorat, se eliberează un certificat care atestă frecventarea studiilor superioare de doctorat 
în domeniul respectiv, ceea ce constituie experienţă profesională de cercetare. 

(14) Diploma de doctor conferă dreptul de a profesa în domeniul ştiinţelor/ 
artei/sportului, precum şi de a ocupa posturi în instituţii de învățămînt superior, în 
organizaţii din sfera ştiinţei şi inovării, dar şi în alte instituţii şi organizaţii din economia 
naţională. 

(15) Diploma de doctor conferă şi dreptul de înscriere în programele de postdoctorat. 

(16) Regulamentul de organizare şi de desfăşurare a programelor de doctorat şi de 
postdoctorat este elaborat de Ministerul Educaţiei şi aprobat de Guvern. 

Articolul 95. Programele de postdoctorat 

(1) Programele de postdoctorat se organizează în scopul realizării de cercetări ştiinţifice 
fundamentale şi aplicative avansate. 

(2) Programele de postdoctorat sînt destinate persoanelor cu diplomă de doctor şi au 
durata de cel mult 3 ani. 

(3) Programele de postdoctorat sînt organizate în cadrul instituţiilor care realizează 
activităţi de cercetare, dezvoltare şi inovare. 

(4) Programele de postdoctorat se finanţează prin concurs de proiecte, organizat de 
instituţii publice şi private, din surse externe, granturi, burse, precum şi din fonduri speciale 
ale instituţiilor de învățămînt superior şi ale organizaţiilor din sfera ştiinţei şi inovării, în 
condiţiile legii. 

(5) Pe durata realizării programului de postdoctorat, postdoctorandul se poate încadra, 
prin cumul, în funcția de cercetător ştiinţific în instituţii de învăţămînt superior sau în 
organizaţii din sfera ştiinţei şi inovării în conformitate cu prevederile legislaţiei în domeniul 
muncii. 

(6) Programele de postdoctorat se finalizează cu susținerea publică a tezei de doctor 
habilitat sau în baza sintezei lucrărilor ştiinţifice publicate. Titlul de doctor habilitat se 
conferă de către instituţia care a organizat programul de postdoctorat. Confirmarea titlului şi 
eliberarea diplomei se realizează de către autoritatea națională abilitată pentru confirmarea 
titlurilor ştiinţifice. 

Articolul 96. Standardele educaţionale de stat în 

învățămîntul superior 

(1) Învăţămîntul superior se organizează şi se desfăşoară în baza standardelor de conţinut, 
standardelor de competenţe, standardelor naţionale de referinţă şi standardelor de acreditare. 

(2) Standardele de conţinut şi standardele de competenţe se elaborează de Ministerul 
Educaţiei pe domenii de formare profesională şi se aprobă de Guvern. 

(3) Standardele naţionale de referință şi standardele de acreditare se elaborează pe 
domenii de formare profesională de către Agenţia Naţională de Asigurare a Calităţii în 
Învăţământul Profesional, se coordonează cu ministerele de resort şi se aprobă de Guvern. 

Articolul 97. Cadrul Naţional al Calificărilor 

(1) Cadrul Naţional al Calificărilor în învățămîntul superior asigură transparenţa 
învățămîntului superior, mobilitatea academică şi recunoaşterea diplomelor la nivel 
internaţional. 

(2) Cadrul Naţional al Calificărilor în învățămîntul superior include: 

a) descrierea domeniilor de formare profesională; 

b) descrierea calificărilor şi ocupaţiilor; 

c) finalitățile de studiu şi competențele (descriptori de nivel pe cicluri de studii 
superioare); 

d) volumul de muncă necesar pentru fiecare ciclu de studii, exprimat în credite de studii 
transferabile; 

e) metodele de învăţare, predare şi evaluare; 

f) procedurile de asigurare a calităţii în învățămîntul superior. 

(3) Cadrul Naţional al Calificărilor în învățămîntul superior se elaborează pentru fiecare 
ciclu de studii şi domeniu de formare profesională, în corespundere cu Cadrul European al 
Calificărilor şi necesarul de calificări pe piaţa națională şi europeană a muncii. 

(4) Cadrul Naţional al Calificărilor în învățămîntul superior este elaborat de Ministerul 

Educaţiei, în colaborare cu organele centrale de resort, instituţiile de învățămînt superior, 
agenţii economici, alți parteneri sociali, şi se aprobă de Guvern. 

(5) Calificările acordate în învățămîntul superior se introduc în Registrul Naţional al 
Calificărilor în Învăţământul Superior, administrat de Ministerul Educaţiei. 

Articolul 98. Curriculumul în învățămîntul superior 

(1) Curriculumul în instituţiile de învățămînt superior este elaborat în conformitate cu 
prevederile Cadrului Naţional al Calificărilor, pentru fiecare ciclu de studii şi domeniu, şi 
este aprobat de senatul instituţiei. 

(2) Concordanţa între curriculumul oferit de instituţia de învățămînt superior şi calificarea 
acordată în urma absolvirii unui program de studii superioare este un criteriu obligatoriu de 
evaluare a calităţii instituţiei de învățămînt superior. 

Articolul 99. Evaluarea în învățămîntul superior 

(1) Evaluarea externă a procesului educațional în învățămîntul superior se efectuează de 
către Agenţia Naţională de Asigurare a Calităţii în Învăţămîntul Profesional. 

(2) Evaluarea internă a procesului educaţional în învățămîntul superior se realizează de 
către structurile instituţionale de asigurare a calităţii, în baza unui regulament instituţional. 

(3) Rezultatele academice ale studenţilor se evaluează: 

a) pe parcursul semestrului; 

b) la sfîrşitul semestrului; 

c) la finalizarea programului de studii în cadrul fiecărui ciclu al învăţămîntului superior. 

(4) Forma de evaluare la finalizarea programului de studii în învățămîntul superior se 
stabileşte de senatul instituţiei de învățămînt. 

Articolul 100. Stagiile de practică 

(1) Stagiile de practică ale studenţilor reprezintă una dintre formele obligatorii de formare 
a specialiştilor de înaltă calificare. 

(2) Stagiile de practică se organizează de instituţiile de învățămînt superior şi se 
realizează în cadrul instituţiilor, organizaţiilor, companiilor, societăților şi al altor structuri 
conform unui regulament-cadru aprobat de Ministerul Educaţiei. 

(3) Structurile care oferă instituţiilor de învăţămînt superior locuri pentru stagiile de 
practică ale studenților pot beneficia, din partea acestor instituţii, de: 

a) prioritate în selectarea de absolvenţi pentru încadrare în propria structură; 

b) parteneriat în organizarea de incubatoare de afaceri, laboratoare ştiinţifice, proiecte 
comune etc.; 

c) transfer tehhnologic şi schimb de experienţă; 

d) formare continuă a personalului în instituţia de învăţămînt superior. 

(4) Stagiile de practică se efectuează în baza contractului încheiat de instituția de 
învățămînt superior şi/sau studenţi cu structurile ofertante de locuri de practică. 

(5) Structurile care oferă locuri pentru stagiile de practică ale studenţilor beneficiază de 
facilităţi fiscale în modul stabilit de Guvern. 

Capitolul III. Managementul învăţămîntului superior 

Articolul 101. Managementul învăţămîntului superior 

(1) În învățămîntul superior managementul se realizează pe două niveluri: la nivel 
naţional — de către Ministerul Educaţiei şi la nivel instituţional — de către structurile de 
conducere şi administrative ale instituţiilor de învățămînt superior. 

(2) Managementul învățămîntului superior se axează pe următoarele principii: 

a) principiul autonomiei universitare şi libertății academice; 

b) principiul responsabilităţii publice; 

c) principiul conducerii strategice; 

d) principiul gestionării eficiente şi transparente. 

Articolul 102. Sistemul organelor de conducere ale 

instituţiilor de învățămînt superior 

Sistemul organelor de conducere ale instituţiilor de învățămînt superior este format din 

senat, consiliul pentru dezvoltare strategică instituțională, consiliul ştiinţific, consiliul 

facultății, consiliul de administraţie şi rectorul instituţiei. 

Articolul 103. Senatul 

(1) Senatul instituției de învățămînt superior reprezintă organul colectiv suprem de 
conducere, format din personal ştiințifico-didactic şi nedidactic, ales prin votul secret al 
corpului profesoral-didactic al facultăţilor, departamentelor, centrelor ştiinţifice, din 
studenţi, aleşi de formațiunile academice şi asociaţiile studenţeşti, din reprezentanţi ai 
organelor sindicale, în conformitate cu regulamentul instituţional elaborat în baza unui 
regulament-cadru aprobat de Ministerul Educaţiei. Sînt din oficiu membri ai senatului 
rectorul, prorectorii şi decanii. 

(2) Durata mandatului senatului este de 5 ani, sincronizată cu durata mandatului 
rectorului. Durata mandatului membrilor senatului din rîndul studenţilor este de un an, cu 
posibilitatea reînnoirii mandatului. 

(3) Senatul are următoarele competenţe şi atribuţii: 

a) asigură respectarea principiului libertății academice şi al autonomiei universitare; 

b) elaborează şi aprobă Carta universitară; 

c) aprobă Planul de dezvoltare strategică instituţională; 

d) aprobă bugetul instituţiei; 

e) elaborează şi aprobă metodologiile şi regulamentele de organizare a activităţilor şi 
programelor academice, de cercetare şi creaţie artistică din cadrul instituţiei, precum şi 
metodologiile şi regulamentele de recrutare, angajare şi evaluare a cadrelor didactice; 

f) aprobă structura organizatorică şi funcţională a instituţiei de învăţămînt. În cazul 
instituţiilor de învățămînt în domeniile milităriei, securităţii şi ordinii publice, structura 
organizatorică şi funcţională este propusă de senat şi aprobată de conducătorii autorităților 
de resort din domeniile apărării, securităţii şi ordinii publice în subordinea cărora se află 
instituţiile respective; 

g) elaborează şi aprobă regulamentul privind modul de alegere a rectorului, în baza 
regulamentului-cadru aprobat de Ministerul Educaţiei; 

h) confirmă, fără drept de modificare, lista membrilor Consiliului pentru dezvoltare 
strategică instituţională. 

(4) Senatul este condus de rectorul instituţiei. 

Articolul 104. Consiliul pentru dezvoltare strategică 

instituțională 

(1) Consiliul pentru dezvoltare strategică instituțională are următoarele competenţe şi 
atribuţii: 

a) coordonează elaborarea Planului de dezvoltare strategică instituțională, care cuprinde 
viziunea, misiunea, strategia de dezvoltare a instituţiei de învăţămînt şi acțiunile principale 
pentru o perioadă de cel puţin 5 ani, şi îl prezintă senatului pentru aprobare; 

b) monitorizează, evaluează eficienţa utilizării resurselor financiare şi prezintă senatului 
pentru aprobare proiectul bugetului instituției de învățămînt; 

c) aprobă contractul-tip de studii şi cuantumul taxelor de studii; 

d) asigură managementul instituţional privind drepturile de proprietate intelectuală şi de 
transfer tehnologic; 

e) ia decizii, cu avizul favorabil al senatului, privind: 

— dezvoltarea şi consolidarea patrimoniului instituţiei, cu cel puţin 2/3 din numărul 
voturilor membrilor; 

— inițierea şi închiderea programelor de studii, cu cel puţin 2/3 din numărul voturilor 
membrilor; 

— metodologia de salarizare şi stimulare a personalului; 

— activităţile de antreprenoriat, parteneriatele public-private şi cooperarea cu mediul de 
afaceri; 

— angajarea în consorţii şi fuzionarea cu alte instituţii de învățămînt superior; 

f) organizează şi desfăşoară alegerile pentru postul de rector în conformitate cu 
regulamentul instituțional de organizare şi desfăşurare a alegerilor. 

(2) Consiliul pentru dezvoltare strategică instituţională se constituie din nouă membri, 
după cum urmează: 

a) trei membri desemnaţi: de Ministerul Educaţiei — un membru, de Ministerul Finanţelor 
— un membru, de ministerul de resort — un membru. Membrii desemnaţi nu pot avea 
calitatea de salariat în cadrul ministerelor respective; 

b) doi membri din rîndul cadrelor didactice titulare care nu deţin funcţii de conducere şi 
nu sînt membri ai senatului, selectați prin vot secret de adunarea generală a membrilor 
consiliilor facultăţilor şi a reprezentanţilor studenţi din senat şi din consiliile facultăților; 

c) doi membri delegaţi din partea senatului care sînt experţi externi şi nu au calitatea de 
titulari ai instituţiei respective; 

d) rectorul; 

e) prorectorul responsabil de probleme financiare. 

(3) Membrii Consiliului pentru dezvoltare strategică instituțională se desemnează pentru 
un mandat de 5 ani. 

(4) Preşedintele Consiliului pentru dezvoltare strategică instituțională este ales de 
membrii acestuia. Angajaţii instituţiei nu pot fi aleşi în funcţia de preşedinte al Consiliului 
pentru dezvoltare strategică instituţională. 

(5) Componenţa Consiliului pentru dezvoltare strategică instituțională trebuie să includă 
economişti şi jurişti. Persoana desemnată de Ministerul Finanţelor trebuie să deţină 
competenţe specifice privind monitorizarea şi auditarea financiară. 

(6) La constituirea Consiliului pentru dezvoltare strategică instituțională se respectă 
principiul egalităţii de gen. 

(7) Consiliul pentru dezvoltare strategică instituţională se întruneşte cel puţin o dată în 
trimestru sau ori de cîte ori este necesar, la inițiativa preşedintelui sau a cel puţin 1/3 din 
numărul membrilor. 

(8) Membrii Consiliului pentru dezvoltare strategică instituţională desemnaţi de instituția 
de învățămînt beneficiază de o indemnizaţie lunară, cu excepţia rectorului şi a prorectorului. 
Indemnizaţia respectivă se plăteşte din bugetul instituţiei de învăţămînt pentru membrii 
desemnaţi de aceasta, iar pentru membrii desemnaţi de fondator şi ministerele de resort — 
din bugetul fondatorului. Cuantumul indemnizaţiei este de un salariu mediu pe economie 
pentru membri şi de două salarii medii pe economie pentru preşedintele Consiliului. 
Prevederile prezentului alineat nu se aplică în cazul instituțiilor de învățămînt în domeniile 
milităriei, securităţii şi ordinii publice. 

(9) Membrii Consiliului pentru dezvoltare strategică instituțională poartă răspundere 
pentru deciziile luate, în conformitate cu legislaţia în vigoare. 

Articolul 105. Conducerea instituţiilor 

(1) Conducerea operativă a instituţiei de învățămînt superior este asigurată de rector, 
asistat de prorectori, cu sprijinul consiliului de administraţie. 

(2) Rectorul este executorul de buget al instituţiei de învățămînt superior. 

(3) Rectorul se alege de către adunarea generală a cadrelor didactice şi ştiinţifice titulare 
şi a reprezentanţilor studenți din senat şi din consiliile facultăților cu votul majorității 
membrilor. 

(4) Iniţierea procesului de alegere a rectorului se face de către Consiliul pentru dezvoltare 
strategică instituțională prin publicarea unui anunţ cu 2 luni înainte de expirarea mandatului 
rectorului în exerciţiu. 

(5) Pot fi aleşi în postul de rector candidaţii care deţin titluri ştiinţifice sau ştiinţifico- 
didactice şi au experienţă de cel puţin 5 ani în învățămîntul superior şi cercetare. 

(6) Candidaţii la postul de rector membri ai Consiliului pentru dezvoltare strategică 
instituțională nu pot participa la procesul de organizare şi desfăşurare a alegerilor. 

(7) Dosarele candidaţilor la postul de rector se depun la Consiliul pentru dezvoltare 
strategică instituţională, care verifică corespunderea acestora cu condiţiile stipulate la alin. 
(5). Alegerile pot avea loc în cazul în care au fost înregistrate dosarele a cel puţin 2 
candidaturi eligibile. 

(8) Consiliul pentru dezvoltare strategică instituțională face publică lista candidaţilor 
eligibili şi organizează procesul de alegere a candidatului la funcția de rector de către 
adunarea generală a cadrelor didactice şi ştiinţifice titulare şi a reprezentanţilor studenţi din 
senat şi din consiliile facultăților. Alegerile se realizează prin vot universal, direct, secret şi 
liber exprimat. 

(9) Rectorul este confirmat în post, în baza rezultatelor alegerilor, prin ordinul 
fondatorului, în termen de cel mult 3 luni. 

(10) Rectorul poate fi eliberat din funcție înainte de expirarea mandatului la inițiativa 
majorităţii membrilor senatului sau a Consiliului pentru dezvoltare strategică instituţională, 
a fondatorului, prin decizia adunării generale a cadrelor didactice şi ştiinţifice titulare şi a 
reprezentanţilor studenți din senat şi din consiliile facultăților, cu votul majorității 
membrilor, în caz de: 

a) îndeplinire necorespunzătoare a condițiilor specificate în contractul individual de 
muncă şi în Carta universitară; 

b) nerespectare a obligaţiilor de responsabilitate publică specificate la art. 107 alin. (1). 

(11) Rectorul numeşte prorectorii pe perioada mandatului său nu mai tîrziu de 6 luni de la 
data învestirii în funcţie. 

(12) Rectorul inițiază, prin intermediul comisiilor de concurs aprobate de senat, concursul 
pentru funcția de decan şi şef de departament/catedră, conform regulamentului instituțional, 
în termen de cel mult 6 luni de la vacantarea funcţiei respective. 

(13) Funcţia de rector, prorector şi decan poate fi deţinută de una şi aceeaşi persoană nu 
mai mult de două mandate consecutive, a cîte 5 ani fiecare. 

(14) Rectorii, prorectorii, decanii şi şefii de departament/catedră din cadrul instituţiilor de 
învățămînt în domeniile milităriei, securităţii şi ordinii publice sînt numiţi în funcţii de 
conducătorii autorităților de resort din domeniile apărării, securităţii şi ordinii publice, în 
subordinea cărora se află instituţiile respective, conform cadrului normativ special al 
domeniilor menţionate. 

(15) Fondatorul încheie un contract individual de muncă cu rectorul, care include şi 
prevederi ce țin de condiţiile de salarizare. Acestea se stabilesc de către fondator la 
propunerea senatului. Rectorul încheie un contract individual de muncă cu prorectorul. 

(16) Pentru accesarea mijloacelor financiare publice, rectorul încheie contracte cu 
Ministerul Educaţiei sau cu organele centrale de resort. 

(17) Rectorul prezintă anual senatului, Consiliului pentru dezvoltare strategică 
instituţională şi fondatorilor un raport privind activitatea instituţiei, care se publică pe 
pagina web oficială a instituţiei. 

Articolul 106. Administrarea patrimoniului 

(1) Instituțiile de învăţămînt superior publice şi private au patrimoniu propriu pe care îl 
gestionează conform legii. 

(2) Clădirile şi terenurile în/pe care, la data intrării în vigoare a prezentului cod, îşi 
desfăşoară activitatea instituţiile de învăţămînt superior publice fac parte din domeniul 
public al statului şi nu pot fi înstrăinate, iar celelalte bunuri sînt proprietatea instituţiilor de 
învățămînt superior publice. 

(3) Instituţiile de învăţămînt superior publice sînt în drept să procure din surse proprii, 
precum şi din orice alte surse legale, bunuri imobile şi mobile, terenuri sau orice alt 
patrimoniu necesar pentru activitatea acestora. Bunurile respective reprezintă proprietatea 
instituţiilor de învățămînt superior publice. 

(4) Bunurile care constituie proprietatea instituţiei de învăţămînt superior publice pot fi 
date în locaţiune, în arendă sau pot fi vîndute doar cu condiţia că veniturile obţinute vor fi 
folosite pentru dezvoltarea instituţiei respective. 

(5) Deciziile privind bunurile care constituie proprietatea instituţiilor de învățămînt 
superior publice se iau cu votul a 2/3 din numărul membrilor Consiliului pentru dezvoltare 
strategică instituțională, inclusiv al reprezentantului Ministerului Finanţelor, cu avizul 
pozitiv al senatului, aprobat cu votul a 2/3 din numărul membrilor, în conformitate cu Planul 

de dezvoltare strategică instituţională. Deciziile luate sînt aduse la cunoştinţa fondatorilor. 

(6) Bunurile aflate în gestiunea instituţiilor de învăţămînt superior publice se folosesc în 
scopuri educaţionale, de cercetare, dezvoltare şi inovare, precum şi pentru servicii auxiliare 
(cămine, cantine, săli de sport etc.). Acestea nu pot fi folosite în calitate de gaj pentru 
accesarea creditelor bancare. 

(7) Bunurile aflate în gestiunea instituţiilor de învățămînt superior publice —bunuri ce fac 
parte din domeniul public al statului — pot fi concesionate în scopuri lucrative sau date în 
locaţiune, arendă şi administrare pe perioade de pînă la 5 ani prin decizii ale Consiliului 
pentru dezvoltare strategică instituţională, cu votul a 2/3 din numărul membrilor, inclusiv al 
reprezentantului Ministerului Finanţelor, cu avizul pozitiv al senatului aprobat cu votul a 2/3 
din numărul membrilor. Aceste decizii sînt aduse la cunoştinţa fondatorilor. 

(8) Instituţiile de învățămînt superior au posibilitatea de a crea, independent sau în 
parteneriat, prin decizii ale Consiliului pentru dezvoltare strategică instituțională, cu votul a 
2/3 din numărul membrilor, inclusiv al reprezentantului Ministerului Finanţelor, instituţii 
publice de cercetare şi inovare, centre experimentale şi didactice, clinici universitare, spitale 
universitare, staţiuni şi terenuri didactice, incubatoare de afaceri, cluburi sportive şi 
studiouri de creaţie, precum şi societăţi comerciale, prin care să îşi realizeze misiunea şi să 
valorifice propriile rezultate ale activităților de cercetare şi inovare desfăşurate. Aceste 
decizii sînt aduse la cunoştinţa fondatorilor. Orice profit realizat din asemenea activităţi 
constituie venitul propriu al instituției de învăţămînt superior şi urmează a fi investit 
obligatoriu în scopul realizării misiunii asumate prin Carta universitară. 

(9) Instituţiile de învăţămînt superior private sînt titulare ale dreptului de proprietate ori 
ale altor drepturi reale pe care le exercită asupra patrimoniului, în condițiile legii. 

(10) Proprietățile dobîndite din activitățile de antreprenoriat ale instituţiei de învățămînt 
sînt proprietate a instituţiei. 

Articolul 107. Responsabilitatea publică 

(1) Responsabilitatea publică a instituţiei de învățămînt superior constă în: 

a) respectarea legislaţiei în vigoare, a Cartei universitare şi a politicilor naționale în 
domeniul învăţămîntului superior; 

b) aplicarea reglementărilor în vigoare cu privire la asigurarea şi evaluarea calităţii în 
învățămîntul superior; 

c) respectarea politicilor de echitate şi etică universitară cuprinse în Carta universitară; 

d) asigurarea eficienţei utilizării resurselor şi a calității actului managerial, conform 
prezentului cod; 

e) asigurarea transparenţei proceselor decizionale şi a activităților desfăşurate, conform 
legislaţiei în vigoare; 

f) respectarea libertăţii academice a personalului didactic şi ştiinţific, precum şi a 
drepturilor şi libertăților studenților. 

(2) Rectorul şi preşedintele Consiliului pentru dezvoltare strategică instituţională sînt 
responsabili de asigurarea respectării obligaţiilor ce derivă din principiul de responsabilitate 
publică. 

Articolul 108. Consiliul de etică şi management 

(1) Misiunea de verificare a asigurării responsabilități publice a instituțiilor de 
învățămînt superior revine Consiliului de etică şi management, care se constituie la nivel 
naţional, este o structură deliberativă independentă şi funcționează în baza unui regulament 
elaborat de Ministerul Educaţiei. Consiliul este format, cu respectarea principiului 
nediscriminării şi transparenţei, din 11 membri, după cum urmează: 

a) trei reprezentanţi numiţi de Consiliul Rectorilor; 

b) doi reprezentanţi numiţi de Ministerul Educaţiei; 

c) un reprezentant numit de Ministerul Finanţelor; 

d) doi reprezentanţi numiţi de Agenţia Naţională de Asigurare a Calităţii în Învăţământul 
Profesional; 

e) un reprezentant al sindicatelor din domeniul educaţiei; 

f) un reprezentant al asociaţiilor şi organizaţiilor studenţeşti; 

g) un reprezentant al societăţii civile. 

(2) Nu pot face parte din Consiliul de etică şi management rectorii, membrii consiliilor de 
dezvoltare strategică instituţională ale instituțiilor de învăţămînt superior, precum şi 
persoanele care exercită funcții de demnitate publică. 

(3) Secretariatul Consiliului de etică şi management este asigurat de Ministerul Educaţiei 
şi include obligatoriu un jurist. 

(4) Orice persoană fizică sau juridică poate sesiza Consiliul de etică şi management în 
legătură cu nerespectarea prevederilor art. 107 alin. (1). Din momentul primirii unei astfel 
de sesizări, Consiliul de etică şi management are obligaţia de a investiga aspectele invocate 
şi de a răspunde în termen de 3 luni. 

(5) În cazul în care se constată nerespectarea prevederilor ce ţin de responsabilitatea 
publică conform art. 107 alin. (1), Consiliul de etică şi management, în termen de 10 zile de 
la data constatării, sesizează Consiliul de dezvoltare strategică instituțională al instituţiei de 
învățămînt superior, cu informarea fondatorului. 

(6) Dacă, în termen de 3 luni de la data sesizării de către Consiliul de etică şi 
management, instituția de învățămînt superior nu întreprinde acțiuni de corectare a 
abaterilor de la obligaţiile de responsabilitate, fondatorul aplică, în termen de cel mult 4 luni 
de la data constatării abaterii, una sau mai multe dintre următoarele măsuri: 

a) propune adunării generale a cadrelor didactice şi ştiinţifice titulare şi a reprezentanţilor 
studenţi din senat şi din consiliile facultăților revocarea din funcţie a rectorului; 

b) reduce sau sistează finanţarea de la bugetul de stat; 

c) inițiază procedura de reorganizare sau lichidare a instituţiei de învățămînt superior. 

Articolul 109. Carta universitară 

(1) Carta universitară este documentul care stabileşte misiunea, principiile academice, 
obiectivele, structura şi organizarea universităţii şi a altor instituţii de învăţămînt superior. 

(2) Carta universitară prevede, în mod obligatoriu: 

a) procedura de alegere/desemnare/revocare a personalului de conducere; 

b) normele de etică şi deontologie academică; 

c) principiile de gestiune a resurselor instituţiei de învăţămînt superior; 

d) condiţiile de constituire, de stabilire a destinaţiei şi de utilizare a propriilor fonduri; 

e) condiţiile de încheiere a contractelor cu instituţii publice şi agenţi economici în scopul 
realizării unor programe sau proiecte de cercetare fundamentală şi aplicativă, de creaţie 
artistică, de transfer tehnologic şi de perfecţionare a calificării profesionale a specialiştilor; 

f) condiţiile de asociere cu alte instituţii de învățămînt superior sau organizaţii; 

g) principii generale de construire, modernizare, gestionare şi utilizare a bazei materiale a 
instituţiei de învățămînt superior, aferente procesului de învățămînt şi cercetării ştiinţifice; 

h) principiile de cooperare cu instituţii de învățămînt superior din străinătate şi de aderare 
la organizaţii europene şi internaţionale; 

1) principiile de colaborare a universităţilor cu sindicatele şi organizaţiile studenţeşti legal 
constituite; 

j) modul de administrare a drepturilor de proprietate intelectuală în instituția de 
învățămînt superior; 

k) orice alte aspecte considerate relevante de către senat şi care corespund legislaţiei în 
vigoare. 

(3) Carta universitară se elaborează şi se adoptă de senat numai după consultarea 
comunităţii universitare. 

(4) Carta universitară se adoptă după obţinerea avizului favorabil din partea Ministerului 
Educaţiei. Avizul se emite de Ministerul Educaţiei în cel mult 30 de zile de la data solicitării 
instituţiei de învățămînt superior. 

(5) În cazul în care Ministerul Educaţiei nu răspunde solicitării instituţiei de învățămînt 
superior în termenul prevăzut la alin. (4), Carta universitară se consideră avizată favorabil. 

Articolul 110. Relaţiile cu piaţa muncii şi mediul 

de afaceri 

(1) Instituţiile de învăţămînt superior colaborează cu mediul de afaceri la formarea 
cadrelor de înaltă calificare. 

(2) Relaţiile de parteneriat ale instituţiilor de învăţămînt superior cu mediul de afaceri se 
realizează prin: 

a) stabilirea rolurilor, interdependenţei şi responsabilităţilor tuturor actorilor implicaţi în 
procesul de formare şi inserţie profesională; 

b) stabilirea unui cadru facilitator şi cooperant de interacţiune a sistemului de învățămînt 
superior cu piaţa muncii; 

c) fondarea de societăţi comerciale pentru practicarea activităţilor economice ce ţin 
exclusiv de scopurile specificate în Planul de dezvoltare strategică instituțională; 

d) realizarea parteneriatului public-privat. 

(3) Prestarea serviciilor de către instituţiile de învăţămînt superior şi de către mediul de 
afaceri, precum şi beneficierea de aceste servicii, se abordează în mod egal şi echitabil. 

(4) Parteneriatul dintre învățămîntul superior şi mediul de afaceri prevede: 

a) crearea centrelor comune de ghidare şi consiliere în carieră şi de angajare a 
absolvenţilor pe piaţa muncii; 

b) organizarea tîrgurilor şi a burselor locurilor de muncă; 

c) crearea incubatoarelor de afaceri şi a laboratoarelor de cercetare comune; 

d) organizarea formării profesionale continue; 

e) oferirea locurilor pentru stagii de practică; 

f) angajarea reprezentanţilor de înaltă calificare din mediul de afaceri în activitatea de 
elaborare a Cadrului Naţional al Calificărilor, a Clasificatorului ocupațiilor şi a standardelor 
profesionale; 

g) implicarea cadrelor de înaltă calificare din mediul de afaceri în monitorizarea şi 
evaluarea calității învățămîntului superior; 

h) integrarea dimensiunii de gen în toate activitățile relevante; 

i) oferirea oportunităţilor de conciliere a studiilor şi responsabilităților familiale pentru 
tineri; 

j) alte activităţi şi acţiuni legale. 

(5) Monitorizarea angajării absolvenţilor pe piaţa muncii se realizează de către instituţiile 
de învăţămînt superior în colaborare cu angajatorii. 

Articolul 111. Angajarea absolvenţilor pe piaţa muncii 

(1) Angajarea pe piaţa muncii a absolvenţilor instituțiilor de învăţămînt superior se 
efectuează în conformitate cu legislaţia în vigoare. 

(2) Statul acordă facilităţi fiscale agenţilor economici persoane juridice de drept privat 
pentru angajarea absolvenţilor în primul an după absolvire. 

Articolul 112. Asigurarea calității 

(1) Asigurarea calităţii în învățămîntul superior este realizată printr-un ansamblu de 
acţiuni de dezvoltare a capacităţii instituţionale de elaborare, planificare şi implementare de 
programe de studii, prin care se formează şi se consolidează încrederea beneficiarilor că 
instituția ofertantă de educaţie satisface şi îmbunătăţeşte standardele de calitate în 
conformitate cu misiunea asumată de aceasta. 

(2) Managementul calităţii în învățămîntul superior este asigurat: 

a) la nivel naţional — de Ministerul Educaţiei şi de Agenţia Naţională de Asigurare a 
Calităţii în Învăţămîntul Profesional; 

b) la nivel instituţional — de structuri interne de asigurare a calităţii. 

(3) Un sistem de asigurare a calității pe deplin funcţional presupune parcurgerea a două 
etape succesive: 

a) autorizarea de funcţionare provizorie, care reprezintă actul de înfiinţare a instituţiei şi 
acordă dreptul de a desfăşura procesul de învățămînt şi de a organiza admiterea la studii; 

b) acreditarea, care acordă, suplimentar la drepturile prevăzute la lit. a), dreptul de a 
organiza examenul de finalizare a studiilor, precum şi dreptul de a emite diplome, certificate 

şi alte acte de studii recunoscute de Ministerul Educaţiei. 

Articolul 113. Evaluarea calității 

(1) Evaluarea calității în învățămîntul superior constă în examinarea multicriterială a 
măsurii în care o instituție ofertantă de educaţie şi programul acesteia îndeplinesc 
standardele naţionale de referinţă. 

(2) Evaluarea calității în învățămîntul superior reprezintă un ansamblu complex de 
activităţi de autoevaluare, evaluare internă şi evaluare externă a calităţii, în conformitate cu 
standardele de acreditare, criteriile şi indicatorii aprobaţi. 

(3) Autoevaluarea şi evaluarea internă a calităţii în învățămîntul superior sînt realizate de 
către structurile instituționale responsabile de asigurarea calității, în conformitate cu 
standardele naţionale de referinţă. 

(4) Evaluarea externă a calităţii în învățămîntul superior este realizată de către Agenţia 
Naţională de Asigurare a Calităţii în Învățămâîntul Profesional sau o altă agenţie de evaluare 
a calităţii, înscrisă în Registrul European pentru Asigurarea Calităţii în Învăţământul 
Superior. 

(5) Evaluarea calităţii în învățămîntul superior vizează: 

a) capacitatea instituțională; 

b) eficienţa educațională, inclusiv rezultatele academice; 

c) calitatea programelor de formare profesională inițială şi continuă; 

d) managementul instituţional al calităţii; 

e) rezultatele cercetărilor ştiinţifice şi/sau ale creaţiei artistice; 

f) concordanța dintre evaluarea internă şi situaţia reală. 

Articolul 114. Evaluarea externă în vederea autorizării 

de funcţionare provizorie sau acreditării 

(1) Orice persoană juridică, publică sau privată, interesată în oferirea de programe de 
studii superioare se supune obligatoriu procesului de evaluare externă, în vederea autorizării 
de funcționare provizorie, înainte de a începe să activeze. 

(2) Autorizarea de funcţionare provizorie a programelor de studii din învățămîntul 
superior expiră după prima promoţie de absolvenţi. 

(3) Acreditării sînt supuse atît instituţia de învăţămînt superior, cît şi programele de 
studii. 

(4) În învățămîntul superior, acreditarea programelor de studii superioare de licenţă 
(ciclul I) se face pentru fiecare program care conduce la o calificare universitară distinctă. 

(5) Instituţiile de învăţămînt superior nu pot obține autorizare de funcționare provizorie 
sau acreditare pentru programele de studii superioare de master şi de doctorat (ciclurile II şi 
III) dacă nu sînt acreditate programele de studii superioare de licenţă (ciclul I) din acelaşi 
domeniu. 

(6) În instituţiile care nu au drept misiune principală oferirea de programe de studii, 
evaluarea instituţională se face, exclusiv, pe subdiviziunea administrativă care organizează 
programele de studii. 

(7) Evaluarea externă în vederea autorizării de funcționare provizorie sau acreditării se 
declanşează şi se desfăşoară conform metodologiilor elaborate de Agenţia Naţională de 
Asigurare a Calităţii în Învăţămîntul Profesional şi aprobate de Guvern. 

(8) După obţinerea acreditării, programele de studii şi instituţiile de învățămînt superior 
sînt supuse evaluării externe periodic, în vederea reacreditării, cel puţin o dată la 5 ani. 

(9) În cazul obţinerii rezultatelor negative la evaluarea externă a instituţiilor de învățămînt 
superior, Ministerul Educaţiei propune Guvernului retragerea dreptului de activitate a 
instituţiilor sau de organizare a programelor de studii, studenţii fiind repartizaţi la programe 
similare din alte instituţii de învăţămînt pînă la înlăturarea motivelor care au stat la baza 
rezultatelor negative ale evaluării. Prevederile prezentului alineat se aplică şi programelor 
de studii superioare de doctorat oferite de organizaţiile din sfera ştiinţei şi inovării, precum 
şi organizaţiilor respective în ceea ce priveşte organizarea studiilor superioare de doctorat. 

(10) Decizia cu privire la autorizarea de funcţionare provizorie, la acreditare, neacreditare 

sau la retragerea dreptului de activitate a unei instituții de învățămînt superior sau de 
organizare a unui program de studii se adoptă de Guvern la propunerea Ministerului 
Educaţiei, în baza rezultatelor evaluării efectuate de Agenţia Naţională de Asigurare a 
Calităţii în Învăţămîntul Profesional. 
Articolul 115. Agenţia Naţională de Asigurare a Calităţii 
în Învăţământul Profesional 

(1) Agenţia Naţională de Asigurare a Calităţii în Învăţămîntul Profesional este autoritate 
administrativă de interes naţional, cu personalitate juridică, autonomă față de Guvern, 
independentă în decizii şi organizare, finanțată din bugetul de stat şi din venituri proprii. 

(2) Agenţia Naţională de Asigurare a Calităţii în Învăţămîntul Profesional are următoarele 
atribuţii şi responsabilităţi: 

a) realizează politicile statului în domeniul calității învățămîntului profesional tehnic, 
superior şi al calității în formarea continuă; 

b) elaborează, în conformitate cu standardele europene în domeniu, şi face publică 
propria metodologie de evaluare şi acreditare a instituţiilor ofertante de programe de 
formare profesională şi a programelor acestora pe care o propune spre aprobare Guvernului; 

c) formulează şi revizuieşte periodic, în baza bunelor practici europene şi internaționale, 
standardele de acreditare, standardele naționale de referinţă şi indicatorii de performanţă 
utilizaţi la evaluarea şi asigurarea calităţii în învățămînt; 

d) evaluează, pe bază contractuală, instituţiile ofertante de programe de formare 
profesională, precum şi programele acestora, în vederea autorizării de funcționare 
provizorie, acreditării şi reacreditării în învățămîntul profesional tehnic, în învățămîntul 
superior şi în formarea continuă; 

e) efectuează, în bază contractuală, la solicitarea Ministerului Educaţiei, evaluarea 
calităţii unor programe şi instituţii ofertante de programe de formare profesională în 
învățămîntul profesional tehnic, superior şi în formarea continuă; 

f) asigură obiectivitatea şi validitatea rezultatelor obţinute în procesul evaluării externe a 
instituţiilor ofertante de programe şi a programelor acestora; 

g) asigură transparenţa în procesul de evaluare externă, inclusiv prin publicarea 
rezultatelor evaluării; 

h) elaborează şi publică lucrări în domeniul evaluării şi acreditării instituţiilor de 
învăţămînt; 

i) publică manuale, ghiduri metodice, lucrări de sinteză a bunelor practici de evaluare şi 
de asigurare internă şi externă a calităţii; 

j) elaborează Codul de etică profesională a experţilor antrenați în evaluare; 

k) prezintă Guvernului raportul anual de activitate şi îl publică pe pagina sa web oficială; 

l) elaborează periodic rapoarte de autoevaluare a calităţii propriei activităţi în vederea 
pregătirii evaluării externe de către agenţii similare din alte ţări; 

m) colaborează cu agenţii similare din alte ţări pentru dezvoltarea şi aplicarea de măsuri 
eficiente de îmbunătăţire a calității programelor de formare profesională; 

n) face demersurile necesare ca, în cel mult 3 ani de la înfiinţare, să fie înscrisă în 
Registrul European pentru Asigurarea Calităţii în Învăţămîntul Superior. 

(3) În exercitarea atribuţiilor, Agenţia Naţională de Asigurare a Calităţii în Învăţământul 
Profesional are următoarele drepturi: 

a) să antreneze colaboratori externi, experți în domeniul său de activitate, remuneraţi; 

b) să alcătuiască, în baza unei metodologii transparente şi folosind criterii de competenţă 
şi competitivitate, propriul registru de evaluatori, pe care îi pregăteşte metodologic şi îi 
deleagă pentru efectuarea misiunilor de evaluare externă a calităţii; 

c) să verifice, la încheierea misiunii de evaluare, respectarea metodologiei de evaluare 
aplicate de experţi; 

d) să informeze instituţia evaluată şi Ministerul Educaţiei despre rezultatele evaluării 
externe. 

(4) Agenţia Naţională de Asigurare a Calităţii în Învăţămîntul Profesional se constituie 

din: 

a) Consiliul de conducere; 

b) comisiile de profil; 

c) aparatul administrativ. 

(5) În cadrul Agenţiei Naţionale de Asigurare a Calităţii în Învăţămîntul Profesional 
funcționează subdiviziunea de evaluare a programelor şi a instituţiilor ofertante de programe 
de formare profesională din învățămîntul superior, subdiviziunea de acreditare a 
programelor şi instituţiilor ofertante de programe de formare profesională din învățămîntul 
superior, subdiviziunea dedicată învățămîntului profesional tehnic, precum şi alte 
subdiviziuni necesare pentru realizarea atribuţiilor sale, constituite de către Consiliul de 
conducere. 

(6) Pe lîngă subdiviziuni funcționează, conform regulamentului propriu de organizare şi 
funcționare, comisii pe specialităţi, care îşi întocmesc registre de experţi-evaluatori pe bază 
de concurs deschis. 

(7) Conducerea executivă a Agenţiei Naţionale de Asigurare a Calităţii în Învăţămîntul 
Profesional este exercitată de către preşedintele Consiliului de conducere, asistat de 
vicepreşedinte şi secretarul general. 

(8) Consiliul de conducere este constituit din 15 membri: cadre cu funcţii ştiinţifico- 
didactice şi ştiinţifice şi cîte un reprezentant al studenţilor şi al mediului de afaceri. Membrii 
Consiliului de conducere nu pot deţine funcţii de demnitate publică, funcţia de rector sau de 
director al instituţiei de învățămînt. 

(9) Membrii Consiliului de conducere sînt selectați prin concurs deschis, jurizat 
internaţional, din rîndul tuturor celor interesaţi, pentru un mandat de 4 ani, care poate fi 
reînnoit o singură dată. Concursul este organizat de membrii Consiliului de conducere. 

(10) La fiecare 4 ani sînt aleşi 8 membri noi ai Consiliului de conducere. 

(11) Preşedintele, vicepreşedintele şi secretarul general al Consiliului de conducere sînt 
aleşi din rîndul membrilor acestuia, pentru un mandat de 4 ani. 

(12) Atribuţiile preşedintelui, vicepreşedintelui, secretarului general şi ale comisiilor de 
profil, condiţiile, procedurile de selectare şi desemnare a membrilor Consiliului de 
conducere şi ai comisiilor de profil, structura şi efectivul-limită ale aparatului administrativ, 
precum şi taxele percepute pentru procedurile de evaluare se stabilesc de Consiliul de 
conducere prin Regulamentul de organizare şi funcționare al Agenţiei Naţionale de 
Asigurare a Calităţii în Învăţămîntul Profesional şi se aprobă de Guvern. 

Capitolul IV. Cercetarea ştiinţifică în învățămîntul superior 

Articolul 116. Cercetarea ştiinţifică 

(1) În instituţiile ofertante de programe de învătămînt superior, activitatea de cercetare, 
dezvoltare şi inovare şi de creaţie artistică se realizează în scopul producerii de cunoaştere şi 
al formării profesionale a specialiştilor de înaltă calificare. 

(2) În instituţiile de învăţămînt superior, activităţile de cercetare, dezvoltare şi inovare se 
efectuează în cadrul catedrelor, departamentelor, laboratoarelor şi altor unităţi proprii şi/sau 
în parteneriat cu alte instituţii, agenţi economici sau autorităţi publice. 

(3) Finanţarea cercetării în instituţiile ofertante de programe de master şi doctorat se face, 
în baza criteriilor de calitate şi performanţă, prin mecanisme distincte, stabilite printr-un 
regulament aprobat de Guvern, şi din alte surse legal constituite. 

(4) Modul de organizare şi desfăşurare a cercetării ştiinţifice în instituţiile de învățămînt 
superior se reglementează prin Carta universitară, prin regulamentele de organizare şi 
funcționare a şcolii doctorale, a programelor de studii superioare de doctorat, aprobate de 
senat, şi prin alte acte normative. 

(5) Finanţarea de la bugetul de stat a proiectelor de cercetare, dezvoltare şi inovare, de 
creaţie artistică şi sport se efectuează, exclusiv, pe bază de concurs, organizat de autoritatea 
națională pentru cercetare, dezvoltare şi inovare. 

(6) Pentru activitățile de cercetare desfăşurate, instituţiile de învăţămînt superior pot 
beneficia de finanţare instituțională acordată, prin concurs, în baza evaluării relevanţei 

internaţionale şi a impactului economic şi social al rezultatelor obţinute. Condiţiile 
concursului, metodologia evaluării relevanţei internaţionale şi a impactului economic şi 
social, inclusiv volumul finanțării instituționale, se stabilesc de autoritatea națională pentru 
cercetare, dezvoltare şi inovare şi se aprobă de Guvern. 

(7) Instituțiile de învățămînt superior sînt deţinătoare de drept a proprietăţii intelectuale 
generate din propria activitate de cercetare finanțată de la bugetul de stat şi sînt autonome în 
valorificarea rezultatelor cercetărilor ştiinţifice. 

(8) Instituţiile de învățămînt superior şi instituţiile de cercetare ofertante de programe de 
studii superioare au obligaţia de a recompensa autorii rezultatelor de cercetare care au 
devenit obiect al dreptului de proprietate intelectuală cu cel puţin 15% din veniturile 
obţinute prin comercializarea acestora. 

(9) Pentru cadrele didactice din învățămîntul superior în domeniul artelor sau sportului, 
activitatea de creaţie artistică sau în domeniul sportului poate substitui activitatea de 
cercetare ştiinţifică. 

Capitolul V. Personalul din învățămîntul superior 

Articolul 117. Categoriile de personal 

(1) Personalul din învățămîntul superior se constituie din: 

a) personal ştiințifico-didactic: lector universitar, conferențiar universitar, profesor 
universitar; 

b) personal ştiinţific: cercetător ştiinţific, cercetător ştiinţific superior, cercetător ştiinţific 
coordonator, cercetător ştiinţific principal; 

c) personal didactic: asistent universitar, formator, maestru de concert, maistru de 
instruire, antrenor; 

d) personal didactic auxiliar: bibliotecar, informatician, laborant metodist, acompaniator; 

e) alte categorii de personal: personal administrativ şi tehnic, secretar-referent, tehnician, 
inginer-tehnician, medic, asistent medical, precum şi personal auxiliar şi de deservire. 

(2) În învățămîntul superior sînt următoarele titluri: 

a) ştiinţifice — doctor şi doctor habilitat; 

b) ştiințifico-didactice — conferenţiar universitar şi profesor universitar. 

(3) Titlurile ştiințifico-didactice de conferențiar universitar şi de profesor universitar se 
conferă de către senatul instituţiei de învățămînt superior, în funcţie de domeniul ştiinţific, şi 
se confirmă de către autoritatea naţională abilitată pentru confirmarea titlurilor ştiinţifice. 

(4) Conferirea titlurilor ştiințifico-didactice se reglementează printr-un regulament 
elaborat de Ministerul Educaţiei şi aprobat de Guvern. 

(5) Personalului din învățămîntul superior i se garantează dreptul la libertate academică în 
conformitate cu prevederile Cartei universitare. 

(6) Personalul din învățămîntul superior are drepturi şi îndatoriri care decurg din Carta 
universitară, din contractul individual de muncă, precum şi din legislaţia în vigoare. 

(7) Protecția drepturilor salariaților, precum şi a drepturilor de proprietate intelectuală 
asupra rezultatelor creaţiei ştiinţifice, culturale sau artistice este garantată şi se asigură în 
conformitate cu prevederile Cartei universitare şi cu legislaţia în vigoare. 

(8) Personalul ştiințifico-didactic şi ştiinţific are dreptul de a publica studii, articole, 
volume sau opere de artă, de a candida la obţinerea de granturi naționale şi internaţionale, 
fără restricţii ale libertății academice. 

Articolul 118. Ocuparea funcţiilor didactice, ştiințifico- 

didactice şi ştiinţifice 

(1) Funcțiile didactice, ştiinţifico-didactice şi ştiinţifice în învățămîntul superior se ocupă 
prin concurs, în conformitate cu regulamentul-cadru aprobat de Ministerul Educaţiei. 

(2) Angajarea prin cumul a personalului didactic, ştiințifico-didactic şi ştiinţific se 
realizează în baza echivalării funcţiilor, după cum urmează: 

a) funcția de cercetător ştiinţific se echivalează cu funcţia de asistent universitar şi 
viceversa; 

b) funcția de cercetător ştiinţific superior se echivalează cu funcția de lector universitar şi 

viceversa; 

c) funcţia de cercetător ştiinţific coordonator se echivalează cu funcția de conferenţiar 
universitar şi viceversa; 

d) funcţia de cercetător ştiinţific principal se echivalează cu funcţia de profesor 
universitar şi viceversa. 

Articolul 119. Normarea activităţii ştiințifico-didactice 

şi de cercetare 

(1) Norma ştiințifico-didactică se constituie din: 

a) activitatea didactică auditorială (contact direct cu studenţii), realizată prin: 

— ore de curs; 

— seminare, lucrări de laborator, lucrări practice, lucrări de proiectare, stagii 
didactice/clinice şi alte forme aprobate de senat; 

b) activitatea didactică neauditorială, realizată prin: 

— conducerea stagiilor de practică; 

— conducerea activităților didactico-artistice sau sportive; 

— conducerea proiectelor sau tezelor de licenţă, de master, de doctorat; 

— monitorizarea activităţii individuale a studenţilor; 

— activităţi de evaluare şi monitorizare; 

— alte activităţi prevăzute de regulamentele instituționale; 

c) activitatea de cercetare, transfer tehnologic, de creaţie artistică şi sportivă, realizată 
prin: 

— efectuarea cercetărilor ştiinţifice sau realizarea creaţiei artistice; 

— elaborarea de curricula; 

— elaborarea produselor de program; 

— publicarea articolelor ştiinţifice; 

— brevetarea rezultatelor cercetării; 

— elaborarea şi editarea monografiuilor, culegerilor ştiinţifice; 

— realizarea tezelor de doctorat; 

— realizarea creaţiilor componistice, literare, de arte plastice, decorative sau design; 

— montarea spectacolelor; 

— realizarea rolurilor centrale în producţii teatrale, cinematografice şi/sau televizate; 

— participarea la proiecte ştiinţifice şi coordonarea de proiecte ştiinţifice; 

— participarea la conferinţe ştiinţifice, festivaluri artistice şi competiţii sportive; 

— alte activităţi prevăzute de regulamentele instituționale; 

d) activitatea metodică, realizată prin: 

— pregătirea pentru predarea cursului; 

— elaborarea suporturilor de curs; 

— proiectarea didactică a activităţilor, inclusiv a celor individuale; 

— elaborarea de curricula; 

— elaborarea recomandărilor metodice pentru studenţi; 

— elaborarea metodologiilor şi a testelor de evaluare a rezultatelor academice; 

— conducerea seminarelor metodologice; 

— alte activităţi prevăzute de regulamentele instituţionale. 

(2) Norma activităţii de cercetare pentru cadrele ştiinţifice titulare se stabileşte în 
conformitate cu legislaţia în vigoare. 

(3) Activitatea didactică se cuantifică în ore convenţionale în cadrul unei unităţi de timp, 
de regulă săptămînă, semestru, an. 

(4) În învățămîntul superior, unitatea de timp pentru curs, seminar, activităţi de laborator 
şi lucrări practice este de 2 ore convenţionale. Ora convenţională în învățămîntul superior 
constituie 45 de minute. 

(5) Activităţile incluse în norma ştiinţifico-didactică şi prevăzute la alin. (1) lit. b), c) şi d) 
se cuantifică în ore convenţionale în baza metodologiei aprobate de senatul instituţiei de 

învățămînt superior, în funcţie de profil şi specializare. 

(6) Norma didactică anuală a personalului didactic include şi ghidarea directă a activităţii 
individuale a studentului. 

(7) În norma didactică a asistentului universitar nu pot fi incluse ore de curs. 

(8) Suma totală a orelor de muncă dintr-o normă ştiințifico-didactică, realizată prin 
cumularea activităților menţionate la alin. (1), este de 35 de ore astronomice pe săptămînă. 

(9) Senatul instituţiei de învățămînt superior stabileşte diferențiat norma ştiințifico- 
didactică, în baza propriei metodologii. 

(10) Norma de activitate a altor categorii de personal din învățămîntul superior se 
stabileşte în conformitate cu Codul muncii. 

(11) Personalul de conducere din învățămîntul superior (rector, prorector, decan, şef de 
departament sau şef de catedră) poate cumula funcţii ştiințifico-didactice şi ştiinţifice în 
conformitate cu regulamentele instituționale. 

(12) Norma didactică constituită din activităţile prevăzute la alin. (1) lit. a) şi b) poate fi 
redusă pentru realizarea activităţilor prevăzute la alin. (1) lit. c) şi d), în baza metodologiei 
aprobate de senat. 

Articolul 120. Evaluarea personalului didactic, 

ştiințifico-didactic şi ştiinţific 

(1) Evaluarea personalului implicat în activitatea didactică şi de cercetare din 
învățămîntul superior face parte din sistemul de asigurare a calităţii şi se realizează periodic 
în conformitate cu regulamentele instituționale. 

(2) Evaluarea personalului implicat în activitatea didactică şi de cercetare din 
învățămîntul superior se efectuează în funcţie de performanţele didactice, performanţele de 
cercetare, participarea la viaţa academică, de alte criterii prevăzute în regulamentul 
instituțional. 

(3) Evaluarea personalului ştiinţifico-didactic este realizată de către: 

a) administraţia instituţiei; 

b) şeful de departament sau catedră; 

c) comisia de asigurare a calităţii; 

d) colegi şi experți; 

e) studenţi; 

f) alte structuri abilitate. 

(4) Evaluarea personalului ştiinţifico-didactic de către studenţi este obligatorie. 

TITLUL VI 
ÎNVĂŢĂMÎNTUL SUPERIOR MEDICAL 
ŞI FARMACEUTIC. ÎNVĂȚĂMÂNTUL ÎN 
DOMENIILE MILITĂRIEI, SECURITĂȚII 
ŞI ORDINII PUBLICE 
Articolul 121. Învățămâîntul superior medical 
şi farmaceutic 

(1) Învăţămîntul superior medical şi farmaceutic se realizează în instituţii de învățămînt 
publice acreditate sau autorizate provizoriu prin studii superioare integrate de specialitate şi 
studii de rezidenţiat şi formare profesională medicală continuă. 

(2) Programele de studii superioare în domeniul medical şi farmaceutic se organizează în 
exclusivitate ca învăţămînt cu frecvenţă, cu durata de 4-6 ani, pentru fiecare semestru 
alocîndu-se cîte 30 de credite de studii transferabile. 

(3) Admiterea în programele de studii superioare în domeniul medical şi farmaceutic se 
face în baza diplomei de bacalaureat, prin concurs, conform criteriilor stabilite de Ministerul 
Educaţiei prin coordonare cu Ministerul Sănătăţii. 

(4) Programele de studii superioare în domeniul medical şi farmaceutic corespund 
nivelului 7 ISCED şi se finalizează cu susţinerea examenului de absolvire şi cu eliberarea 
diplomei de licenţă în medicină sau în farmacie, care conferă dreptul de participare la 
concursul de admitere la studii de rezidenţiat, de înscriere la programele de studii superioare 

de doctorat şi permite angajarea pe piaţa muncii conform cadrului ocupațional. 

(5) Studiile de rezidenţiat se organizează cu durata de 2-5 ani de către Ministerul 
Sănătăţii şi au ca obiectiv formarea profesională obligatorie a medicilor şi farmaciştilor pe 
specialităţi. 

(6) Admiterea la studii de rezidenţiat se organizează prin concurs, conform criteriilor 
stabilite de Ministerul Sănătăţii prin coordonare cu Ministerul Educaţiei. 

(7) Studiile de rezidenţiat se finalizează cu susţinerea examenului de absolvire şi cu 
eliberarea diplomei de medic specialist, care conferă dreptul de a desfăşura activitate 
practică independentă conform calificării obținute şi de a urma studiile de secundariat clinic. 

(8) Studiile de secundariat clinic se organizează cu durata de 2 ani de către Ministerul 
Sănătăţii şi au ca obiectiv formarea profesională aprofundată a medicilor specialişti. 

(9) Studiile de secundariat clinic se finalizează cu susținerea examenului de absolvire şi 
cu eliberarea unui certificat care conferă dreptul de a desfăşura activitate practică 
independentă conform calificării obținute. 

(10) Formarea continuă în domeniul medical şi farmaceutic este obligatorie pe parcursul 
întregii activități profesionale şi se organizează sub diverse forme de instruire reglementate 
de Ministerul Sănătăţii. 

Articolul 122. Învăţămîntul în domeniile milităriei, 

securităţii şi ordinii publice 

(1) Învăţămîntul în domeniile milităriei, securităţii şi ordinii publice este parte integrantă 
a sistemului național de învățămînt. 

(2) Învăţămîntul în domeniile milităriei, securităţii şi ordinii publice se organizează şi se 
realizează în conformitate cu prevederile prezentului cod, cu regulamentele-cadru elaborate 
de autorităţile de resort, prin coordonare cu Ministerul Educaţiei, şi aprobate de Guvern, 
precum şi în conformitate cu regulamentele instituționale. 

(3) Învăţământul în domeniile milităriei, securităţii şi ordinii publice asigură: 

a) formarea, specializarea şi perfecţionarea profesională a ofiţerilor şi a subofiţerilor 
pentru autoritățile administraţiei publice centrale şi alte structuri ale statului din domeniile 
apărării, securităţii şi ordinii publice; 

b) specializarea şi perfecţionarea profesională a personalului civil care activează în 
autorităţile administrației publice centrale şi în alte structuri ale statului din domeniile 
apărării, securităţii şi ordinii publice; 

c) organizarea şi desfăşurarea cercetării ştiinţifice în domeniile de interes pentru ministere 
şi alte structuri ale sistemelor de apărare, de securitate şi de ordine publică; 

d) servicii de consultanţă, suport ştiinţific şi expertiză în domeniile apărării, securităţii şi 
ordinii publice pentru structurile guvernamentale şi nonguvernamentale, în conformitate cu 
legislaţia în vigoare. 

(4) Înfiinţarea, reorganizarea şi lichidarea instituţiilor de învăţămînt în domeniile 
milităriei şi securităţii se efectuează de Guvern, cu aprobarea Preşedintelui Republicii 
Moldova, în conformitate cu prezentul cod şi cu alte acte normative în vigoare. 

(5) Înfiinţarea, reorganizarea şi lichidarea instituţiilor de învăţămînt în domeniul ordinii 
publice se efectuează de Guvern, în conformitate cu prezentul cod şi cu alte acte normative 
în vigoare. 

(6) Instituţiile de învățămînt în domeniile milităriei, securității şi ordinii publice se 
subordonează autorităţilor de resort respective. 

(7) Învăţămîntul în domeniile milităriei, securităţii şi ordinii publice se organizează în 
instituţii publice de învăţămînt profesional tehnic, de învăţămînt superior — de licenţă, de 
master şi de doctorat — şi de formare profesională continuă, cu finanţare de la bugetul de stat 
şi cu taxă, în condiţiile prevăzute de legislaţia în vigoare. 

(8) Structura organizatorică a învățămîntului în domeniile milităriei, securităţii şi ordinii 
publice este elaborată de consiliul profesoral şi senatul instituţiei de învățămînt şi aprobată 
de autoritatea în a cărei subordine se află instituția respectivă. 

(9) Planul de pregătire a cadrelor de specialitate în instituţiile de învățămînt în domeniile 

milităriei, securităţii şi ordinii publice se aprobă anual de Guvern, la propunerea autorităților 
în a căror subordine se află instituţiile respective. 

(10) Planurile de învățămînt în domeniile milităriei, securității şi ordinii publice se 
elaborează de instituţiile de învățămînt şi se coordonează cu autorităţile în a căror subordine 
se află instituţiile respective şi cu Ministerul Educaţiei. 

(11) Diploma de absolvire a instituţiei de învăţămînt în domeniile milităriei, securității şi 
ordinii publice şi titlurile acordate oferă deţinătorului dreptul să ocupe, după trecerea în 
rezervă, funcții echivalente cu cele care pot fi ocupate de absolvenţi ai instituţiilor de 
învățămînt, cu profil înrudit şi de acelaşi nivel, din afara domeniilor milităriei, securităţii şi 
ordinii publice. 

(12) Pentru reglementarea internă şi aplicarea prevederilor prezentului cod, cu referinţă la 
specificul învățămîntului în domeniile milităriei, securităţii şi ordinii publice, autorităţile 
administraţiei publice centrale şi alte structuri ale statului din domeniile apărării, securității 
şi ordinii publice pot elabora şi aproba acte normative departamentale proprii. 

(13) Modul de selectare şi condițiile de admitere a candidaţilor în instituţiile de 
învățămînt în domeniile milităriei, securităţii şi ordinii publice se stabilesc de autorităţile în 
a căror subordine se află instituţiile respective, prin actele normative departamentale 
corespunzătoare, în funcție de specificul serviciului şi învățămîntului în domeniile 
respective, în corelare cu cadrul general de organizare a admiterii în învățămîntul naţional. 

(14) Pregătirea cetăţenilor pentru apărarea Patriei se efectuează în conformitate cu 
prevederile Constituţiei Republicii Moldova, ale prezentului cod, ale altor acte normative cu 
privire la apărare, precum şi ale acordurilor internaţionale la care Republica Moldova este 
parte. 

(15) Instruirea rezerviştilor şi a recruţilor se realizează în cadrul centrelor de instruire 
militară, cu aprobarea Ministerului Apărării. 

TITLUL VII 
ÎNVĂŢAREA PE TOT PARCURSUL VIEȚII 
Capitolul I. Dispoziţii generale 
Articolul 123. Cadrul general al învăţării pe tot 
parcursul vieţii 

(1) Învăţarea pe tot parcursul vieţii include activităţile de învăţare realizate de o persoană 
pe parcursul vieţii, în scopul formării sau dezvoltării competenţelor din perspectivă 
personală, civică, socială şi profesională. 

(2) Învăţarea pe tot parcursul vieţii cuprinde învățămîntul general, profesional-tehnic şi 
superior, precum şi formarea profesională continuă a adulților. 

(3) Programele de formare profesională continuă în cadrul învăţării pe tot parcursul vieţii 
se supun evaluării în vederea acreditării sau autorizării de funcţionare provizorie, în 
condiţiile legii. 

(4) Decizia cu privire la autorizarea de funcţionare provizorie, la acreditare, neacreditare 
sau la retragerea dreptului de organizare a unui program de formare profesională continuă se 
adoptă de Ministerul Educaţiei, în baza rezultatelor evaluării efectuate de Agenţia Naţională 
de Asigurare a Calităţii în Învăţămîntul Profesional. 

(5) Învăţarea pe tot parcursul vieţii se realizează în contexte de educaţie formală, 
nonformală şi informală. 

(6) Învăţarea pe tot parcursul vieţii în contextul educaţiei formale reprezintă un proces 
instituționalizat, structurat şi bazat pe o proiectare curriculară explicită. 

(7) Învăţarea pe tot parcursul vieţii în contextul educaţiei nonformale este învăţarea 
integrată în cadrul unor activităţi planificate, cu obiective de învăţare care nu urmează în 
mod explicit un curriculum. 

(8) Învăţarea pe tot parcursul vieţii în contextul educaţiei informale reprezintă rezultatul 
unor activități zilnice legate de muncă, mediul familial, timpul liber şi nu este organizată sau 
structurată din punct de vedere al obiectivelor, duratei ori sprijinului pentru învăţare. 

(9) Învăţarea pe tot parcursul vieţii în contextul educaţiei nonformale, care poate fi 

diferită ca durată, şi învăţarea pe tot parcursul vieţii în contextul educaţiei informale depind 
de intenţia celui care învaţă şi nu conduc în mod automat la certificarea cunoştinţelor şi 
competenţelor dobîndite. 

(10) Certificarea cunoştinţelor şi competenţelor dobîndite în contexte de educaţie 
nonformală şi informală poate fi făcută de structuri abilitate în acest sens, în baza unui 
regulament aprobat de Ministerul Educaţiei. 

Articolul 124. Modalităţi de realizare a învăţării pe tot 

parcursul vieţii 

(1) Învăţarea pe tot parcursul vieţii în contextul educaţiei formale se poate realiza în 
următoarele instituţii sau organizaţii: 

a) instituţii de învățămînt general, profesional tehnic şi superior; 

b) instituţii sau organizaţii publice şi private care oferă servicii de educaţie şi programe de 
formare profesională, autorizate provizoriu sau acreditate; 

c) întreprinderi sau organizaţii care oferă propriilor angajaţi programe de formare 
profesională, autorizate provizoriu sau acreditate. 

(2) Învăţarea pe tot parcursul vieții în contextul educaţiei nonformale se poate realiza în 
următoarele instituţii sau organizaţii: 

a) instituţiile şi organizaţiile menţionate la alin. (1); 

b) instituţii extraşcolare; 

c) centre de îngrijire şi protecţie a copilului; 

d) întreprinderi; 

e) instituţii culturale; 

f) asociaţii profesionale, culturale, sindicale; 

g) organizaţii nonguvernamentale; 

h) alte organizaţii. 

(3) Învăţarea pe tot parcursul vieţii în contextul educaţiei informale se realizează prin 
activităţi organizate în familie, la locul de muncă, în comunitate, în reţele sociale, prin 
activităţi de voluntariat, sportive, culturale etc. şi poate conduce la formarea de competenţe 
şi calificări. 

Articolul 125. Finanţarea învăţării pe tot 

parcursul vieţii 

(1) Statul garantează accesul şi susţine, inclusiv financiar, învăţarea pe tot parcursul 
vieții. 

(2) Finanțarea învățării pe tot parcursul vieții se realizează din surse publice şi/sau 
private, în bază de parteneriat public-privat, prin finanțare şi cofinanțare de către angajatori, 
organizații nonguvernamentale, din fonduri nerambursabile în cadrul programelor 
internaționale, precum şi prin contribuția beneficiarilor. 

Capitolul II. Formarea continuă a adulților 

Articolul 126. Organizarea formării continue 

a adulților 

(1) Formarea continuă a adulților include: 

a) educația generală, prin care se asigură dezvoltarea generală a adulților sub aspect cul- 
tural, socioeconomic, tehnologic, ecologic; 

b) formarea profesională continuă, prin care se înțelege orice proces de instruire în cadrul 
căruia un salariat, avînd deja o calificare ori o profesie, îşi completează competențele 
profesionale prin aprofundarea cunoştinţelor în domeniul specialității de bază sau prin 
deprinderea unor noi metode sau procedee aplicate în cadrul specialității respective. 

(2) Statul garantează adulților formarea competențelor digitale de bază, în condițiile 
stabilite de Ministerul Educației. 

(3) Formarea continuă a adulților se realizează în conformitate cu Regulamentul de 
formare continuă a adulților, aprobat de Guvern. 

(4) Formele de organizare a formării continue a adulților sînt: 

a) cu frecvență; 

b) cu frecvenţă redusă; 

c) la distanţă. 

Articolul 127. Finanţarea formării continue a adulţilor 

Formarea continuă a adulţilor se finanţează din mijloace achitate de persoane fizice şi 
juridice, din mijloace ale asociaţiilor profesionale şi ale patronatelor, din sponsorizări, 
donaţii, taxe pentru studii, contribuţii personale, fonduri externe (proiecte) şi din alte surse 
legale. 

TITLUL VIII 
UNITĂȚI CONEXE ŞI SERVICII ADIACENTE 
ÎN SISTEMUL EDUCAŢIONAL 

Articolul 128. Bibliotecile din învățămînt 

(1) Bibliotecile din instituţiile de învățămînt sînt parte integrantă a sistemului de 
învățămînt şi participă la activitatea didactică, cultural-educativă, de cercetare şi 
perfecţionare. Bibliotecile contribuie, prin mijloace specifice, la procesul de instruire, 
formare şi cercetare ce se desfăşoară în instituţia de învățămînt. 

(2) Biblioteca din instituţia de învăţămînt are ca obiectiv principal asigurarea 
cadrelor didactice, cercetătorilor, personalului nedidactic şi auxiliar, prin oferirea accesului 
nelimitat la fondul de carte. 

(3) Bibliotecarii din învăţămînt beneficiază de facilități şi pot aspira la categorii de 
calificare în conformitate cu legislaţia în vigoare. Pentru categoriile de calificare se acordă 
un spor la salariu stabilit prin acte normative aprobate de Guvern. 

(4) Bibliotecile din învăţămînt funcționează în baza unui regulament-cadru, aprobat de 
Ministerul Educaţiei, şi a altor acte normative în domeniu. 

(5) Bibliotecile din instituţiile de învățămînt pot crea consorţii pentru achiziţia partajată şi 
utilizarea în comun a surselor documentare (baze de date, reviste electronice). 

(6) La nivel naţional pot fi organizate biblioteci şcolare virtuale cu funcţii de e-learning, 
cu fonduri de curricula şcolare, proiecte didactice, ghiduri metodologice, manuale 
electronice, exemple de teste docimologice etc. 

Articolul 129. Centrul Republican de Asistenţă 

Psihopedagogică şi serviciile locale 
de asistenţă psihopedagogică 

(1) Centrul Republican de Asistenţă Psihopedagogică este subordonat Ministerului 
Educaţiei şi are drept scop: 

a) acordarea de asistenţă psihopedagogică la nivel naţional; 

b) monitorizarea activităţii serviciilor locale de asistenţă psihopedagogică şi oferirea de 
asistenţă metodologică acestora; 

c) elaborarea şi adaptarea instrumentarului de evaluare şi/sau diagnosticare a dezvoltării 
copilului; 

d) elaborarea metodologiei de acordare a asistenţei copiilor cu cerinţe educaţionale 
speciale şi copiilor în situaţie de risc, destinată cadrelor didactice, psihologilor din 
instituţiile de învăţămînt general, cadrelor didactice de sprijin; 

e) prevenirea problemelor în dezvoltarea copilului în situație de risc şi asistarea 
metodologică a autorităţilor administrației publice locale şi familiei copilului în procesul de 
incluziune şcolară. 

(2) Serviciile locale de asistență psihopedagogică sînt organizate în cadrul organelor 
locale de specialitate în domeniul învățămîntului şi au ca obiectiv: 

a) evaluarea situaţiei copiilor; 

b) acordarea de asistenţă psihopedagogică copiilor; 

c) constatarea cerinţelor educaţionale speciale şi elaborarea de recomandări privind 
măsurile de intervenţie şi serviciile de sprijin pentru incluziunea educaţională. 

(3) Activitatea Centrului Republican de Asistenţă Psihopedagogică şi a serviciilor locale 
de asistenţă psihopedagogică este reglementată de Guvern. 

Articolul 130. Centrele de ghidare şi consiliere 

în carieră 

(1) Centrele de ghidare şi consiliere în carieră au misiunea de a susţine elevii şi studenţii 
în procesul de proiectare a carierei şi de realizare a educaţiei pentru carieră. 

(2) Centrele de ghidare şi consiliere în carieră pot fi înfiinţate de autorităţile administraţiei 
publice locale, Agenţia Naţională pentru Ocuparea Forţei de Muncă, instituțiile de 
învățămînt, organizaţiile nonguvernamentale, precum şi de alți prestatori de astfel de 
servicii privaţi. 

TITLUL IX 
RESURSELE UMANE ÎN SISTEMUL DE ÎNVĂȚĂMÎNT 
Capitolul I. Personalul didactic, ştiinţifico-didactic, 
ştiinţific şi de conducere 

Articolul 131. Prevederi generale 

(1) Personalul didactic, ştiințifico-didactic, ştiinţific şi de conducere din învăţămînt are 
misiunea să asigure realizarea standardelor educaționale de stat de educație generală şi de 
formare profesională inițială şi continuă. 

(2) Personalul didactic, ştiinţifico-didactic, ştiinţific şi de conducere poate obţine grade 
didactice şi manageriale, titluri ştiinţifice şi titluri ştiințifico-didactice în conformitate cu 
legislaţia în vigoare. 

(3) Personalul didactic din învățămîntul general şi profesional tehnic care confirmă un 
stagiu de activitate de 30 de ani în învăţămînt sau care a atins vîrsta de pensionare îşi 
păstrează gradul didactic deţinut. 

(4) Pentru gradele didactice şi manageriale şi pentru titlurile ştiinţifice se acordă spor la 
salariu conform actelor normative aprobate de Guvern. 

(5) În instituţiile de învăţămînt superior, cel puţin 50% din funcţiile ştiinţifico-didactice 
trebuie să fie ocupate de cadre didactice titulare. 

Articolul 132. Cerinţele minime de calificare pentru 

ocuparea funcțiilor didactice 
şi ştiințifico-didactice 

(1) Cerinţele minime de calificare pentru ocuparea funcțiilor didactice sînt: 

a) în educația timpurie — deținerea unei calificări în domeniu de cel puţin nivelul 5 
ISCED — învăţămînt profesional tehnic postsecundar nonterţiar; 

b) în învățămîntul primar şi gimnazial — deținerea unei calificări în domeniu de cel puţin 
nivelul 6 ISCED -— studii superioare de licenţă, precum şi promovarea modulului 
psihopedagogic; 

c) în învățămîntul liceal — deținerea unei calificări în domeniu de cel puţin nivelul 7 
ISCED -— studii superioare de master, precum şi promovarea modulului psihopedagogic; 

d) în învățămîntul profesional tehnic — deținerea unei calificări de cel puţin nivelul 5 
ISCED — învățămînt profesional tehnic postsecundar nonterţiar, în programe de profil, cu 
excepţia maiştrilor, precum şi promovarea modulului psihopedagogic; 

e) în învățămîntul superior — deținerea unei calificări de cel puţin nivelul 7 ISCED — 
studii superioare de master. 

(2) În învățămîntul de arte şi sport, titlurile onorifice şi premiile obţinute la concursuri 
naţionale şi internaţionale, recunoscute de organele centrale de resort, conferă dreptul de 
ocupare a funcțiilor didactice. 

(3) Pentru ocuparea unei funcții ştiințifico-didactice în învățămîntul superior este 
necesară deținerea unei calificări de nivelul 8 ISCED — studii superioare de doctorat. 

(4) Pentru ocuparea funcţiilor didactice, absolvenţii programelor de studii superioare 
nepedagogice vor urma obligatoriu modulul psihopedagogic corespunzător unui număr de 
60 de credite de studii transferabile. 

Articolul 133. Formarea profesională continuă 

(1) Dezvoltarea profesională a personalului didactic, ştiințifico-didactic, ştiinţific şi de 
conducere este obligatorie pe parcursul întregii activităţi profesionale şi se reglementează de 

Guvern. 

(2) Dezvoltarea profesională a personalului didactic, ştiințifico-didactic, ştiinţific şi de 
conducere se realizează în instituţii de învățămînt superior şi/sau în instituţii de formare 
profesională continuă, de alţi prestatori de servicii educaţionale, în baza unor programe de 
formare profesională acreditate, prin: 

a) stagii de formare profesională în instituţii de învățămînt şi cercetare sau organizaţii 
acreditate din ţară şi de peste hotare; 

b) participare, ca parteneri, la proiecte educaţionale şi/sau de cercetare naţionale şi 
internaţionale; 

c) participare cu comunicări şi/sau lucrări la conferinţe, seminare, simpozioane, expoziţii 
internaţionale. 

(3) În cadrul formării profesionale continue realizate prin stagii în instituţii de învăţămînt 
şi cercetare acreditate, cadrele didactice din învățămînt pot obţine credite de dezvoltare 
profesională. 

Capitolul II. Drepturi şi obligaţii 

Articolul 134. Drepturile şi garanţiile sociale ale 

personalului didactic, ştiinţifico-didactic 
şi ştiinţific 

(1) Personalul didactic, ştiinţifico-didactic şi ştiinţific are dreptul să aleagă şi să utilizeze 
atît tehnologiile didactice, manualele şi materialele didactice aprobate de Ministerul 
Educaţiei, cît şi pe cele alternative, pe care le consideră adecvate realizării standardelor 
educaţionale de stat. 

(2) Personalul didactic, ştiințifico-didactic şi ştiinţific are dreptul: 

a) să aleagă şi să fie ales în organele de conducere, administrative şi consultative ale 
instituţiei de învățămînt; 

b) să i se includă în vechimea de muncă didactică activitatea didactică şi de cercetare 
desfăşurată anterior în cazul transferului la o instituţie de învăţămînt care oferă programe de 
studii de alt nivel; 

c) să se asocieze în organizaţii sindicale şi profesionale; 

d) să solicite, din proprie inițiativă, acordarea de grade didactice şi titluri ştiinţifice. 

(3) Personalul didactic, ştiințifico-didactic şi ştiinţific are dreptul la concediu de odihnă 
anual în condiţiile prevăzute de Codul muncii. 

(4) Personalul didactic din învățămîntul general beneficiază, în condiţiile legislaţiei în 
vigoare, de următoarele drepturi şi garanţii sociale: 

a) dreptul la reducerea duratei zilei de muncă în primii trei ani de activitate didactică după 
absolvirea instituţiei de învățămînt; 

b) dreptul, garantat de stat, la stagii de formare profesională în domeniul activităţii 
didactice, cel puţin o dată la 3 ani; 

c) dreptul la compensaţii băneşti anuale pentru procurarea de suporturi didactice, tehnică 
de calcul, produse software pentru utilizare în activităţi de instruire on-line, pentru 
dezvoltare profesională, în limita şi în condiţiile stabilite de Guvern. 

(5) Absolvenţii instituţiilor de învățămînt superior şi postsecundar pedagogic, încadraţi în 
instituţiile de învăţămînt prin repartizare de către Ministerul Educaţiei, beneficiază, în primii 
trei ani de activitate, de indemnizaţii stabilite de Guvern, din mijloacele bugetului de stat, 
achitate prin intermediul bugetelor unităților administrativ-teritoriale de nivelul al doilea şi 
ale UTA Găgăuzia. 

(6) La debutul în carieră, personalul didactic angajat în instituţiile de învățămînt publice 
din mediul rural şi centrele raionale beneficiază, în primii trei ani de activitate, de 
compensarea cheltuielilor pentru închirierea spaţiului locativ, consumul de energie termică 
şi electrică, din contul bugetului de stat, prin intermediul bugetelor unităţilor administrativ- 
teritoriale de nivelul al doilea şi ale UTA Găgăuzia, în condiţiile stabilite de Guvern. 

(7) În primii trei ani de activitate pedagogică, cadrele didactice din instituţiile de 
învățămînt general publice beneficiază de sprijin pentru inserţie profesională, inclusiv de 

reducerea la 75% a normei didactice pentru un salariu de funcţie, precum şi de asistenţă din 
partea cadrului didactic mentor. 

(8) Personalul didactic, ştiinţifico-didactic şi ştiinţific din instituţiile de învățămînt care s- 
a evidenţiat prin excelenţă în munca de predare şi educaţie se poate învrednici de distincții 
de stat în condiţiile stabilite de legislaţie. 

(9) Pentru atragerea absolvenţilor în activitatea didactică şi pentru promovarea profesiei 
de cadru didactic, autorităţile administraţiei publice locale şi centrale care au instituţii de 
învățămînt în subordine pot prevedea garanţii sociale suplimentare pentru cadrele didactice. 

Articolul 135. Obligaţiile personalului didactic, ştiințifico 

- didactic, ştiinţific şi de conducere 

(1) Personalul didactic, ştiințifico-didactic, ştiinţific şi de conducere are următoarele 
obligaţii: 

a) să asigure calitatea procesului de învățămînt prin respectarea standardelor educaționale 
de stat şi a Curriculumului național; 

b) să respecte deontologia profesională; 

c) să respecte drepturile copiilor, elevilor şi studenților; 

d) să creeze condiţii optime pentru dezvoltarea potenţialului individual al copilului, 
elevului şi studentului; 

e) să promoveze valorile morale de dreptate, echitate, umanism, patriotism şi alte valori; 

f) să colaboreze cu familia şi comunitatea; 

g) să îndeplinească obligaţiile prevăzute în contractul individual de muncă şi în fişa 
postului şi să respecte statutul şi regulamentele instituționale şi prevederile prezentului cod; 

h) să asigure securitatea vieţii şi ocrotirea sănătăţii copiilor, elevilor şi studenţilor în 
procesul de învăţămînt; 

i) să nu admită tratamente şi pedepse degradante, discriminarea sub orice formă şi 
aplicarea niciunei forme de violenţă fizică sau psihică; 

j) să informeze elevii despre toate formele de violenţă şi manifestările comportamentale 
ale acestora, despre persoanele şi instituţiile la care se pot adresa atunci cînd sînt supuşi unui 
act de abuz; 

k) să discute cu copiii şi elevii, individual şi în grup, despre siguranța/ bunăstarea lor 
emoțională şi fizică acasă/în familie şi în instituţie, precum şi în alte locuri frecventate de ei; 

1) să intervină pentru a stopa cazurile de abuz şi neglijare a copilului şi/sau să solicite 
ajutor în cazul în care nu poate interveni de sine stătător; 

m) să comunice imediat despre orice caz suspect sau confirmat de abuz, neglijare, 
exploatare sau trafic al copilului din partea semenilor sau a adulţilor; 

n) să nu facă şi să nu admită propagandă şovină, naționalistă, politică, religioasă, 
militaristă în procesul educaţional; 

o) să nu implice elevii şi studenţii în acţiuni politice (mitinguri, demonstraţii, pichetări); 

p) să asigure confidenţialitatea şi securitatea informaţiei care conţine date cu caracter 
personal, în conformitate cu legislaţia în domeniul protecţiei datelor cu caracter personal; 

q) să îşi perfecţioneze continuu calificarea profesională. 

(2) Personalul didactic, ştiințifico-didactic şi ştiinţific nu poate presta servicii cu plată 
copiilor, elevilor, studenţilor cu care interacționează direct la clasă sau în grupa academică 
în activitatea didactică. 

(3) Personalului didactic, ştiinţifico-didactic, ştiinţific şi de conducere din învăţămînt îi 
este interzisă primirea de bani sau de alte foloase sub orice formă din partea elevilor, 
studenţilor, familiilor acestora, precum şi din partea organizaţiilor obşteşti ale părinţilor. 

(4) Personalul didactic, ştiințifico-didactic, ştiinţific şi de conducere are obligaţia de a 
raporta Ministerului Educaţiei şi organelor abilitate despre cazurile de abuz asupra copiilor, 
elevilor şi studenţilor de care au cunoştinţă, în conformitate cu legislaţia în vigoare. 

(5) Nerespectarea prevederilor alin. (1)-(4) constituie abatere disciplinară şi se 
sancţionează conform legislaţiei în vigoare. 

(6) Obligaţiile cadrelor didactice şi de conducere din învățămîntul general şi profesional 

tehnic în raport cu elevii, părinţii şi angajaţii instituţiilor de învăţămînt sînt prevăzute în 
Codul de etică al cadrului didactic. 

(7) Codul de etică al cadrului didactic este elaborat şi aprobat de Ministerul Educaţiei, cu 
consultarea asociaţiilor reprezentative la nivel naţional ale elevilor, părinţilor, cadrelor 
didactice şi sindicatelor din învăţămînt. 

(8) Nerespectarea de către cadrele didactice sau cadrele de conducere din învățămîntul 
general şi din cel profesional tehnic a prevederilor Codului de etică a cadrului didactic 
constituie o încălcare gravă a disciplinei de muncă şi a statutului instituţiei de învăţămînt şi 
se sancţionează în conformitate cu prevederile acestuia. 

Articolul 136. Drepturile elevilor şi studenţilor 

(1) Elevii şi studenţii au următoarele drepturi: 

a) să aleagă instituţia de învățămînt în care doresc să înveţe; 

b) să fie asiguraţi, în condiţiile legii, cu manuale, asistență medicală, alimentaţie, servicii 
de transport, cămin; 

c) să beneficieze, în condiţiile legii, de bursă, al cărei cuantum se stabileşte de Guvern; 

d) să îşi expună liber opiniile, convingerile şi ideile; 

e) să aibă acces la informaţie; 

f) să fie aleşi în structurile de conducere ale instituţiei de învăţămînt şi să participe la 
evaluarea şi promovarea calităţii învățămîntului, în condiţiile prevăzute de prezentul cod şi 
de regulamentele instituţiei; 

g) să participe la proiecte şi/sau programe naţionale şi/sau internaţionale de mobilitate 
academică; 

h) să îşi revendice drepturile legale, să constituie asociaţii sau organizaţii care au drept 
scop apărarea intereselor lor şi să adere la acestea, în conformitate cu legislaţia în vigoare; 

1) să beneficieze de garanţiile şi facilitățile prevăzute de legislaţie pentru persoanele care 
îmbină munca cu studiile în cazul în care sînt încadraţi în cîmpul muncii. 

(2) În instituţiile de învăţămînt se pot constitui organe de autoguvernanţă ale elevilor sau 
studenţilor, care funcţionează în conformitate cu actele normative în vigoare şi cu 
regulamentele instituţionale. 

(3) Studenţii sînt reprezentaţi în senat şi în consiliul facultăţii în proporție de 1/4 din 
numărul total al membrilor acestor organe. 

(4) Studenţii din învățămîntul superior au dreptul la scutirea de plata taxei de studii în 
conformitate cu regulamentele instituționale. 

(5) În caz de incapacitate de continuare a studiilor din motive de sănătate sau din alte 
motive justificate, elevii şi studenţii au dreptul la concedii academice conform actelor 
interne ale instituţiilor de învăţămînt profesional tehnic postsecundar nonterțiar şi de 
învățămînt superior. 

(6) În vederea asigurării dreptului la educaţie al elevilor care au nevoie de asistență 
socială, inclusiv al celor din instituţiile de tip sanatorial sau de tip familial, statul suportă, în 
condițiile legislaţiei în vigoare, parțial sau integral, cheltuielile de întreţinere a acestor elevi 
pe durata şcolarităţii, conform normativelor în vigoare. 

(7) Elevii şi studenţii din instituţiile de învăţămînt beneficiază de protecţie şi asistenţă 
socială şi medicală în condiţiile legii. 

(8) Elevii şi studenţii beneficiază şi de alte drepturi consemnate în regulamentele 
instituționale. 

Articolul 137. Obligaţiile elevilor şi studenţilor 

(1) Elevii şi studenţii au următoarele obligaţii: 

a) să respecte regulamentele instituţiilor de învăţămînt în care învaţă; 

b) să manifeste un comportament civilizat, să respecte normele de convieţuire în 
comunitatea academică, să păstreze bunurile din patrimoniul instituţiei de învăţămînt. 

(2) Elevii au obligaţia să frecventeze învățămîntul obligatoriu şi să însuşească materiile 
prevăzute de programele de studii. 

(3) Elevii şi studenţii care încalcă prevederile actelor normative în vigoare şi/sau ale 

actelor interne ale instituţiilor de învățămînt sînt pasibili de sancționare, în funcție de 
gravitatea faptei, conform actelor interne ale instituțiilor de îmvăţămînt, pînă la 
exmatriculare. Elevii din învățămîntul obligatoriu nu pot fi exmatriculaţi. 

Articolul 138. Drepturile şi obligațiile părinților sau 

altor reprezentanţi legali ai copiilor 
şi elevilor 

(1) Părinţii sau alţi reprezentanţi legali ai copiilor şi elevilor au dreptul: 

a) să aleagă instituţia de învăţămînt în care să înscrie copilul; 

b) să participe la întocmirea programului de activitate al instituţiei de învățămînt; 

c) să solicite respectarea drepturilor şi libertăților copilului în instituția de învăţămînt; 

d) să ia cunoştinţă de organizarea şi conţinutul procesului de învățămînt, precum şi de 
rezultatele evaluării cunoştinţelor copiilor lor, în conformitate cu regulamentele 
instituționale; 

e) să aleagă şi să fie aleşi în organele administrative şi consultative ale instituţiei de 
învățămînt; 

f) să înfiinţeze asociaţii filantropice ale părinţilor, avînd ca scop principal contribuirea la 
dezvoltarea instituţiei de învăţămînt. 

(2) Părinţii sau alţi reprezentanţi legali ai copiilor şi elevilor au următoarele obligaţii: 

a) să asigure educarea copilului în familie şi să creeze condiţii adecvate pentru pregătirea 
temelor şi frecventarea studiilor, pentru dezvoltarea aptitudinilor, participarea la activităţi 
extraşcolare şi pentru autoinstruire; 

b) să asigure şcolarizarea obligatorie a copiilor de vîrstă şcolară; 

c) să colaboreze cu instituţia de învăţămînt, contribuind la realizarea obiectivelor 
educaţionale; 

d) să urmărească, în colaborare cu conducerea instituției de învăţămînt şi cadrele 
didactice, situația şcolară şi comportamentul copilului sau elevului în instituția de 
învăţămînt. 

(3) Părinţii sau alți reprezentanţi legali ai copiilor care nu manifestă responsabilitate şi nu 
asigură educarea şi instruirea copilului sînt pasibili de răspundere în conformitate cu 
legislaţia în vigoare. 

TITLUL X 
ADMINISTRAREA SISTEMULUI DE ÎNVĂȚĂMÎNT 
Capitolul I. Atribuţiile în domeniul educaţiei 
ale Guvernului şi Ministerului Educaţiei 
Articolul 139. Atribuţiile Guvernului în domeniul 
educaţiei 

Guvernul are următoarele atribuţii: 

a) aprobă politicile de stat în domeniul educaţiei; 

b) organizează elaborarea proiectelor de acte legislative în domeniul educaţiei, le aprobă 
şi le prezintă Parlamentului spre examinare şi adoptare; 

c) adoptă acte normative privind executarea prevederilor legislaţiei în domeniul educaţiei 
şi asigurarea priorităţii educaţiei; 

d) aprobă structura şi efectivul-limită ale Ministerului Educaţiei, precum şi regulamentul 
de organizare şi funcţionare al acestuia; 

e) monitorizează activitatea Ministerului Educaţiei; 

f) decide asupra propunerilor Ministerului Educaţiei, ale altor autorităţi administrative 
centrale şi ale instituţiilor publice privind înființarea, reorganizarea sau lichidarea 
instituţiilor publice de învăţămînt special, profesional tehnic, superior şi de formare 
continuă; 

g) aprobă planul (comanda de stat) de pregătire a cadrelor de specialitate cu finanțare de 
la bugetul de stat, pe meserii, specialități şi domenii generale de studiu, în instituțiile de 
învățămînt profesional tehnic şi superior; 

h) aprobă normativele de timp şi de cheltuieli pentru organizarea şi desfăşurarea 

examenelor de absolvire în învățămîntul gimnazial şi liceal şi pentru organizarea şi 
desfăşurarea evaluării finale în învățămîntul primar. 

Articolul 140. Atribuţiile Ministerului Educaţiei 

(1) Ministerul Educaţiei are următoarele atribuţii: 

a) elaborează şi promovează politicile de stat în domeniul educaţiei şi cercetării din 
învățămîntul superior; 

b) elaborează proiecte de acte legislative şi alte acte normative în domeniul educaţiei şi 
cercetării în învățămîntul superior şi exercită controlul de stat asupra respectării acestora; 

c) realizează conducerea, monitorizarea şi evaluarea sistemului naţional de educaţie, 
inclusiv a cercetării în învățămîntul superior; 

d) efectuează estimări şi analize ale indicatorilor de randament economic şi performanţă 
în sistemul naţional de educaţie, pe care le publică pe pagina web oficială a ministerului; 

e) elaborează şi aprobă standardele educaţionale de stat şi Curriculumul naţional şi 
exercită, prin intermediul instituţiilor abilitate, controlul asupra realizării acestora; 

f) aprobă procedurile de evaluare a cadrelor didactice şi de conducere din învăţămînt, în 
vederea conferirii sau confirmării gradelor didactice şi gradelor manageriale, şi asigură 
controlul respectării acestora; 

g) gestionează programele şi proiectele naționale şi organizează achiziţii publice de 
bunuri, lucrări şi servicii pentru sectorul educațional în cadrul programelor naţionale; 

h) aprobă manualele şi materialele didactice care urmează a fi utilizate în sistemul de 
învăţămînt; 

i) elaborează şi aprobă pachetul standard de servicii educaţionale în învățămîntul 
obligatoriu; 

j) elaborează planul strategic de cheltuieli pentru sistemul naţional de educaţie şi 
cercetare în învățămîntul superior, în colaborare cu autoritățile administrației publice 
centrale şi locale; 

k) elaborează proiectul bugetului de stat pentru instituţiile de învățămînt şi de cercetare 
subordonate; 

1) elaborează, prin coordonare cu autorităţile interesate, şi aprobă normele de personal, de 
muncă şi de finanţare în sistemul naţional de educaţie; 

m) coordonează şi monitorizează activitatea financiară a instituţiilor de învățămînt 
publice subordonate; 

n) formulează şi prezintă Guvernului propuneri de perfecţionare a remunerării 
personalului didactic şi a altor categorii de personal din sistemul de învăţămînt; 

0) coordonează activitatea de cercetare în învățămîntul superior, precum şi în domeniul 
ştiinţelor educaţiei; 

p) coordonează activitatea de formare profesională iniţială şi continuă a cadrelor didactice 
şi de conducere din învăţămînt; 

q) angajează, prin concurs, şi eliberează din funcție directorii instituţiilor publice de 
învățămînt special şi profesional tehnic, precum şi directorii altor instituţii publice de 
învățămînt subordonate; 

r) adresează autorităților administraţiei publice locale propuneri argumentate de încetare a 
raporturilor de muncă ale unor şefi ai organelor locale de specialitate în domeniul 
învățămîntului sau ale unor directori ai instituţiilor de învăţămînt; 

s) inițiază şi încheie acorduri internaționale de colaborare în domeniul educaţiei şi 
cercetării în învățămîntul superior, în condiţiile legislaţiei în vigoare; 

t) organizează procesul de recunoaştere şi echivalare a actelor de studii eliberate de 
instituţiile de învățămînt din străinătate şi a calificărilor acordate de acestea; 

u) negociază şi semnează convențiile colective din domeniul învățămîntului; 

v) asigură, în mod gratuit, copiii din grupele pregătitoare cu materiale didactice, elevii din 
învățămîntul primar cu manuale şcolare, copiii, elevii şi studenţii cu cerinţe educaţionale 
speciale care urmează studiile în instituţiile de învățămînt general, profesional tehnic şi 
superior cu sisteme/forme alternative de comunicare, de scriere, de citire şi orientare, ţinînd 

seama de necesităţile individuale ale acestora; 

w) propune candidaturi pentru conferirea distincțiilor de stat; 

x) elaborează şi publică pe pagina sa web oficială raportul anual de activitate al 
ministerului; 

y) asigură planificarea, crearea şi menţinerea în stare funcțională a Sistemului 
Informaţional Automatizat al Educaţiei; 

z) asigură actualizarea periodică şi controlează corectitudinea informaţiilor introduse în 
Sistemul Informaţional Automatizat al Educaţiei; 

z!) exercită alte atribuţii stabilite de legislaţie şi de regulamentul său de organizare şi 
funcţionare. 

(2) Pentru exercitarea atribuţiilor în sfera de competenţă, Ministerul Educaţiei poate 
constitui consilii, comisii, grupuri de experți şi alte organe consultative. 

Capitolul II. Atribuţiile autorităţilor administraţiei 
publice locale în domeniul educaţiei 

Articolul 141. Atribuţiile autorităţilor administraţiei 

publice locale de nivelul al doilea şi ale 
UTA Găgăuzia în domeniul educaţiei 

(1) Autorităţile administraţiei publice locale de nivelul al doilea şi ale UTA Găgăuzia, în 
limitele competenţelor stabilite de legislaţie, au următoarele atribuţii în domeniul educaţiei: 

a) asigură respectarea legislaţiei în domeniul educaţiei în teritoriul administrat; 

b) realizează conducerea, monitorizarea şi evaluarea instituțiilor de învăţămînt ai căror 
fondatori sînt; 

c) asigură colaborarea instituţiilor de învățămînt ai căror fondatori sînt cu Ministerul 
Educaţiei, 

d) asigură funcţionarea eficientă a reţelei instituţiilor de învăţămînt general ai căror 
fondatori sînt, în baza indicatorilor de eficacitate, eficienţă şi performanţă; 

e) pot contribui la finanţarea şi dezvoltarea bazei materiale a instituţiilor de învăţămînt 
din teritoriul administrat; 

f) asigură condiţii adecvate de activitate pentru personalul didactic şi de studii pentru 
elevi; 

g) susţin şi încurajează activitatea de formare profesională continuă a cadrelor didactice; 

h) susţin şi încurajează participarea elevilor la concursuri şi olimpiade şcolare; 

1) asigură, împreună cu părinţii, şcolarizarea copiilor cu vîrsta cuprinsă între 6 (7)—18 ani; 

j) adoptă decizii privind optimizarea şi dezvoltarea reţelei instituţiilor de învățămînt din 
teritoriul administrat, în baza indicatorilor de eficacitate, eficienţă şi performanţă; 

k) delimitează districtele şcolare ale instituţiilor de învățămînt general ai căror fondatori 
sînt; 

1) monitorizează activitatea instituţiilor de învățămînt private din teritoriul administrat; 

m) asigură transportarea gratuită a elevilor şi cadrelor didactice la şi de la instituțiile de 
învățămînt în localităţile rurale, pe distanţe ce depăşesc 2 km; 

n) contribuie la plasarea în cîmpul muncii a absolvenţilor orfani. 

(2) Autorităţile administraţiei publice locale de nivelul al doilea şi ale UTA Găgăuzia 
asigură funcţionarea instituţiilor de învățămînt ai căror fondatori sînt. 

(3) Autorităţile administraţiei publice locale de nivelul al doilea şi ale UTA Găgăuzia 
angajează şi eliberează personalul de conducere al instituţiilor de învățămînt ai căror 
fondatori sînt. 

(4) Autorităţile administraţiei publice locale de nivelul al doilea şi ale UTA Găgăuzia 
elaborează şi prezintă Ministerului Educaţiei un raport anual privind starea învățămîntului 
din teritoriul administrat, pe care îl publică pe paginile web oficiale ale lor. Metodologia de 
elaborare şi de publicare a raportului este stabilită de Ministerul Educaţiei. 

Articolul 142. Atribuţiile autorităţilor administraţiei 

publice locale de nivelul întâi în domeniul 
educaţiei 

Autorităţile administraţiei publice locale de nivelul întîi, în limitele competenţelor 
stabilite de legislaţie, au următoarele atribuţii în domeniul educaţiei: 

a) contribuie la respectarea legislaţiei în domeniul educaţiei în teritoriul administrat; 

b) realizează conducerea, monitorizarea şi contribuie la evaluarea instituţiilor de 
învățămînt ai căror fondatori sînt; 

c) asigură colaborarea dintre instituţiile de învăţămînt ai căror fondatori sînt; 

d) pot contribui la finanţarea şi dezvoltarea bazei materiale a instituţiilor de învățămînt 
din teritoriul administrat; 

e) asigură condiţii adecvate de activitate pentru personalul instituţiilor de învăţămînt ai 
căror fondatori sînt şi condiţii de întreţinere pentru copii; 

f) susţin şi încurajează activitatea de formare profesională continuă a cadrelor didactice; 

g) asigură, împreună cu părinţii, înscrierea în instituţiile de educaţie antepreşcolară şi de 
învățămînt preşcolar a copiilor de vîrstă preşcolară; 

h) adoptă decizii privind optimizarea şi dezvoltarea reţelei de instituţii de învăţămînt ai 
căror fondatori sînt; 

1) delimitează, după caz, districtele instituţiilor de învăţămînt preşcolar ai căror fondatori 
sînt; 

j) angajează şi eliberează personalul de conducere al instituţiilor de învăţămînt ai căror 
fondatori sînt. 

Titlul XI 
FINANŢAREA ŞI BAZA MATERIALĂ 
A ÎNVĂŢĂMÎNTULUI 
Capitolul I. Finanţarea sistemului de învăţămînt 

Articolul 143. Sursele de finanţare a învățămîntului 

(1) Sursa prioritară de finanţare a sistemului de învățămînt public o constituie: 

a) transferurile cu destinaţie specială de la bugetul de stat la bugetele locale, pentru 
instituţiile de educaţie antepreşcolară şi preşcolară, de învăţămînt primar, gimnazial, liceal 
şi extraşcolar; 

b) alocaţiile de la bugetul de stat, pentru instituţiile de învățămînt profesional tehnic, 
superior şi alte instituţii de învățămînt subordonate Ministerului Educaţiei; 

c) alte alocaţii de la stat şi de la unitățile administrativ-teritoriale, destinate educaţiei. 

(2) Transferurile cu destinaţie specială sînt efectuate de Ministerul Finanţelor, în 
conformitate cu formula de alocare propusă anual de Ministerul Educaţiei şi aprobată de 
Guvern. 

(3) Finanţarea instituţiilor de învățămînt private se efectuează din sursele fondatorilor şi 
din taxele de şcolarizare. 

(4) Instituțiile de învățămînt general private acreditate beneficiază de sprijin din partea 
statului în modul stabilit de Guvern. 

(5) Finanţarea învăţămîntului extraşcolar se face şi de la bugetele unităţilor administrativ- 
teritoriale de nivelul al doilea şi ale UTA Găgăuzia, din taxele de studii, sponsorizări, 
donaţii şi din alte surse legale. 

(6) Instituţiile de învățămînt pot beneficia şi de alte surse de finanţare, şi anume: 

a) venituri provenite din prestarea contra plată a unor servicii educaționale, precum şi din 
activitatea de cercetare şi de transfer tehnologic, în condiţiile legii; 

b) venituri provenite din comercializarea articolelor confecţionate în procesul de studii (în 
gospodării didactice, ateliere experimentale etc.), precum şi din darea în locaţiune/arendă a 
spaţiilor, echipamentelor, terenurilor şi a altor bunuri proprietate publică sau privată; 

c) granturi, sponsorizări şi donaţii; 

d) alte surse legale. 

(7) Statul garantează finanţarea studiilor superioare pe toată durata acestora în 
conformitate cu planul de admitere (comanda de stat) aprobat anual de Guvern. 

(8) Relaţiile dintre instituţiile de învățămînt şi persoanele fizice sau juridice se 
reglementează printr-un contract de prestare contra plată a serviciilor educaţionale, în care 

sînt specificate drepturile şi obligaţiile părţilor, durata studiilor şi mărimea taxei de studii. 
Articolul 144. Principiile de finanţare a instituțiilor 
publice de învățămînt general 

(1) Instituţiile de învăţămînt general sînt finanţate prin transferuri cu destinaţie specială 
de la bugetul de stat. 

(2) Autorităţile administrației publice locale şi ale UTA Găgăuzia asigură finanţarea 
instituţiilor publice de învățămînt general în baza costului standard per copil sau elev, în 
volum ce asigură respectarea standardelor educaţionale de stat, în modul stabilit Guvern. 

(3) Autorităţile administraţiei publice locale şi ale UTA Găgăuzia au dreptul să 
suplimenteze fondurile alocate de la bugetul de stat din mijloace proprii. 

(4) Bugetul instituției de învățămînt şi raportul de executare a acestuia se publică pe 
pagina web oficială a instituţiei şi/sau a organului local de specialitate în domeniul 
învățămîntului. 

Articolul 145. Modalităţile de finanţare şi gestionare 

financiară a învățămîntului 

(1) Finanţarea bugetară a învățămîntului se face prin patru modalităţi: 

a) finanţare-standard: cost standard per copil/elev/student şi coeficient de ajustare; 

b) finanţare compensatorie: pentru copiii cu cerințe educaţionale speciale, copiii cu 
aptitudini deosebite — prin programe experimentale sau alternative şi programe de susţinere 
a performanţei; 

c) finanţare complementară: pentru modernizarea bazei materiale şi didactice, pentru 
subvenţionarea alimentaţiei, pentru transport şcolar şi cazare; 

d) finanţare prin concurs pe bază de proiecte. 

(2) Pentru activităţi şi programe de studii, suplimentare față de pachetul standard de 
servicii educaţionale finanţat de la bugetul de stat, se pot percepe taxe în conformitate cu 
legislaţia în vigoare. 

(3) Costul-standard per elev sau student constituie baza pentru calcularea taxelor de 
studii. 

(4) Instituţiile de învățămînt profesional tehnic, de învăţămînt superior şi de formare 
continuă pot obţine şi utiliza, în condițiile legii, venituri proprii, provenite din taxele 
achitate de persoane fizice şi juridice interesate, inclusiv din străinătate, pentru studii, 
perfecţionare şi recalificare profesională pe bază de contract. 

(5) Instituţiile de învăţămînt profesional tehnic, superior şi de formare continuă 
funcţionează în regim de autogestiune financiar-economică şi pot desfăşura activităţi 
economice, în conformitate cu legislaţia în vigoare. 

(6) Învăţămîntul poate fi susţinut de asociaţii profesionale, de patronate şi autorităţi 
tutelare în conformitate cu legislaţia în vigoare. 

(7) Persoanele fizice şi juridice au dreptul să sprijine din mijloacele proprii, în condiţiile 
legii, dezvoltarea bazei materiale a instituţiilor de învățămînt şi să acopere cheltuielile de 
formare profesională inițială şi continuă a cadrelor didactice. 

(8) Statul garantează facilități fiscale persoanelor juridice, indiferent de tipul de 
proprietate şi forma juridică de organizare, precum şi persoanelor fizice, inclusiv din 
străinătate, care investesc mijloacele proprii în dezvoltarea sistemului de educaţie, în 
conformitate cu legislaţia în vigoare. 

(9) Veniturile obţinute de instituţia de învățămînt din prestarea contra plată a serviciilor 
educaţionale sînt intangibile şi se folosesc exclusiv pentru dezvoltarea instituţiei. 

(10) Veniturile instituției de învățămînt obţinute exclusiv din activitatea de antreprenoriat 
sînt acumulate şi administrate separat de alte venituri. 

(11) Asigurarea cu manuale şcolare este gestionată prin intermediul Fondului special 
pentru manuale, care este o structură cu autonomie financiară din sfera de competenţă a 
Ministerului Educaţiei. Modul de funcţionare a Fondului special pentru manuale se 
stabileşte de Guvern. Conducătorul Fondului special pentru manuale este numit în funcție, 
prin concurs, de către Ministerul Educaţiei. 

Capitolul II. Bunurile şi baza materială a 
instituţiilor de învățămînt 

Articolul 146. Bunurile instituţiilor de învățămînt 

(1) Instituţiile de învăţămînt pot avea în administrare clădiri, cămine, instalaţii inginereşti, 
biblioteci, laboratoare, ateliere, cantine, clinici, terenuri, gospodării ştiințifico-didactice, 
echipamente, utilaje, mijloace de transport şi alte mijloace fixe şi circulante. 

(2) Clădirile şi terenurile în/pe care instituțiile de învățămînt publice îşi desfăşoară 
activitatea fac parte din domeniul public al unităţii administrativ-teritoriale sau, după caz, al 
statului. Celelalte bunuri sînt proprietatea fondatorilor şi se atribuie instituţiilor de 
învățămînt cu drept de gestiune operativă. Administrarea acestora se realizează conform 
legislaţiei în vigoare. 

(3) Instituţiile de învățămînt private sînt titulare ale dreptului de proprietate ori ale altor 
drepturi reale, pe care le exercită asupra patrimoniului, în condiţiile legii. Patrimoniul 
instituției de învățămînt private nu poate fi retras pe parcursul activităţii acesteia, cu 
excepţia cazurilor prevăzute de lege. 

(4) Transferul (trecerea) bunurilor din domeniul public al unităţii administrativ-teritoriale 
în domeniul privat al unităţii administrativ-teritoriale se realizează prin decizii ale 
consiliului satului (comunei), oraşului, raionului, municipiului, ale Adunării Populare a 
Găgăuziei, cu acordul prealabil al Guvernului. Transferul bunurilor din domeniul public al 
statului în domeniul privat al statului se realizează prin hotărîre de Guvern. Adoptarea 
deciziilor respective este precedată de realizarea unui raport de expertiză prin care se 
demonstrează încetarea necesităţii de aflare a bunurilor respective în domeniul public. 
Metodologia de realizare a raportului de expertiză se aprobă de Guvern. 

(5) Bunurile administrate de către instituţiile de învățămînt publice pot fi date în locaţiune 
sau arendă, în condiţiile legii, pe un termen ce nu depăşeşte 5 ani, doar cu acordul 
autorităţilor fondatoare, de preferinţă în scopuri educaţionale. 

Articolul 147. Baza materială a instituţiilor de învățămînt 

(1) Dezvoltarea bazei materiale a instituţiilor de învăţămînt se asigură din mijloace 
bugetare, alte surse legale de finanţare a instituţiilor. 

(2) Statul asigură dezvoltarea bazei materiale a instituţiilor de învăţămînt publice, inclusiv 
utilarea acestora, în conformitate cu standardele educaţionale de stat aprobate de Ministerul 
Educaţiei. 

(3) Instituţiile private de învățămînt dispun de bază materială proprie pentru desfăşurarea 
procesului educațional, conform standardelor educaţionale de stat aprobate de Ministerul 
Educaţiei. 

(4) Autorităţile administraţiei publice centrale, autoritățile administraţiei publice locale şi 
ale UTA Găgăuzia, precum şi agenţii economici au dreptul, în conformitate cu legislaţia în 
vigoare, să transmită în folosință gratuită sau contra plată, în scopuri educaţionale, 
fondatorilor instituţiilor de învăţămînt clădiri, utilaje, materiale didactice, instalaţii, aparate, 
mijloace de transport, spaţii locative şi terenuri. 

TITLUL XII 
RELAȚIILE EXTERNE ŞI COLABORAREA 
INTERNAȚIONALĂ ÎN ÎNVĂȚĂMÎNT ŞI CERCETARE 

Articolul 148. Cooperarea internațională 

(1) Cooperarea internaţională în domeniul învățămîntului şi cercetării se efectuează în 
conformitate cu legislaţia Republicii Moldova şi cu tratatele internaționale la care Republica 
Moldova este parte. 

(2) Ministerul Educaţiei are dreptul să stabilească relaţii şi să încheie tratate internaționale 
de colaborare şi cooperare, precum şi să participe la proiecte şi manifestări internaţionale în 
domeniul învăţămîntului şi cercetării ştiinţifice. 

(3) Instituţiile de învățămînt au dreptul să stabilească relaţii directe de colaborare şi 
parteneriat cu instituții de învăţămînt din străinătate. Ministerul Educaţiei şi/sau alte 
autorităţi ale administrației publice centrale, la solicitare, acordă asistenţă în ceea ce 

priveşte: 

a) participarea la programe de mobilitate şi de schimb academic şi intercultural, precum şi 
la proiecte comune; 

b) organizarea şi realizarea activităților de cercetare sau creație artistică şi a 
manifestărilor ştiinţifice şi culturale comune; 

c) efectuarea de cercetări ştiinţifice fundamentale şi aplicative la comanda persoanelor 
Juridice din străinătate; 

d) fondarea, cu participarea partenerilor străini, a unor unităţi interioare ale instituţiei de 
învățămînt (centre, laboratoare, parcuri tehnologice, incubatoare de afaceri şi altele 
asemenea); 

e) obținerea calității de membru în organizaţii nonguvernamentale regionale şi 
internaţionale; 

f) participarea la programe şi proiecte regionale şi internaționale. 

(4) Acţiunile realizate în cadrul tratatelor internaţionale sînt finanţate în conformitate cu 
legislaţia în vigoare. 

(5) Programele şi proiectele internaţionale sînt finanţate conform legislaţiei în vigoare 
sau, după caz, în conformitate cu prevederile din proiectele aprobate şi finanţate. 

(6) Prin legea bugetului de stat se aprobă anual mijloace financiare pentru susținerea 
mobilității academice. 

Articolul 149. Cooperarea cu organizaţiile regionale 

şi internaţionale 

(1) Ministerul Educaţiei acordă prioritate cooperării în domeniul educaţiei cu Uniunea 
Europeană în cadrul unor proiecte şi programe de parteneriat şi cooperare. 

(2) În scopul modernizării şi racordării sistemului naţional de educaţie la valorile şi 
standardele europene, precum şi în vederea participării la edificarea spaţiului european al 
învățămîntului superior în cadrul Procesului Bologna, Ministerul Educaţiei participă la 
programele şi proiectele de cooperare internaţională la nivel regional şi european. 

(3) Ministerul Educaţiei autorizează şi monitorizează activitatea voluntarilor din 
străinătate care prestează servicii educaţionale, precum şi a organizaţiilor necomerciale care 
implementează diverse proiecte şi programe internaționale în cadrul sistemului național de 
educaţie, în conformitate cu legislaţia în vigoare. 

Articolul 150. Admiterea la studii a străinilor, drepturile 

şi obligaţiile elevilor şi studenţilor străini 

(1) Admiterea la studii a străinilor se realizează în condiţiile aplicate pentru cetăţenii 
Republicii Moldova. 

(2) Admiterea la studii a străinilor este condiționată de recunoaşterea şi echivalarea 
prealabilă a actelor de studii prezentate de candidaţi. 

(3) Dreptul de organizare a studiilor pentru străini îl deţin în exclusivitate instituţiile de 
învățămînt acreditate şi care oferă programe de studii acreditate. 

(4) Instruirea străinilor se efectuează în limba română sau, la solicitarea candidaţilor, într- 
limita mijloacelor bugetare alocate în acest scop. 

(5) Străinii care studiază în Republica Moldova, cu excepţia celor care beneficiază de 
burse acordate de stat, achită taxe de studii în conformitate cu actele normative în vigoare. 

Articolul 151. Studiile în străinătate 

(1) Statul asigură mobilitatea academică în conformitate cu actele normative naţionale şi 
internaţionale. 

(2) Cetăţenii Republicii Moldova au dreptul la studii în străinătate în baza tratatelor 
internaţionale, precum şi în baza contractelor individuale încheiate cu instituțiile de 
învățămînt din străinătate. 

(3) Cetăţenii Republicii Moldova înmatriculaţi la studii în străinătate în baza tratatelor 
internaţionale beneficiază de facilitățile şi drepturile stipulate în documentele respective. 

(4) Cetăţenii Republicii Moldova absolvenţi ai instituţiilor de învățămînt din străinătate 

beneficiază, la angajarea pe piaţa muncii, de aceleaşi drepturi ca şi absolvenţii instituţiilor 
de învățămînt de acelaşi nivel din Republica Moldova, în conformitate cu legislaţia în 
vigoare. 

(5) Recunoaşterea şi echivalarea actelor de studii obţinute în instituţii de învăţămînt din 
străinătate se realizează în condiţiile stabilite de Ministerul Educaţiei. 

TITLUL XIII 
DISPOZIȚII FINALE ŞI TRANZITORII 

Articolul 152 

Prezentul cod intră în vigoare în 30 de zile de la publicare, cu excepţia: 

a) art. 9 alin. (2), care se pune în aplicare la data aprobării pachetului standard de servicii 
educaţionale pentru învățămîntul general; 

b) art. 9 alin. (8), care se pune în aplicare începînd cu anul de studii 2018—2019; 

c) art. 13 alin. (1) şi (2), care se pun în aplicare nu mai tîrziu de anul 2018. Pînă la 
intrarea în vigoare a art. 13 alin. (1) şi (2), obligativitatea frecventării învățămîntului 
obligatoriu încetează la vîrsta de 16 ani, la nivelul învățămîntului gimnazial; 

d) art. 16 alin. (5), în partea ce ţine de evaluarea rezultatelor învăţării prin descriptori, 
care se pune în aplicare din anul 2015, începînd cu clasa I; 

e) art. 40 alin. (7), care se pune în aplicare din anul 2017; 

f) art. 55 alin. (2) şi (3), care se pun în aplicare, respectiv, din anul 2017 şi din anul 2016; 

g) art. 64 alin. (4), care se pune în aplicare din anul 2016; 

h) art. 132 alin. (1) lit. c), care se pune în aplicare din anul 2017; 

i) art. 134 alin. (7), în partea ce ţine de sprijinul pentru inserţie profesională şi reducerea 
la 75% a normei didactice pentru un salariu de funcție, care se pune în aplicare din anul 
2016; 

j) art. 145 alin. (1) lit. a), care se pune în aplicare după cum urmează: 

— pentru instituţiile de învăţămînt superior — din anul 2015; 

— pentru instituţiile de învăţămînt profesional tehnic — din anul 2017; 

k) art. 145 alin. (5), care se pune în aplicare după cum urmează: 

— pentru instituţiile de învăţămînt superior — din anul 2015; 

— pentru instituţiile de învăţămînt profesional tehnic — din anul 2017. 

Articolul 153 

(1) Contractele individuale de muncă ale directorilor instituţiilor de învăţămînt publice, 
cu excepţia celor din învățămîntul superior, de la numirea cărora în funcţie au trecut mai 
mult de 5 ani încetează de drept la data expirării a 4 luni de la intrarea în vigoare a 
prezentului cod. Constatarea cazului de încetare de drept a contractului individual de muncă 
se face de către autorităţile cu competenţe legale de numire în funcție şi este adusă la 
cunoştinţă persoanelor aflate în situaţiile respective în termen de cel mult 5 zile lucrătoare. 

(2) În termen de cel mult 6 luni de la data încetării contractelor individuale de muncă în 
condiţiile alin. (1), autorităţile cu competenţe legale de numire în funcţie vor organiza 
concursuri de ocupare a posturilor de director devenite vacante. 

(3) În perioada de pînă la numirea prin concurs a directorilor instituţiilor publice de 
învățămînt, conducerea instituţiilor va fi exercitată de către directorii interimari desemnaţi 
de către autorităţile cu competenţe legale de numire în funcţie. 

Articolul 154 

Calificările obţinute de cadrele didactice pînă la intrarea în vigoare a prezentului cod sînt 
recunoscute şi echivalate în baza unei metodologii de recunoaştere şi echivalare, aprobată de 
Ministerul Educaţiei. 

Articolul 155 

Contractele individuale de muncă ale persoanelor care la 1 septembrie 2018 ocupă funcții 
ştiințifico-didactice în instituţii de învățămînt superior fără îndeplinirea condiţiei prevăzute 
la art. 132 alin. (3) încetează de drept. Constatarea cazului de încetare de drept a 
contractului individual de muncă se face de către rectorul instituţiei şi este adusă la 
cunoştinţă persoanei respective în termen de cel mult 5 zile lucrătoare. 

Articolul 156 

La data intrării în vigoare a prezentului cod se abrogă: 

— Legea învățămîntului nr. 547-XIII din 21 iulie 1995 (Monitorul Oficial al Republicii 
Moldova, 1995, nr. 62-63, art. 692), cu modificările şi completările ulterioare; 

— Legea nr. 1257-XIII din 16 iulie 1997 cu privire la evaluarea şi acreditarea instituţiilor 
de învățămînt din Republica Moldova (Monitorul Oficial al Republicii Moldova, 1997, nr. 
69-70, art. 583), cu modificările şi completările ulterioare; 

— Legea nr. 423-XIV din 4 iunie 1999 privind aprobarea Regulamentului de evaluare şi 
acreditare a instituţiilor de învăţămînt (Monitorul Oficial al Republicii Moldova, 1999, nr. 
80-82, art. 382), cu modificările şi completările ulterioare. 

Articolul 157 

Guvernul: 

a) în termen de o lună de la intrarea în vigoare a prezentului cod, va elabora şi va prezenta 
Parlamentului proiectul de lege pentru modificarea şi completarea Codului cu privire la 
ştiinţă şi inovare al Republicii Moldova nr. 259-XV din 15 iulie 2004, în vederea asigurării 
activităţii de cercetare în învățămîntul superior; 

b) în termen de 12 luni de la intrarea în vigoare a prezentului cod, va aproba pachetul 
standard de servicii educaţionale pentru învățămîntul general; 

c) în termen de 24 de luni de la data intrării în vigoare a prezentului cod: 

— va elabora şi prezenta Parlamentului propuneri privind aducerea legislației în vigoare în 
concordanţă cu prezentul cod; 

— va aduce actele sale normative în concordanţă cu prezentul cod şi va asigura elaborarea 
actelor normative necesare pentru punerea în aplicare a acestuia; 

d) va examina practica învățămîntului la domiciliu la solicitarea părinților sau a altor 
reprezentanţi legali ai copiilor şi elevilor şi va prezenta Parlamentului propuneri de 
modificare a prezentului cod în vederea oferirii dreptului la acest gen de instruire; 

e) va examina practica statelor membre ale Uniunii Europene în domeniul educaţiei 
antepreşcolare şi va prezenta Parlamentului propuneri de modificare a prezentului cod 
privind organizarea, tipurile şi modalităţile de finanțare a serviciilor de educaţie 
antepreşcolară. 


PREŞEDINTELE PARLAMENTULUI Igor CORMAN 


Nr. 152. Chişinău, 17 iulie 2014. 

